text:
ནང་བ་སངས་རྒྱས་པའི་བསྟན་པ་ལ་ལུང་གི་བསྟན་པ་དང་རྟོགས་པའི་བསྟན་པ①གཉིས་ཡོད་པའི་ལུང་གི་བསྟན་པ་ནི་ཐར་བའི་ལམ་ཕྱིན་ཅི་མ་ལོག་པར་སྟོན་པའི་རྗོད་བྱེད་ཡང་དག་པ་ཞིག་ལ་ཟེར་ཞིང་དེ་ལ་ཆ་རྐྱེན་གཉིས་ལྡན་པ་ནི་འཆོས་པའི་ཡོན་ཏན་དང་སྐྱོབ་པའི་ཡོན་ཏན་གཉིས་ཡིན་ཏེ། འཆོས་པ་ནི་གདུལ་བྱའི་རྒྱུད་ཀྱི་ཉོན་མོངས་ཏེ་བློ་ངན་པ་བཅོས་ཏེ་བཟང་བོར་བསྒྲུབས་པ་ཡིན་ལ་སྐྱོབ་པ་ནི་དེ་ལྟར་སེམས་པ་བཟང་བོ་སྒྲུབ་པ་ལ་བསྟེན་ནས་གདུལ་བྱ་ངན་འགྲོར་མི་སྐྱེ་བས་དེ་ལ་སྐྱོབ་པའི་ཡོན་ཏན་དང་ལྡན་པའོ། །རྟོགས་པའི་བསྟན་པ་ནི་ལུང་གི་བསྟན་པའི་བརྗོད་བྱ་ཉམས་སུ་བླངས་ནས་ཐོབ་པའི་བསླབ་པ་གསུམ་གྱི་ཡོན་ཏན་ལ་ཟེར།
ནང་བའི་ལུང་གི་བསྟན་པ་ལ་དབྱེ་ན། བཀའ་དང་བསྟན་བཅོས་གཉིས་ཡོད་དེ་དང་བོ་ནི་སངས་རྒྱས་བཅོམ་ལྡན་འདས་ཀྱི་གསུང་ལ་ཞེ་སའི་སྒོ་ནས་བཀའ་ཞེས་འབོད་ལ་མཁས་པ་རྣམས་ཀྱིས་སངས་རྒྱས་ཀྱི་གསུང་ལ་དགོངས་འགྲེལ་གྱི་བསྟན་བཅོས་བརྩམས་པར་བསྟན་བཅོས་ཟེར་མོད་སྤྱིར་བཀའ་ཡང་བསྟན་བཅོས་ཡིན་པ་དེ་ཤེས་དགོས། ②དེ་བས་རང་རེའི་བོད་ཀྱི་བཀའ་འགྱུར་བསྟན་འགྱུར་ཞེས་པའི་དོན་ཡང་སངས་རྒྱས་ཀྱི་བཀའ་བོད་དུ་བསྒྱུར་ཏེ་བོད་སྐད་དུ་གྱུར་པ་ལ་བཀའ་འགྱུར་དང༌། མཁས་པས་བརྩམས་པའི་བཀའི་དགོངས་འགྲེལ་གྱི་བསྟན་བཅོས་བོད་སྐད་དུ་བསྒྱུར་ཏེ་གྱུར་པ་ལ་བསྟན་འགྱུར③ཟེར།
ནང་བའི་ལུང་གི་བསྟན་པ་ལ་བཤད་པའི་བསྟན་པ་དང༌། ནང་དོན་རིག་པ། ཐུན་མོང་མ་ཡིན་པའི་རིག་གནས། ཆོས་ཞེས་མིང་གི་རྣམ་གྲངས་དུ་མ་ཡོད་དེ་སངས་རྒྱས་ཀྱི་བསྟན་པ་བརྗོད་བྱར་བྱེད་པའི་ལུང་ངམ་ཚིག་ཡིན་པས་ན། ལུང་གི་བསྟན་པ་དང༌། ནང་གི་དོན་ཏེ་སེམས་པ་བཟང་བོར་སྒྲུབ་པ་བརྗོད་བྱར་བྱེད་པས་ན་ནང་དོན་རིག་པ་དང་ནང་བ་ཁོ་ན་མ་གཏོགས་གཞན་ལ་མེད་པས་ན་ཐུན་མོང་མ་ཡིན་པའི་རིག་གནས། བསླབ་པ་གསུམ་རྒྱུད་ལ་སྐྱེས་ན་ངན་སོང་དུ་མི་སྐྱེ་བས་དེ་བརྗོད་བྱར་བྱེད་པས་ན་ཆོས་ཟེར་རོ། །
ས་བཅད་དང་བོ། བཀའི་རྣམ་གཞག
ནང་བའི་ལུང་གི་ཆོས་ལ་མཐའ་ཡས་པ་ཞིག་ཡོད་མོད་བསྡུས་ན་ཆོས་ཀྱི་འཁོར་ལོ་རིམ་པ་གསུམ་དང༌། ཆོས་ཕུང་བརྒྱད་ཁྲི་བཞི་སྟོང༌། སྡེ་སྣོད་གསུམ། གསུང་རབ་ཡན་ལག་བཅུ་གཉིས་སོགས་ཡོད་པས་གོ་སླ་བའི་ངོ་སྤྲོད་རགས་ཙམ་བྱ་ན།
དང་བོ། ཆོས་ཀྱི་འཁོར་ལོ་རིམ་པ་གསུམ།
ཆོས་འཁོར④བསྐོར་ཞེས་པ་སངས་རྒྱས་ཀྱིས་ཆོས་གསུངས་པའི་དོན་ཏེ། སྟོན་པ་དགུང་ལོ་སོ་ལྔ་བཞེས་པའི་ལོ་དེའི་ས་ག་ཟླ་བའི་ཚེས་བཅོ་ལྔ་ཐུན་ཐ་མའི་དུས་སུ་སངས་རྒྱས་ནས་ཞག་བདུན་ཕྲག་བདུན་གྱི་བར་དུ་ཆོས་མ་གསུངས་པར་ཐུགས་ལས་ཆུང་ངུར་བཞུགས། ཞག་བཞི་བཅུ་ཞེ་དགུ་ནས་ཚངས་པ་ཆེན་པོས་གསོལ་བ་བཏབ་པས་ཆོས་ཀྱི་འཁོར་ལོ་བསྐོར་ཅིང་དེ་ལ་ཆོས་འཁོར་ཞེས་པ་ནི་དཔེར་ན་འཁོར་ལོས་བསྒྱུར་བའི་རྒྱལ་བོའི་འཁོར་ལོ་རིན་པོ་ཆེ་དེ་འཕངས་པས་ན་རིམ་བཞིན་འཁོར་ལོ་ཡུལ་གཞན་ནས་གཞན་དུ་རིམ་གྱིས་འཕོ་བ་དང༌། དེའི་དབང་གིས་མི་མཐུན་པའི་ཕྱོགས་ལས་རྒྱལ་བར་བྱེད་པ་བཞིན་སངས་རྒྱས་ཀྱི་ཆོས་དེ་གདུལ་བྱའི་རྒྱུད་ལ་རིམ་གྱིས་འཕོ་བ་དང་འདོད་ཆགས་ལ་སོགས་པའི་མི་མཐུན་པའི་ཕྱོགས་ལས་རྒྱལ་བར་བྱེད་པས་ན་འཁོར་ལོ་དང་ཆོས་མཚུངས་པའི་ཕྱིར་ཆོས་འཁོར་ཞེས་བྱའོ། །
སྟོན་པ་རིན་པོ་ཆེའི་ཞལ་བཞུགས་དུས་ཆོས་ཀྱི་འཁོར་ལོ་རིམ་པ་གསུམ་བསྐོར་ཞིང་དེ་དག་ལ་ཡང་མཐུན་མི་མཐུན་ཅི་རིགས་གསུངས་ཡོད་པ་ནི་གདུལ་བྱའི་བློ་དང་ལྟ་བ་མི་མཐུན་པས་བློ་དམན་པ་ཞིག་ལ་དེའི་བློ་དང་འཚམ་པའི་ཆོས་གསུངས། བློ་འབྲིང་ལ་དེར་བསྟུན་པའི་ཆོས་གསུང་བ་ལས་བློ་དམན་པ་ཞིག་ལ་ཆོས་རྒྱ་ཆེན་པོ་གསུངས་ན་དགོས་པ་མེད་པའི་ཁར་ད་དུང་གནོད་བསྐྱལ་བ་བཞིན་ཡིན་ཏེ་དཔེར་ན་སློབ་ཆུང་ཞིག་ལ་དེ་དང་བསྟུན་པའི་སློབ་ཁྲིད་དང༌། དེ་བཞིན་སློབ་འབྲིང་ལ་དེའི་བློ་ཁ་དང་བསྟུན་པའི་སློབ་ཁྲིད་བྱ་དགོས་ལ་སྔ་མ་སྔ་མ་རགས་ཤིང་རིམ་བཞིན་ཇེ་ཞིབ་ཏུ་བཏང་ནས་སློབ་གྲྭ་ཆེན་མོའི་སློབ་ཁྲིད་བྱ་དགོས་པ་བཞིན་ནོ། །
1.འཁོར་ལོ་དང་བོ་བདེན་བཞིའི་ཆོས་འཁོར་ཞེས་པ་ནི་སངས་རྒྱས་ནས་དུས་དང་བོར་གསུངས་པས་ན་འཁོར་ལོ་དང་བོ་དང་བདེན་བཞི་བརྗོད་བྱར་བྱེད་པས་ན་བདེན་བཞིའི་ཆོས་འཁོར་ཟེར། བདེན་པ་བཞི་ཐོག་མར་གསུངས་པ་ནི་དེ་བཞི་རྟོགས་སླ་བ་ཙམ་མ་ཡིན་པར་ནང་བའི་བསྟན་པའི་གཞུང་གི་རྨང་གཞི་ཡིན་པའི་རྐྱེན་གྱིས་ཡིན། བདེན་པ་བཞི་ནི་སྡུག་བསྔལ་བདེན་པ་དང༌། ཀུན་འབྱུང་བདེན་པ། འགོག་བདེན། ལམ་བདེན། བཅས་ཏེ་ཚིག་རྒྱས་པར་བཤད་ན་སྡུག་བསྔལ་འཕགས་པའི་བདེན་པ་སྟེ་འཕགས་པས་གསུང་བའི་བདེན་པ་ཞེས་པའི་དོན་ཡིན། སྡུག་བདེན་ལ་ནང་གི་སྡུག་བདེན་དང་ཕྱིའི་སྡུག་བདེན་གཉིས་ཡོད་ལ། ནང་གི་སྡུག་བདེན་ནི་ཟག་བཅས་ཉེར་ལེན་གྱི་ཕུང་བོ་སྟེ་འགྲོ་བའི་ལུས་ཕུང་ཡིན་ལ་དེ་ལ་བརྟེན་ནས་ན་རྒ་འཆི་བའི་འཇིགས་པ་དང་སྡུག་བསྔལ་འབྱུང་བ་དང་ཕྱིའི་སྡུག་བདེན་ནི་རི་ར་བ་ཁང་ཁྱིམ་དང་རྒྱུ་ནོར་སོགས་ཡིན་ལ་དེ་དག་ལས་འཕྲོག་རྩོད། རྩོལ་སྒྲུབ་སོགས་འབྱུང་བས་ན་དེ་གཉིས་ལ་ཡིད་འབྱུང་བའི་ཆེད་དུ་འབྲས་བུའི་མིང་གིས་སྡུག་བསྔལ་ཞེས་བཏགས་ཏེ་འཇིག་རྟེན་གྱི་དམག་འཁྲུག་དང་འགྲན་རྩོད། བཙན་གཉོམ། ཧམ་སེམས། ནད་ཡམས་ཀྱི་སྡུག་བསྔལ་མཐའ་དག་རང་གི་ཕུང་བོ་གཅེས་པར་འཛིན་པ་འདི་ལས་ངེས་འབྱུང་མེད་ན་ཅི་ཡང་མི་འོང་ལ་དེ་བས་སྡུག་བསྔལ་སྡུག་བསྔལ་དུ་ཤེས་ན་དེ་ལས་འབྲལ་འདོད་སྐྱེ། འོན་ཀྱང་འབྲལ་འདོད་སྐྱེ་བ་ཙམ་གྱིས་མི་ཆོག་སྟེ་དེ་ལྡོག་ནུས་མི་ནུས་བསམ་བློ་གཏང་དགོས་པས་རྒྱུ་མ་བཟློགས་ན་སླར་ཡང་འབྱུང་བས། དཔེར་ན་ཆམ་པའི་རྒྱུ་རྐྱེན་མ་བཅོས་པར་ན་ཟུག་ཙམ་བཅོས་རུང་དགོས་པ་མེད་པ་བཞིན་ནོ། །དེས་ན་སྡུག་བདེན་གྱི་རྒྱུ་གང་ཡིན་ཞེ་ན། ལས་དང་ཉོན་མོངས་གཉིས་ཏེ་དེ་ལ་ཀུན་འབྱུང་བདེན་པ་ཟེར། ལས་ཞེས་པ་ནི་དཔེར་ན་སྲོག་གཅོད་འདོད་ཀྱི་སེམས་པ་དང༌། རྐུ་བྱེད་འདོད་ཀྱི་སེམས་པ་སྟེ་དགེ་མི་དགེ་སྣ་ཚོགས་བྱེད་འདོད་ཀྱི་སེམས་པ་དེ་ཡིན་ལ་ཉོན་མོངས་འདོད་ཆགས་ཞེ་སྡང་གཏི་མུག་ལ་སོགས་ཡིན་ཏེ། དེ་དག་ལས་ འཇིག་རྟེན་གྱི་བྱ་བ་ངན་པ་སྣ་ཚོགས་བྱེད་པས་སོ། །དཔེ་གསལ་བོར་བཤད་ན་འདོད་ཆགས་ཀྱི་དབངགིས་རྐུ་འདོད་ཀྱི་སེམས་པ་སྐྱེ་སྟེ་དེ་བརྐུས་པ་ལ་བརྟེན་ནས་བཙོན་དུ་འགྲིམ་པ་དང༌། ཐ་ན་སྲོག་གཅོད་པ་སོགས་ཀྱི་སྡུག་བསྔལ་འབྱུང་བ་དེ་མཐར་གཏུག་ན་རང་ལུས་སྐྱིད་འདོད་ལ་ཐུག་ཡོད་དེ་སྡུག་བསྔལ་དེའི་འབྱུང་རྩ་ནི་རང་གི་ལུས་ཕུང་ཡིན་པས་སོ། །
འོན་ཀྱང་ནད་ཀྱི་རྒྱུ་ལྟ་བུའི་ཀུན་འབྱུང་ངོས་ཟིན་ཏེ་བཟློག་ཐུབ་མིན་མ་ཤེས་ན་དེ་ཤེས་པས་དགོས་པ་ཅི་ཡང་མེད་པ་བཞིན་དེ་བཟློག་ཐུབ་མིན་ལ་བསམ་བློ་བཏང་ ནས་དེ་བཀག་པ་སྟེ་རང་གི་རྒྱུད་ནས་མེད་པར་བྱས་པའི་ཆ་ཞིག་ཡོད་པ་ལ་འགོག་བདེན་ཟེར། དེ་འགོག་ཐུབ་པ་ཤེས་རུང་འགོག་བྱེད་ཐབས་མ་ཤེས་ན་ནད་དང་ནད་ཀྱི་རྒྱུ་དེ་དྲག་ཐུབ་པ་ཤེས་ནའང་དྲག་བྱེད་ཀྱི་ཐབས་མ་ཤེས་ན་དགོས་པ་ཅི་ཡང་མེད་པ་བཞིན་ཀུན་འབྱུང་བདེན་པ་འགོག་བྱེད་ནི་ལམ་བདེན་ཡིན་པས་འདི་ནི་ཐེག་པ་ཆེ་ཆུང་གི་ལམ་གྱི་གཞི་རྩ་ཡིན་ལ་མདོ་སྔགས་གཉིས་ཀྱི་གཞི་རྩའང་ཡིན་པས་བདེན་བཞི་ཤེས་པ་ནི་ནང་བའི་བསྟན་པའི་རྨང་གཞི་ཡིན་ནོ། །
དེ་ལྟ་བུའི་བདེན་བཞིའི་ཆོས་འཁོར་གསུང་བའི་གནས་རྒྱ་གར་གྱི་ཡུལ་ཝ་ར་ན་སིར་དྲང་སྲོང་ལྷུང་བ་རི་དྭགས་ཀྱི་ནགས་སུ་འཁོར་ལྔ་སྡེ་སྟེ་ཀུན་ཤེས་ཀོའུ་དཱུ་ནྱ། རྟ་ཐུལ། རླངས་པ། མིང་ཆེན། བཟང་ལྡན་ལྔ་ལ་འདི་ནི་སྡུག་བསྔལ་འཕགས་པའི་བདེན་པའོ། །ཞེས་ཀུན་འབྱུང་སོགས་བདེན་པ་བཞིའི་ངོ་བོ་ལ་བཟླས་པ་དང་སྡུག་བསྔལ་ཡོངས་སུ་ཤེས་པར་བྱ་བ་སོགས་བདེན་པ་བཞིའི་བྱ་བ་ལ་བཟླས་པ། སྡུག་བསྔལ་ཡོངས་སུ་ཤེས་སོ་ཞེས་མཐར་ཐུག་ལ་བཟླས་པ་སྟེ་བཟླས་པ་གསུམ་དང༌། དེ་ལྟར་བདེན་པ་རེ་རེ་བཟླས་པ་གསུམ་རེ་སྟེ་རྣམ་པ་བཅུ་གཉིས་ཀྱི་སྒོ་ནས་བསྐོར་ཅིང་དེའི་ཚེ་ལྷ་རྣམས་ཀྱིས་འཛམ་བུའི་གླིང་དུ་ཆོས་ཀྱི་འཁོར་ལོ་སྐོར་བ་མཐོང་ངོ་ཞེས་རབ་ཏུ་དགའ་བའི་ཚིག་ཆེད་དུ་བརྗོད་ཅིང༌། དེ་ལྟར་འཕགས་པའི་བདེན་པ་བཞི་ལན་གསུམ་དུ་བཟླས་པ་ལས་དང་བོའི་སྐབས་སུ་ཀུན་ཤེས་ཀཽ་དཱི་ནཱ་དང་ལྷ་བརྒྱད་ཁྲིས་བདེན་པ་མཐོང༌། གཉིས་པའི་ཚེ་ཀུན་ཤེས་ཀཽ་དི་ན་ཡས་དགྲ་བཅོམ་ཐོབ། ལྷག་མ་བཞིས་བདེན་པ་མཐོང༌། བཟླས་པ་གསུམ་པའི་ཚེ་རྟ་ཐུལ་སོགས་བཞིས་ཀྱང་དགྲ་བཅོམ་ཐོབ་པར་གསུངས།
2.འཁོར་ལོ་བར་བ་མཚན་ཉིད་ངོ་བོ་ཉིད་མེད་པ་ཞེས་པ་ནི་དུས་བར་བ་སྟེ་འཁོར་ལོ་དང་བོའི་རྗེས་སུ་གསུངས་པས་འཁོར་ལོ་བར་བ་དང༌། ཆོས་ཐམས་ཅད་བདེན་པར་གྲུབ་པའི་མཚན་ཉིད་ངོ་བོ་མེད་པ་སྟེ་བདེན་པར་མ་གྲུབ་པར་གསུངས་པས་ན་མཚན་ཉིད་ངོ་བོ་ཉིད་མེད་པ་ཟེར། གདུལ་བྱ་བྱང་ཆུབ་སེམས་དཔའ་དབང་རྣོན་ལ་གསུངས་ཏེ་འདིའི་བདེན་མེད་ཅེས་པ་ནི་དཔེར་ན་མི་ཞིག་རྒྱལ་ཁབ་ཀྱི་སྲིད་འཛིན་དུ་བཞག་པའི་ཚེ་ང་ཚོས་བལྟས་ན་ཁོ་སྲིད་འཛིན་དུ་བདེན་པར་གྲུབ་པ་འདྲ་ ལ་དངོས་གནས་བདེན་པར་གྲུབ་ཡོད་ན་ལས་གནས་ལས་བབས་ཚེའང་སྲིད་འཛིན་ཡིན་དགོས་ཏེ་སྲིད་འཛིན་ཁོའི་རང་སྟེང་ན་བདེན་པར་གྲུབ་པས་སོ། །དེ་བཞིན་ཕོར་བ་ཞིག་ཏུ་ཆང་བླུགས་ཚེ་ཆང་ཕོར་ཡིན་མོད་དེ་ཆང་ཕོར་དུ་བདེན་པར་གྲུབ་ན་ཆུ་བླུགས་ཚེའང་ཆང་ཕོར་ཡིན་པ་ལས་ཆུ་ཕོར་མིན། དེ་བས་ཕོར་བ་དེ་ལ་ཆང་ཕོར་ཞེས་བཏགས་པ་ནི་མིང་གིས་བཏགས་པ་ཙམ་ལས་བདེན་པར་མེད་པས་སོ། །དེ་བཞིན་མི་ཞེས་པའང་མིའི་ཕུང་བོ་ལྔའི་ཚོགས་པ་ལ་བཏགས་པ་ཡིན་ལ། མི་ཞེས་པ་གང་ཡིན་ཞེས་བཙལ་ན་ཕུང་བོ་རེ་རེའང་མི་མིན་པས་མི་ཞེས་པ་གང་ཞེ་ན། ཕུང་བོ་ལྔའི་ཚོགས་པ་དེར་མིང་གིས་བཏགས་པ་ལས་བདེན་པར་གྲུབ་མེད་ནའང་ང་རང་ཚོའི་བློའི་འཛིན་ཚུལ་ལ་མི་ཞེས་བདེན་པར་ཡོད་ཡོད་དུ་བཟུང་བས་དེའི་དབང་གིས་རང་ཉིད་གཅེས་འཛིན་གྱི་བསམ་པ་སྐྱེས་ཤིང༌། དེ་ལས་འདོད་ཆགས་ཞེ་སྡང་སོགས་ཉོན་མོངས་སྐྱེས་ཏེ་འཁོར་བར་འཁོར་བ་ཡིན་ནོ། །
དེའི་ཕྱིར་བདེན་མེད་མ་རྟོགས་ན་འཁོར་བ་ལས་ཐར་མི་ཐུབ་ལ་བློ་ཁ་ཆེར་རྒྱས་པ་ཞིག་གི་བློར་མ་གཏོགས་མི་འཚམ་པས་འཁོར་བྱང་ཆུབ་སེམས་དཔའ་དག་ལ་གསུངས་པ་ཡིན་ཏེ་འཁོར་ལོ་བར་བའི་གསུང་རབ་ནི་ཤེར་ཕྱིན་ཏེ་དེ་ལ་སྐོར་དགུ་རྒྱས་པའི་རྒྱས་པ་ཤེར་ཕྱིན་བམ་པོ་ལྔ་བརྒྱ་དང༌། རྒྱས་པའི་འབྲིང་ཤེར་ཕྱིན་བམ་པོ་བཞི་བརྒྱ་བ། རྒྱས་པའི་བསྡུས་པ་ཤེར་ཕྱིན་འབུམ་པ། འབྲིང་གི་རྒྱས་པ་སྟོང་ཕྲག་ཉི་ཤུ་ལྔ་བ། འབྲིང་གི་འབྲིང་ཁྲི་བརྒྱད་སྟོང་བ། འབྲིང་གི་བསྡུས་པ་ཤེས་རབ་ཁྲི་བ། བསྡུས་པའི་རྒྱས་པ་ཤེར་ཕྱིན་བམ་པོ་བཅོ་བརྒྱད་པ། བསྡུས་པའི་འབྲིང་བརྒྱད་སྟོང་པ། བསྡུས་པའི་བསྡུས་པ་མདོ་སྡུད་པ་རྣམས་སོ། །⑤
3.འཁོར་ལོ་མཐའ་མ་ལེགས་ཕྱེའི་ཆོས་འཁོར་ཞེས་པ་ནི་སྟོན་པས་གནས་ཡངས་པ་ཅན་དང་རི་བོ་མ་ལ་ཡ་སོགས་པར་འཁོར་བྱང་ཆུབ་སེམས་དཔའ་མང་བོ་ལ་གསུངས། དེ་ལ་ལེགས་ཕྱེའི་ཆོས་འཁོར་ཟེར་དོན་ཡང༌། གཞན་དབང་དང་ཡོངས་གྲུབ་གཉིས་བདེན་གྲུབ་དང༌། ཀུན་བཏགས་ཀྱི་ཆོས་ཐམས་ཅད་བདེན་མེད་དུ་ཁྱད་པར་ལེགས་པར་ཕྱེས་ནས་གསུངས་པས་ན་ལེགས་ཕྱེའི་ཆོས་འཁོར་ཟེར། དེ་ཡང་གཞན་དབང་ནི་དངོས་པོ་དེ་རྒྱུ་རྐྱེན་གཞན་གྱི་དབང་གིས་སྐྱེས་པས་ན་གཞན་དབང་ཟེར། དངོས་པོ་དེ་དག་ནང་ཤེས་པ་ལ་མ་བརྟེན་པར་ཕྱི་རོལ་ཏུ་གྲུབ་པ་ལ་ཀུན་བཏགས་ཟེར་ཏེ་དངོས་པོ་དེ་དག་ནང་ཤེས་པའི་བག་ཆགས་ཀྱིས་སྣང་སྟེ་དཔེར་ན་ཉ་ལ་ཆུ་སྐྱིད་པའི་འཇིག་རྟེན་དུ་སྣང་བ་དང༌། དེ་ལས་དབུགས་ཐུམ་ལ་སོགས་པ་མི་འབྱུང་བ་ནི་ཉའི་བག་ཆགས་ཀྱིས་བསྐྱེད་ཅིང་མི་ལ་དེ་ལས་གསོན་མི་ཐུབ་པ་ནི་མིའི་བག་ཆགས་ཀྱིས་བསྐྱེད། དེ་བཞིན་མེ་རིའི་ནང་དུ་གསོན་པའི་འབུར་མེ་ནི་སྐྱིད་པའི་འཇིག་རྟེན་ཏུ་ཁོའི་བག་ཆགས་ཀྱིས་བསྐྱེད་ལ་དེས་སྲེག་པར་བྱེད་པ་ནི་མི་ལ་སོགས་པའི་བག་ཆགས་ཀྱིས་བསྐྱེད་དེ་ནང་ཤེས་པའི་བག་ཆགས་ལ་མ་བརྟེན་པར་ཕྱི་རོལ་ཀྱི་ཆོས་མི་འབྱུང་བ་ནི་འཁོར་ལོ་མཐའ་མའི་བརྗོད་བྱ་སྟེ་དེ་ལ་ཕྱི་དོན་དུ་མ་གྲུབ་ཟེར་བས། དངོས་པོ་རེ་རེ་དེ་ལྟར་མ་གྲུབ་པ་ནི་ཡོངས་གྲུབ་ཟེར། དེ་བས་འཁོར་ལོ་མཐའ་མ་འདིར། གཞན་དབང་ཡོངས་གྲུབ་གཉིས་མངོན་སུམ་གྱིས་བདེན་པར་གྲུབ་ཅིང༌། ཀུན་བཏགས་ཀྱི་ཆོས་རྣམས་རྟོག་པས་སྒྲོ་བཏགས་པ་སྟེ་སྟོན་པས་མཚན་ཉིད་གསུམ་ལ་བདེན་པར་ཡོད་མེད་སོ་སོར་ཕྱེས་ནས་བཤད་པས་ལེགས་ཕྱེའི་ཆོས་འཁོར་ཟེར།
གཉིས་པ། སྡེ་སྣོད་གསུམ།
སྡེ་སྣོད་ཀྱི་སྐད་དོད་ལ་པི་ཊ་ཀ་ཟེར་ཏེ་དེ་ནི་གང་བུ་དང་བྲེ་བོ་ཆེ་ལ་འཇུག་བྲེ་བོ་ཆེའི་ནང་དུ་བྲེ་ཆུང་མང་བོ་འདུས་པ་བཞིན་འདི་དག་གི་ནང་དུ་བརྗོད་བྱ་བསླབ་པ་མང་བོ་འདུས་པས་ན་སྡེ་སྣོད་ཟེར་ཏེ། སྡེ་ཞེས་པ་ནི་ཚོགས་སུ་གྱུར་པ་སྟེ་མང་བོ་ཞིག་འདུས་པ་ཡིན་ཞིང་དེ་ལྟ་བུའི་སྣོད་ཡིན་པས་སྡེ་སྣོད་ཟེར། ནང་བའི་ལུང་གི་ཆོས་ཏེ་གསུང་རབ་ཐམས་ཅད་སྡེ་སྣོད་གསུམ་དུ་འདུས། དེའི་བརྗོད་བྱ་ནི་ལྷག་པའི་བསླབ་པ་གསུམ་སྟེ། སྤྱིར་བསླབ་པ་གསུམ་ནི་ཚུལ་ཁྲིམས། ཏིང་ངེ་འཛིན། ཤེས་རབ་གསུམ་ཡིན། དེ་དག་བསླབ་བྱའི་ཡུལ་ཡིན་པས་བསླབ་པ་ཟེར། འདི་ཕྱི་ནང་ཀུན་ལ་ཡོད་པས་དམིགས་ཀྱིས་ལྷག་པའི་བསླབ་པ་གསུམ་ཞེས་བརྗོད་དུས། ཕྱི་རོལ་པ་ལས་ལྷག་པ་སྟེ་སྐྱབས་འགྲོས་ཟིན་པའི་བསླབ་པ་ཡིན་པས་སྡེ་སྣོད་གསུམ་གྱི་བརྗོད་བྱའང་འདི་གསུམ་ཡིན་ནོ།།
1.མདོ་སྡེའི་སྡེ་སྣོད་ཀྱི་བརྗོད་བྱ་ཏིང་ངེ་འཛིན་ཡིན། ཏིང་ངེ་འཛིན་ཞེས་པ་ནི་རྩེ་གཅིག་པའི་ངང་ཚུལ་ཏེ་དེ་ལྟར་འཛིན་པས་ཏིང་ངེ་འཛིན་ཟེར། སྡེ་སྣོད་འདིས་དངོས་པོ་གཏན་ལ་འབེབས་པས་བྱེད་ལས་ཐར་བ་འཐོབ་པའི་གེགས་ཀྱི་གཙོ་བོ་བདེན་པ་སོགས་ལ་ཐེ་ཚོམ་ཟ་བ་སེལ། བསླབ་པ་གསུམ་གྱི་རང་བཞིན་གཏན་ལ་འབེབས། འདིའི་སྐད་དོད་སུ་ཏྲ་ཞེས་པ་ངེས་ཚིག་བཤད་ན་བཞི་སྟེ་གནས་ཞེས་པས་ཡུལ་དང་གང་ཟག་ལ་སོགས་པ་ཆོས་འབྱུང་བའི་གླེང་གཞི། མཚན་ཉིད་སྨོས་པ་ནི་གཞན་དབང༌། ཡོངས་གྲུབ། ཀུན་བཏགས་པའི་མཚན་ཉིད་དེ། ངོ་བོ་ཉིད་མེད་པ་གསུམ་སྟོན། ཆོས་སྨོས་པ་ནི་ཕུང་ཁམས་སྐྱེ་མཆེད་ལ་སོགས་སྟོན། དོན་སྨོས་པ་ནི་དགོངས་པ་ཟབ་མོ་སྟོན་པ་སྟེ་ཁྱད་ཆོས་བཞི་ལྡན།
2.མངོན་པའི་སྡེ་སྣོད་ཀྱི་བརྗོད་བྱ་གཙོ་བོ་ཤེས་རབ་སྟེ། ཤེས་པ་ཀུན་ལས་མཆོག་ཏུ་གྱུར་པས་ཤེས་རབ་ཟེར་རོ། །འདི་ནི་ཕྱིན་ཅི་ལོག་པའི་ལྟ་བ་ངན་པ་ལ་ཞེན་པའི་གཉེན་པོར་སྟོན་ཏེ། མདོ་སྡེ་རྒྱན་ལས། མངོན་དུའི་ཕྱིར་དང་ཡང་ཡང་དང༌། །ཟིལ་གནོན་རྟོགས་ཕྱིར་མངོན་པའི་ཆོས། །ཞེས་པ་ལྟར་བདེན་བཞིའི་བླང་དོར་མཐའ་དག་བསྟན་པས་མྱ་ངན་ལས་འདས་པ་ལ་མངོན་དུ་ཕྱོགས་པ་དང༌། ཕུང་བོ་ཁམས་དང་སྐྱེ་མཆེད་རྣམས་ཁྱད་ཆོས་སྣ་ཚོགས་ཀྱི་གསལ་བར་ཡང་ཡང་གཏན་ལ་འབེབས་པ་དང་ཕུང་བོ་ཁམས་སྐྱེ་མཆེད་ཀྱི་རང་སྤྱིའི་མཚན་ཉིད་སོགས་ཕྲ་ཞིབ་ཀྱིས་གཏན་ལ་ཕབ་པས་ཕས་ཀྱི་རྒོལ་བ་མངོན་པར་ཟིལ་གྱིས་གནོན་པ། ཚིག་ཉུང་ལ་དོན་རྒྱས་པས་ཆོས་མངོན་པའི་མདོ་དང་ཡེ་ཤེས་ལ་འཇུག་པ་སོགས་ཀྱི་དོན་ཤེས་བྱའི་རང་སྤྱིའི་མཚན་ཉིད་སོགས་བདེ་བླག་ཏུ་རྟོགས་པ་སོགས་ཁྱད་ཆོས་བཞི་ཡོད། མིང་གཞན་ལ་མ་མོའང་ཟེར།
3.འདུལ་བའི་སྡེ་སྣོད་ནི་སྤྱོད་པ་ཕྱིན་ཅི་ལོག་པ་མཐའ་དག་འདུལ་བའི་གཉེན་པོར་བཞག་སྟེ་དེ་ལ་བརྟེན་ནས་བཀག་པའི་བསླབ་པ་ཉམས་སུ་བླངས་པས་ངལ་ཞིང་དུབ་པའི་མཐའ་སེལ་བ་སྟེ། འདུལ་བའི་སྐད་དོད་པི་ན་ཡ་ཟེར་ཞིང་ལུས་ངག་ཡིད་གསུམ་གྱི་ཉེས་སྤྱོད་འདུལ་བར་བྱེད་པས་འདུལ་བ་ཟེར། དེ་ལྟ་བུའི་ངོ་བོ་དང་རྒྱུ་གཉེན་པོ་ལྟུང་བ་མེད་པ་བཞི་བཅས་རྟེན་པའི་འདུལ་བ་ཟེར།
གསུམ་པ། གསུང་རབ་ཡན་ལག་བཅུ་གཉིས།
གསུང་རབ་ཡན་ལག་བཅུ་གཉིས་ནི་སྟོན་པའི་གསུང་རབ་ལ་རྗོད་བྱེད་ཚིག་གི་ སྒོ་ནས་དབྱེ་སྟངས་ཏེ་དེ་ནི་ཕྱོགས་གླང་གི་བརྒྱད་སྟོང་འགྲེལ་ཆེན་སྙིང་བོ་མཆོག་ལས། མདོ་སྡེ་དབྱངས་བསྙད་ལུང་དུ་བསྟན། །ཚིགས་བཅད་ཆེད་བརྗོད་གླེང་གཞི་དང༌། །རྟོགས་བརྗོད་དེ་ལྟ་བུ་བྱུང་དང༌། །སྐྱེས་རབས་ཤིན་ཏུ་རྒྱས་པ་དང༌། །རྨད་བྱུང་གཏན་ལ་ཕབ་པའི་སྡེ། གསུང་རབ་ཡན་ལག་བཅུ་གཉིས་ཡིན། །ཞེས་གསུངས།
1 མདོ་སྡེ་ནི་ཕན་ཡོན་བཅུ་དང་ལྡན་པར་གཟིགས་ནས་མདོར་བསྡུས་པའམ་རྐྱང་བ་ལྷུག་པར་བརྗོད་པ་ཞིག་ཡིན་ཏེ་ཕན་ཡོན་བཅུ་ནི། (1)རྣམ་པར་གཞག་སླ་བ། (2)བཤད་སླ་བ། (3)གཟུང་སླ་བ། (4)ཆོས་ལ་གུས་པ་སྐྱེ་སླ་བ། (5)ཆོས་ཉིད་ མྱུར་དུ་རྟོགས་པ། (6)སངས་རྒྱས་ལ་ཤེས་ནས་དད་པ། (7)ཆོས་ལ་ཤེས་ནས་དད་པ། (8)དགེ་འདུན་ལ་ཤེས་ནས་དད་པ། (9)མཐོང་བའི་ཆོས་ཏེ་ཚེ་དེ་ལ་བདེ་བ་ མཆོག་ཐོབ་པ། (10)འབེལ་གཏམ་གྱིས་གཏན་ལ་ཕབ་པས་མཁས་པ་རྣམས་མགུ་བ་བཅས་སོ།།
2 དབྱངས་ཀྱིས་བསྙད་པ་ནི་མདོ་སྡེ་དེ་ཉིད་དུ་དབུས་དང་ཐ་མར་ཚིགས་སུ་བཅད་པའི་དབྱངས་ཀྱིས་བསྙད་པའམ། ཡང་ན་དྲང་བའི་དོན་གྱི་མདོ་སྡེ་རྟོགས་པར་བྱེད་པས་དབྱངས་ཀྱིས་བསྙད་པ་ཞིག་གོ།
3 ལུང་དུ་བསྟན་པའི་སྡེ་ནི་ཉན་ཐོས་དང་དགེ་བསྙེན་སོགས་གང་དུ་སྐྱེ་བ་དང་ཡང་ན་དྲང་དོན་མ་ཡིན་པར་རྣམ་པར་ཕྱེ་ནས་དགོངས་པ་ལུང་དུ་སྟོན་པ་ཞིག་ལ་ཟེར།
4 ཚིགས་སུ་བཅད་པའི་སྡེ་ནི་དཔེར་ན་དགེ་སློང་འདི་ནི་སྟོན་པ་སྟེ། །ཉེ་བར་ཞི་ཞིང་ཟག་པ་ཟད། །ཅེས་པ་ལྟ་བུ་ཚིག་རྐང་གཉིས་ཀྱིས་སྐབས་དོན་རྫོགས་པ་ནས་དྲུག་གི་སྐབས་དོན་རྫོགས་པ་སྟེ་ཚིགས་སུ་བཅད་ནས་གསུངས་བ་ཞིག་ལ་བྱ།
5 ཆེད་དུ་བརྗོད་པའི་སྡེ་ནི་གང་ཟག་གི་མིང་དང་རིགས་དངོས་སུ་མ་བརྗོད་པར་ཕྱི་རབས་ཀྱི་གདུལ་བྱ་རྣམས་ཀྱི་ཆེད་དུ་དམ་པའི་ཆོས་ཡུན་རིང་དུ་གནས་པར་བྱ་བའི་ཕྱིར། གང་ཟག་ཁ་ཅིག་གིས་ཆོས་འདི་ལྟ་བུར་སྟོན་པར་འགྱུར་རོ་ཞེས་ཆོས་དེ་ལ་ལྷག་པར་བསྔགས་པ་བརྗོད་པ་ཞིག་གོ །
6 གླེང་གཞིའི་སྡེ་ནི་རྫ་མཁན་གྱི་བུ་ནོར་ཅན་ཞེས་པས་སྡོང་བོ་བརྐུས་པ་ལ་བརྟེན་ནས་མ་བྱིན་ལེན་གྱི་བཅས་པ་མཛད་པ་ལྟ་བུ་ཡིན།
7 རྟོགས་པ་བརྗོད་པའི་སྡེ་ནི། རྒྱལ་བོ་ཚངས་བྱིན་གྱིས་སྔོན་བྱུང་བ་སྟོན་པ་ལྟ་བུ་མ་རྟོགས་པའི་དོན་དཔེ་དང་བཅས་གསལ་བར་སྟོན་པ་ཞིག་གོ།
8 དེ་ལྟ་བུ་བྱུང་གི་སྡེ་ནི་མདོ་སྡེ་ལས་བརྒྱ་ལྟ་བུ་སྟེ་འདས་པའི་ཚེ་རབས་གཅིག་ནས་གཅིག་ཏུ་རྒྱུ་བ་ལྟ་བུ་སྟོན་པ་ཞིག་གོ།
9 སྐྱེས་རབས་ཀྱི་སྡེ་ནི་བྱང་ཆུབ་སེམས་དཔའ་རྣམས་ཀྱིས་སེམས་ཅན་གྱི་དོན་དུ་སྐྱེ་བ་གཅིག་ནས་གཅིག་ཏུ་བརྒྱུད་དེ་སྤྱོད་པ་ངོ་མཚར་བ་དུ་མ་མཛད་ཚུལ་སྟོན་པ་ཞིག་གོ།
10 ཤིན་ཏུ་རྒྱས་པའི་སྡེ་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་རྒྱས་འབྲིང་བསྡུས་གསུམ་ལྟ་བུ་སྟེ་སེམས་ཅན་ལ་ཕན་བདེ་འབྱུང་བའི་གནས་ཡིན་ཞིང་ཕ་རོལ་ཏུ་ཕྱིན་པ་རྒྱས་པ་སྟོན་པ་རྒྱས་པ་དང༌། མཐུ་རྒྱ་ཆེ་བ་སྟོན་པ་རྒྱ་ཆེ་བ། བདག་མེད་སྟོན་པས་ཟབ་པ་སྟོན་པའི་སྡེ་སྣོད་ཡིན་ནོ། ། ཡང་དེས་སྒྲིབ་པ་མཐའ་དག་འཇོམས་པའི་ཐབས་རྒྱས་པར་སྟོན་པའི་རྣམ་པར་འཐག་པ་དང༌། བརྗོད་བྱའི་ངོས་ནས་ཁྱོད་དང་འདྲ་བའམ་ལྷག་པ་མེད་པས་མཚུངས་བྲལ་ཅེས་ཀྱང་བྱའོ།།
11 རྨད་དུ་བྱུང་བའི་སྡེ་ནི་ཉན་ཐོས་དང་བྱང་སེམས། སངས་རྒྱས་རྣམས་ཀྱི་ངོ་མཚར་རྨད་དུ་བྱུང་བའི་ཆོས་བསྟན་ཚུལ་བཤད་པ་ཞིག་གོ།
12 གཏན་ལ་ཕབ་པར་བསྟན་པའི་སྡེ་ནི་ཆོས་རྣམས་ཀྱི་རང་སྤྱིའི་མཚན་ཉིད་རྒྱས་པར་སྟོན་པ་ཞིག་གོ།
གསུང་རབ་ཡན་ལག་བཅུ་གཉིས་སྡེ་སྣོད་གསུམ་དུ་འདུ་སྟེ་འདུ་ཚུལ་ལ་ཀུན་བཏུས་ལྟར་ན་དང་བོ་ལྔ་ཉན་ཐོས་ཀྱི་མདོ་སྡེའི་སྡེ་སྣོད་དང་དེ་ནས་གླེང་གཞི་ལ་སོགས་བཞི་ཐེག་པ་ཆེ་ཆུང་གཉིས་ཀའི་འདུལ་བའི་སྡེ་སྣོད། ཤིན་ཏུ་རྒྱས་པ་དང་རྨད་དུ་བྱུང་བའི་སྡེ་གཉིས་ཐེག་ཆེན་གྱི་མདོ་སྡེའི་སྡེ་སྣོད། གཏན་ལ་ཕབ་པའི་སྡེ་ཐེག་པ་ཆེ་ཆུང་གཉིས་ཀའི་མངོན་པའི་སྡེ་སྣོད་ཡིན་གསུངས། ཉན་ས་ལྟར་ན་མདོ་སྡེ་ནས་ཆེད་དུ་བརྗོད་པ་བར་ལྔ་དང་རྟོགས་བརྗོད་ནས་རྨད་བྱུང་བར་བཅུ་མདོ་སྡེའི་སྡེ་སྣོད། གླེང་གཞི་འདུལ་བའི་སྡེ་སྣོད། གཏན་ལ་དབབ་པ་མངོན་པའི་སྡེ་སྣོད་དུ་བཤད་དོ། །
བཞི་བ། བཀའ་ལ་བདག་རྐྱེན་གྱི་དབྱེ་ཚུལ།
བདག་རྐྱེན་ཏེ་རྒྱུ་བྱེད་ཚུལ་གྱིས་དབྱེ་ན། བཀའ་ལ་ཞལ་ནས་གསུངས་པའི་བཀའ། བྱིན་གྱིས་བརླབས་པའི་བཀའ། རྗེས་སུ་གནང་བའི་བཀའ་སྟེ་གསུམ་ཡོད་དོ།།
1.ཞལ་ནས་གསུངས་པའི་བཀའ་ནི་གསུང་རབ་དེ་མགོ་མཇུག་བར་གསུམ་དུ་སྟོན་པའི་ཞལ་ནས་དངོས་སུ་གསུངས་པ་ཞིག་སྟེ་དཔེར་ན་མདོ་སྡུད་པ་ལྟ་བུ།
2.བྱིན་གྱིས་བརླབས་པའི་བཀའ་ནི་སྟོན་པས་དངོས་སུ་གསུངས་པ་མིན་པར་གཞན་གྱིས་གསུངས་པ་ལ་སྟོན་པས་གཟི་བྱིན་གྱིས་བཀར་བསྒྱུར་པ་ལ་ཟེར། དེ་ལ་གསུམ། སྐུས་བྱིན་གྱིས་བརླབས་པ་ནི་ས་བཅུ་བའི་མདོ་ལྟ་བུ། གསུང་གིས་བྱིན་གྱིས་བརླབས་པ་ནི་མ་སྐྱེས་དགྲའི་འགྱོད་པ་བསལ་བའི་མདོ་ལྟ་བུ། གསུམ་པ་ལ་གསུམ་ལས། ཐུགས་རྗེས་བྱིན་གྱིས་བརླབས་པ་ནི་ཤེས་རབ་སྙིང་བོ་ལྟ་བུ། ཐུགས་ཏིང་ངེ་འཛིན་གྱིས་བྱིན་གྱིས་བརླབས་པ་ནི་ལྷ་ཀླུ་དང་གནོན་སྦྱིན་སོགས་ཀྱིས་རང་རང་གི་སྔགས་སྨྲས་པ་སངས་རྒྱས་ཀྱིས་བྱིན་བརླབས་ལྟ་བུ། ཐུགས་བདེན་པས་བྱིན་གྱིས་བརླབས་པ་ནི་སངས་རྒྱས་ཀྱི་མཐུས། རི་དང༌། ཤིང་དང༌། ནམ་མཁའ། འོད་ཟེར། རོལ་མོ་ལས་ཆོས་ཀྱི་སྒྲ་བྱུང་བ་ལྟ་བུའོ།།
3.རྗེས་སུ་གནང་བའི་བཀའ་ནི་གླེང་གཞི་དང༌། མཚམས་སྦྱོར། རྗེས་སུ་ཡི་རངས་རྣམས་ཏེ་ཆོས་ཡང་དག་པར་སྡུད་པ་ལས། འདི་སྐད་བདག་གིས་ཐོས་པ་ཞེས་གྱིས་ལ་ཆོས་བསྡུ་བར་བྱའོ། །ཞེས་འབྲེལ་དང་གོ་རིམ་དག་ཀྱང་བསྟན་པར་བྱའོ། །ཞེས་རྗེས་ སུ་གནང་བའི་ཕྱིར་རོ།།
ལྔ་བ། གདུལ་བྱའི་སྒོ་ནས་དབྱེ་བ།
སྟོན་པའི་གསུང་རབ་ཇི་སྙེད་ཅིག་བཞུགས་པ་མཐའ་དག་གདུལ་བྱའི་སླད་དུ་མ་གསུངས་པ་ཤིག་མི་སྲིད། དེ་བས་འདུལ་བྱ་ལ་བློ་ཁ་ཆེ་ཆུང་གི་ཐེག་དམན་དང་ཐེག་ཆེན་གྱི་སྡེ་སྣོད་གཉིས་འབྱུང༌། ཐེག་པ་ཞེས་པ་ནི་ལམ་གྱི་རྟོགས་པའི་མིང༌། རང་དོན་དུ་ཐར་བ་གཙོ་བོར་དོན་དུ་གཉེར་བའི་ཉན་རང་ནི་བློ་རྒྱ་ཆུང་བས་ཐེག་དམན་དང་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་དོན་དུ་གཉེར་བའི་བྱང་ཆུབ་སེམས་དཔའ་ནི་བློ་རྒྱ་ཆེ་བས་ཐེག་ཆེན་ཞེས་བརྗོད་པས། སྔ་མའི་ཆེད་དུ་གསུངས་པའི་འཁོར་ལོ་དང་བོ་ལྟ་བུ་ལ་ཉན་ཐོས་སམ་ཐེག་དམན་གྱི་སྡེ་སྣོད་དང༌། ཕྱི་མའི་ཆེད་དུ་བཀའ་བསྩལ་བའི་སྡེ་སྣོད་འཁོར་ལོ་བར་མཐའ་ལྟ་བུ་ལ་བྱང་ཆུབ་སེམས་ དཔའ་འམ་ཐེག་ཆེན་གྱི་སྡེ་སྣོད་ཟེར།
ཐེག་ཆེན་གྱི་སྡེ་སྣོད་ལ་དབྱེ་ན། རྒྱུ་ཕ་རོལ་ཏུ་ཕྱིན་པའི་ཐེག་པ་བརྗོད་བྱར་བྱེད་པའི་མདོ་དང་འབྲས་བུ་རྡོ་རྗེའི་ཐེག་པ་བརྗོད་བྱར་བྱེད་པའི་སྔགས་ཞེས་པ་གཉིས་ཡོད་ལ་རྒྱུ་ཕར་ཕྱིན་ཐེག་པ་ནི་སེམས་བསྐྱེད་དང་སྙིང་རྗེ། ཡང་དག་པའི་ལྟ་བ། ཕར་ཕྱིན་དྲུག་སོགས་བྱང་ཆུབ་སེམས་དཔའི་ལམ་སོགས་བཤད་པའི་སྡེ་སྣོད་ཡིན་ལ་དེ་དག་འབྲས་བུ་རྡོ་རྗེའི་ཐེག་པའི་རྒྱུ་ལྟ་བུ་ཡིན། འབྲས་བུ་རྡོ་རྗེའི་ཐེག་པ་ནི་འབྲས་བུའི་གནས་སྐབས་ཀྱི་གནས་ལུས་ལོངས་སྤྱོད། མཛད་པ་སྟེ་ཡོངས་དག་བཞི་དང་རྣམ་པ་མཐུན་པའི་ལམ་ད་ལྟ་ཉིད་ནས་སྒོམ་ཞིང་བགྲོད་པའི་ཕྱིར་སྔགས་ཀྱི་ཐེག་པ་ཟེར། སྣོད་མིན་ལ་གསང་ཞིང་སྦས་དགོས་པས་ན་གསང་སྔགས་དང༌། ཐབས་ཤེས་དབྱེར་མེད་པར་སྦྱོར་བ་རྡོ་རྗེའི་སེམས་དཔའི་རྣལ་འབྱོར་ཡིན་པས་རྡོ་རྗེའི་ཐེག་པ་དང༌། ཕ་རོལ་ཏུ་ཕྱིན་པ་ལས་ཐབས་མཁས་པའི་ཁྱད་པར་དུ་འཕགས་པས་ན་ཐབས་ཀྱི་ཐེག་པ་ཟེར། དེ་བརྗོད་བྱར་བྱེད་པའི་བསྟན་བཅོས་ལ་རྒྱུད་སྡེ་དང་རིག་འཛིན་གྱི་སྡེ་སྣོད་ཅེས་བྱ་སྟེ་བརྗོད་བྱ་མུ་རུ་འབྲེལ་བས་ན་རྒྱུད་དང༌། རིག་སྔགས་རྣམས་ཀྱི་བསླབ་པའི་གཞི་དང་གྲུབ་པའི་མཐའ་སྟོན་པའི་ཕྱིར་རིག་པ་འཛིན་པའི་སྡེ་སྣོད་དོ།།
དྲུག་པ། ཆོས་ཀྱི་ཕུང་བོ་བརྒྱད་ཁྲི་བཞི་སྟོང༌།
སྟོན་པས་ཆོས་ཀྱི་ཕུང་བོ་བརྒྱད་ཁྲི་བཞི་སྟོང་གསུངས་པར་བཞེད་ཅིང༌། དེ་ནི་འདོད་ཆགས་ལ་སྤྱོད་པ་ཉི་ཁྲི་ཆིག་སྟོང༌། ཞེ་སྡང་ལ་སྤྱོད་པ་ཉི་ཁྲི་ཆིག་སྟོང༌། གཏི་མུག་ལ་སྤྱོད་པ་ཉི་ཁྲི་ཆིག་སྟོང༌། དུག་གསུམ་ཆ་མཉམ་དུ་སྤྱོད་པ་ཉི་ཁྲི་ཆིག་སྟོང་བཅས་ཉོན་མོངས་བརྒྱད་ཁྲི་བཞི་སྟོང་ཡོད་པ་ལས་དེ་རེ་རེ་སྟེ་སྤྱོད་པ་སྣ་རེའི་གཉེན་པོ་རྫོགས་པར་སྟོན་པའི་གཞུང་གི་ཚོགས་ལ་ཆོས་ཀྱི་ཕུང་བོ་ཞེས་བྱ་སྟེ་མཛོད་ལས། སྤྱོད་པ་རྣམས་ཀྱི་གཉེན་པོར་ནི། །ཆོས་ཀྱི་ཕུང་བོ་མཐུན་པར་གསུངས། །ཞེས་གསུངས། འོ་ན་ཆོས་ཀྱི་ཕུང་བོ་དེ་མང་བོ་ཞིག་ཡོད་ན་ཅིའི་ཕྱིར་འཛམ་གླིང་དུ་མི་སྣང་ཞེ་ན་ལྷ་དང་ཀླུ་ཡི་འཇིག་རྟེན་སོགས་འཇིག་རྟེན་ཁམས་གཞན་དང་གཞན་ན་ཡོད་པར་བཞེད་དོ།།
ས་བཅད་གཉིས་པ། བསྟན་བཅོས་ཀྱི་རྣམ་གཞག
བསྟན་བཅོས་ཞེས་པ་ནི་གདུལ་བྱའི་རྒྱུད་ཀྱི་ཉོན་མོངས་དུག་གསུམ་སྤངས་ཏེ་བསླབ་པ་གསུམ་ལྡན་དུ་འཆོས་པ་དང༌། འབྲས་བུ་ངན་འགྲོ་དང་སྲིད་པའི་སྡུག་བསྔལ་ལས་སྐྱོབ་པ་སྟེ་འཆོས་སྐྱོབ་ཀྱི་ཡོན་ཏན་གཉིས་དང་ལྡན་པས་བསྟན་བཅོས་ཏེ་རྒྱུད་བླ་མ་ལས། ཉོན་མོངས་དགྲ་རྣམས་མ་ལུས་འཆོས་པ་དང༌། །ངན་འགྲོའི་སྲིད་ལས་སྐྱོབ་པ་གང་ཡིན་པ། །འཆོས་སྐྱོབ་གཉིས་ལྡན་ཕྱིར་ན་བསྟན་བཅོས་ཏེ། །གཉིས་ པོ་འདི་དག་གཞན་གྱི་ལུགས་ལ་མེད། །ཅེས་གསུངས་པ་ལྟར་རོ། །དེས་ན་རྒྱལ་བའི་བཀའ་ཡང་བསྟན་བཅོས⑥ཡིན་མོད་འདིར་ནི་བཀའ་དང་བསྟན་བཅོས་གཉིས་སུ་ཕྱེས་པའི་བསྟན་བཅོས་དེ་སངས་རྒྱས་མ་ཡིན་པས་བརྩམས་པའི་བསྟན་བཅོས་འཆད་པར་བྱའོ།།
དང་བོ། བསྟན་བཅོས་ལ་མཆོག་དམན་གྱིས་དབྱེ་བ།
སྤྱིར་བསྟན་བཅོས་ལ་སྒྲས་བརྗོད་ཀྱིས་དབྱེ་ན། དགུ་སྟེ་དབྱིག་གཉེན་གྱི་རྣམ་བཤད་རིག་པ་ལས། དོན་མེད་དོན་ལོག་དོན་དང་ལྡན། །ཐོས་རྩོད་སྒྲུབ་པ་ལྷུར་ལེན་པ། །ངན་གཡོ་བརྩེ་བྲལ་སྡུག་བསྔལ་སྤོང༌། །བསྟན་བཅོས་དྲུག་བྲལ་གསུམ་དུ་འདོད། །ཅེས་གསུངས་པ་ལྟར་དགུ་ཡོད་པའི་ནང་བསྟན་བཅོས་ལྟར་སྣང་དྲུག་དང་ཡང་དག་གསུམ་ཡོད།།
1.དོན་མེད་པའི་བསྟན་བཅོས་ནི་བྱ་རོག་སོ་རྟོག་གི་བསྟན་བཅོས་ལྟ་བུ་བྱ་རོག་ ལ་སོ་ཡོད་མེད་དཔྱད་པས་དགོས་པ་ཅི་ཡང་མེད་པས་སོ།།
2.དོན་ལོག་པའི་བསྟན་བཅོས་ནི་སྐྱེ་བ་སྔ་ཕྱི་མེད་པར་སྟོན་པའི་བསྟན་བཅོས་ཏེ་དེ་ཡིས་དོན་མ་ཡིན་པ་བཤད་པས་སོ།།
3.དོན་དང་ལྡན་པའི་བསྟན་བཅོས་ནི། རྩ་བ་ཤེས་རབ་ལྟ་བུ་སྟེ་དེ་ལས་སྟོང་ཉིད་རིགས་པ་མཐའ་ཡས་པས་བཤད་པས་སོ།།
4.ཐོས་པ་ལྷུར་ལེན་པའི་བསྟན་བཅོས་ནི། ཕྱི་རོལ་པའི་རིག་བྱེད་ཀྱི་བསྟན་བཅོས་ལྟ་བུ་སྟེ་ཐོས་པ་གཙོ་བོར་འཛིན་པས་ཉམས་ལེན་སོགས་ཅི་ཡང་མེད་པས་སོ།།
5.རྩོད་པ་ལྷུར་ལེན་གྱི་བསྟན་བཅོས་ནི། ཕྱི་རོལ་པའི་ཚད་མའི་བསྟན་བཅོས་ལྟ་བུ་སྟེ་རྩོད་པ་གཙོ་བོར་བཤད་པས་སོ།།
6.སྒྲུབ་བ་ལྷུར་ལེན་གྱི་བསྟན་བཅོས་ནི། མངོན་རྟོགས་རྒྱན་ལྟ་བུ་སྟེ་དེ་ལས་ཐམས་ཅད་མཁྱེན་པ་སྒྲུབ་པའི་ཐབས་གཙོ་བོར་སྟོན་པས་སོ།།
7.ངན་གཡོའི་བསྟན་བཅོས་ནི། མཚོན་ཆ་དང་དུག་སྦྱོར་ལ་སོགས་འགྲོ་བ་མི་ལ་གནོད་པའི་ཐབས་སོགས་སྟོན་པའི་བསྟན་བཅོས་ལྟ་བུ་ཡིན།
8.བརྩེ་བ་བྲལ་བའི་བསྟན་བཅོས་ནི། ཕྱི་རོལ་པའི་མཐོ་རིས་ཀྱི་ཆེད་དུ་ཕྱུགས་གསོད་པ་ལ་སོགས་མཆོད་སྦྱིན་བྱེད་པའི་བསྟན་བཅོས་ལྟ་བུ།
9.སྡུག་བསྔལ་སྤོང་བའི་བསྟན་བཅོས་ནི། སྤྱོད་འཇུག་ལྟ་བུ་སྟེ་འགྲོ་བའི་སྡུག་བསྔལ་འཇོམས་པའི་ཐབས་འབའ་ཞིག་སྟོན་པས་སོ།།བསྟན་བཅོས་དགུ་བོ་དེ་ལས་དོན་དང་ལྡན་པའི་བསྟན་བཅོས་དང་སྒྲུབ་པ་ལྷུར་ལེན་པའི་བསྟན་བཅོས། སྡུག་བསྔལ་སྤོང་བའི་བསྟན་བཅོས་གསུམ་བསྟན་བཅོས་རྣམ་དག་ཡིན་ལ་གཞན་དྲུག་ནི་བསྟན་བཅོས་ལྟར་སྣང་ཡིན་ནོ།།
གཉིས་པ། བྱེད་ལས་ཀྱི་སྒོ་ནས་དབྱེ་བ།
བསྟན་བཅོས་ལ་བྱེད་ལས་ཀྱི་སྒོ་ནས་དབྱེ་ན། གསུམ་སྟེ་རྒྱ་ཆེན་པོ་སྡུད་པའི་བསྟན་བཅོས་དང༌། ཟབ་མོ་རྣམ་པར་འབྱེད་པའི་བསྟན་བཅོས། འཁྲུགས་པ་གོ་རིམ་དུ་བསྡེབས་པའི་བསྟན་བཅོས་གསུམ་ཡོད།
1.རྒྱ་ཆེན་པོ་སྡུད་པའི་བསྟན་བཅོས་ནི་འདུལ་བ་མདོ་རྩ་བ་ལྟ་བུ་སྟེ་དེས་འདུལ་བ་ལུང་སྡེ་བཞི་སོགས་ཀྱི་དོན་རྒྱ་ཆེན་པོ་བསྡུས་པས་སོ།།
2.ཟབ་མོ་འབྱེད་པའི་བསྟན་བཅོས་ནི་མངོན་རྟོགས་རྒྱན་དང་རྩ་ཤེ་ལྟ་བུ་སྟེ་སྔ་མས་སྦས་དོན་མངོན་རྟོགས་ཀྱི་རིམ་པ་འབྱེད་པ་དང་ཕྱི་མས་དངོས་བསྟན་སྟོང་ཉིད་ཀྱི་རིམ་པ་བཀྲལ་བས་སོ།།
3.འཁྲུགས་པ་གོ་རིམ་དུ་བསྡེབས་པའི་བསྟན་བཅོས་ནི་མདོ་སྡེ་རྒྱན་དང་བསླབ་བཏུས་ལྟ་བུ་ཡིན་ཏེ་དེ་མདོ་མང་བོ་ཕྱོགས་གཅིག་ཏུ་བསྡུས་ཏེ་གོ་རིམ་བསྒྲིགས་པས་སོ། །དང་བོ། འདི་ལ་ཤེས་བྱ་ཇི་སྙེད་པ་སྟོན་པ་དང༌། ཇི་ལྟ་བ་སྟོན་པ། ཐར་བ་དང་ཐམས་ཅད་མཁྱེན་པ་སྟོན་པའི་བསྟན་བཅོས་གསུམ། ཤེས་བྱ་ཇི་སྙེད་སྟོན་པའི་བསྟན་བཅོས་ཕལ་བ་དང་ཁྱད་པར་ཅན་གཉིས་ལས་དང་བོ་ནི་ཤེས་རབ་བརྒྱ་བ་དང༌། ཤེས་རབ་སྡོང་བུ། སྐྱེ་བོ་གསོ་ཐིགས་སོགས་ཡ་རབས་མི་ཆོས་ཀྱི་བསྟན་བཅོས་ཏེ་འཇིག་རྟེན་པའི་ལུགས་ཀྱི་བསྟན་བཅོས་དག་ཡིན། ཁྱད་པར་ཅན་ནི་རིག་གནས་ཆེ་བ་ལྔ་ལྟ་བུ་སྟེ་དེ་དག་གིས་སྟོང་ཉིད་མ་ཡིན་པའི་ཆོས་ཏེ་ཇི་སྙེད་སྟོན་པས་སོ། །ཇི་ལྟ་བ་སྟོན་པ་ནི་དབུ་མ་རྒྱན་ལྟ་བུ་སྟེ། ཇི་ལྟ་བ་སྟེ་སྟོང་ཉིད་སྟོན་པས་སོ། །ཐར་བ་དང་ཐམས་ཅད་ མཁྱེན་པའི་ལམ་སྟོན་པ་ནི་བྱང་ས་ལྟ་བུའོ།།
གསུམ་པ། བཀའི་དགོངས་པ་འགྲེལ་ཚུལ་གྱིས་དབྱེ་བ།
བསྟན་བཅོས་ལ་བཀའི་དགོངས་པ་འགྲེལ་ཚུལ་གྱིས་བཀའ་སྤྱིའི་དགོངས་པ་འགྲེལ་བ་དང་སོ་སོའི་དགོངས་པ་འགྲེལ་བའི་བསྟན་བཅོས་གཉིས་ཡོད།
དང་བོ་ནི་ཚད་མ་ཀུན་བཏུས་ལྟ་བུ་སྟེ་དེས་གསུང་རབ་སྤྱིའི་དགོངས་པ་འགྲེལ་བར་བྱེད་པས་སོ། །གཉིས་པ་ལ་གསུམ་ལས་འཁོར་ལོ་དང་བོའི་ལྟ་བའི་ཆ་གསལ་བར་བྱེད་པ་མངོན་པ་མཛོད་ལྟ་བུ། སྤྱོད་པའི་ཆ་གསལ་བར་བྱེད་པ་འདུལ་བ་མདོ་རྩ་ལྟ་བུའོ། །ལྟ་སྤྱོད་ཟུང་འབྲེལ་དུ་གཏན་ལ་འབེབ་པ་བྱེ་བྲག་བཤད་མཛོད་ལྟ་བུ། འཁོར་ལོ་བར་བའི་དགོངས་འགྲེལ་ལྟ་བའི་ཆ་གསལ་བར་བྱེད་པ་དབུ་མ་རིགས་ཚོགས་དྲུག་ལྟ་བུ། སྤྱོད་པའི་ཆ་གསལ་བར་བྱེད་པ་སྤྱོད་འཇུག་ཆེན་མོ་ལྟ་བུ། ལྟ་སྤྱོད་ཟུང་འབྲེལ་དུ་སྟོན་པ་མངོན་རྟོགས་རྒྱན་ལྟ་བུ། འཁོར་ལོ་མཐའ་མའི་དགོངས་འགྲེལ་ལ་ལྟ་བའི་ཆ་གསལ་བར་བྱེད་པ་ཐེག་པ་ཀུན་ལས་བཏུས་པ་ལྟ་བུའོ། །སྤྱོད་པའི་ཆ་གསལ་བར་ བྱེད་པ་སྡོམ་པ་ཉི་ཤུ་བ་ལྟ་བུ། ལྟ་སྤྱོད་གཉིས་ཀ་ཟུང་འབྲེལ་དུ་སྟོན་པ་མདོ་སྡེ་རྒྱན་ལྟ་བུ།
བཞི་བ། བསྟན་བཅོས་རིགས་བསྡུས་ཀྱིས་དབྱེ་བ།
བསྟན་བཅོས་ཀྱི་རིགས་བསྡུ་ན་བཀའ་ལ་བརྟེན་པ་དང་མི་བརྟེན་པ་གཉིས་ཡོད་ཅིང་བརྟེན་པ་ལའང་བཀའ་ཉིད་ལ་འགྲེལ་བ་དང་བཀའི་དོན་རང་རྒྱུད་དུ་བརྩམས་པ་གཉིས། བཀའི་འགྲེལ་བ་ལ་ཚིག་དོན་གཉིས་ཀ་རྒྱ་ཆེར་འགྲེལ་བ་སོ་སོར་ཐར་བའི་འགྲེལ་བ་བམ་པོ་ལྔ་བཅུ་པ་ལྟ་བུ་རྒྱ་ཆེར་འགྲེལ། ཚིག་གི་ཆ་སྤྲོས་པ་དང་བཅས་ནས་འཆད་པ་ཆེད་དུ་བརྗོད་པའི་ཚོམས་ཀྱི་འགྲེལ་བ་ལྟ་བུ་ཚིག་གི་འགྲེལ་བ། གོ་དཀའ་བའི་དོན་རྣམ་པར་འབྱེད་པ་སྡུད་འགྲེལ་གཉིས་ལྟ་བུའི་དཀའ་འགྲེལ། དོན་གྱི་གཙོ་ བོ་བསྡུས་ནས་སྟོན་པ་སྡུད་པའི་དོན་བསྡུས་དང་དྲི་མེད་འོད་ཀྱིས་འགྲེལ་བའི་སྡུད་པའི་དོན་བསྡུས་ལྟ་བུ་དོན་འགྲེལ། ངག་གི་དོན་དྲིལ་ནས་སྟོན་པ་ངག་དོན་གྱི་འགྲེལ་བ་སྟེ་ལྔའོ།།
བཀའི་དོན་རང་རྒྱུད་དུ་བརྩམས་པའང་བཀའ་གཅིག་གི་དོན་རྫོགས་པར་སྟོན་པ་མངོན་རྟོགས་རྒྱན་དང་མདོ་རྩ་ལྟ་བུ། ཐོར་བུར་སྟོན་པ་དགེ་ཚུལ་གྱི་ཀཱ་རི་ཀ་ལྟ་བུའོ། །བཀའ་མང་བོའི་དོན་སྟོན་པ་བསླབ་བཏུས་དང་བཤེས་སྤྲིངས་ལྟ་བུ་གསུམ་ཡོད།
ལྔ་བ། གཞུང་བཀའ་པོད་ལྔ།
གཞུང་བཀའ་པོད་ལྔ་ནི་ནང་བའི་གྲུབ་མཐའ་བཞིའི་གཞུང་ལུགས་ཁ་ཚང་ལ་སློབ་གཉེར་བྱེད་པའི་གཞུང་ལུགས་ཏེ་ཚད་མ་དང༌། ཕར་ཕྱིན། དབུ་མ། མཛོད། འདུལ་བ་བཅས་ཡིན། འདིར་དེ་དག་ངོ་སྤྲོད་རགས་ཙམ་བྱ་སྟེ།
1.ཚད་མ་ནི་སྟོན་པ་སངས་རྒྱས་ཀྱིས་ཚད་མའི་གཞུང་དངོས་སུ་གསུངས་མེད་མོད་ཁོང་གི་གསུང་རབ་ཏུ་ཚད་མའི་སྐོར་མང་བོ་ཞིག་འབྱུང་བ་ནི་ནང་བའི་ཚད་མའི་ཁུངས་ཡིན། ཚད་མ་ནི་གསར་དུ་རྟོགས་པའི་བློ་མི་བསླུ་བ་ཞིག་ལ་ཟེར་ལ་དེ་བརྗོད་བྱར་བྱེད་པའི་བསྟན་བཅོས་ལ་ཚད་མ་རིག་པ་ཟེར། ནང་བའི་ཚད་མའི་བསྟན་བཅོས་ཀྱི་ཐོག་མ་དགྲ་བཅོམ་པ་ཆོས་སྐྱོབ་ཀྱིས་བརྩམས་པའི་སྨྲ་བའི་སྒྲོན་མེ་ ཡིན། དེ་ནས་སློབ་དཔོན་ཕྱོགས་ཀྱི་གླང་བོས་ཚད་མ་ཀུན་བཏུས་ཏེ་ཚད་མ་མདོ་ལེའུ་དྲུག་ཅན་བརྩམས། དེ་འགྲེལ་བ་ལ་སློབ་དཔོན་ཆོས་གྲགས་ཀྱིས་ཚད་མ་སྡེ་བདུན་བརྩམས་ཤིང་དགོངས་པ་མཐར་ཐུག་པ་ནི་སེམས་ཙམ་པའི་ལུགས་ཡིན། རིགས་པའི་གནད་མང་བོ་ཕྱེས་པ་ལ་བརྟེན་ནས་ཚད་མ་རིག་པ་དར་ཁྱབ་བྱུང༌། རྗེས་སུ་དེ་དག་བོད་དུ་བསྒྱུར་ཏེ་འཆད་ཉན་བསྐྱངས་པས་དར་ཁྱབ་ཆེན་པོ་བྱུང་ལ་ཚད་མའི་རྩ་བ་ནི་རྣམ་འགྲེལ་ལ་བྱེད་ཅིང་དེ་ལ་བོད་ཀྱི་འགྲེལ་བ་དང་མཐའ་དཔྱོད་ཤིན་ཏུ་མང་ངོ༌། །
2.ཕར་ཕྱིན་ནི་སྟོན་པའི་འཁོར་ལོ་བར་བའི་སྦས་དོན་གྱི་ཆ་ཐམས་ཅད་རྗེ་བཙུན་བྱམས་པས་གསལ་བར་ཕྱེས་ཏེ་གཏན་ལ་ཕབ། དེའི་གཞུང་ནི་བྱམས་ཆོས་སྡེ་ལྔ་ལས་མངོན་རྟོགས་རྒྱན་ཡིན། འདིས་གཙོ་བོ་རྣལ་འབྱོར་སྤྱོད་པའི་ལུགས་ལྟར་བཤད། ཕར་ཕྱིན་ཞེས་པ་ཕ་རོལ་ཏུ་ཕྱིན་པ་ཞེས་པའི་ཚིག་སྡུད་དེ། ཕ་རོལ་ནི་འཁོར་བ་ཕྲ་རགས་རྒྱ་མཚོའི་ཕ་རོལ་སྟེ་དེ་ལ་ཕྱིན་བྱེད་དང་ཕྱིན་ཟིན་གཉིས་ལས། བྱང་ཆུབ་སེམས་དཔའི་ལམ་ཐམས་ཅད་ཕ་རོལ་ཕྱིན་བྱེད་དེ་ལམ་ཤེར་ཕྱིན་དང་སངས་རྒྱས་ཀྱི་མཁྱེན་པ་ནི་ཕ་རོལ་ཕྱིན་ཟིན་འབྲས་བུ་ཤེར་ཕྱིན་དེ་གཉིས་བརྗོད་བྱར་བྱེད་པའི་བསྟན་བཅོས་ལ་གཞུང་ཤེར་ཕྱིན་ཟེར། གཞུང་བཀའ་པོད་ལྔའི་ཕར་ཕྱིན་ནི་གཞུང་ཤེར་ཕྱིན་ཡིན།
དེའི་བརྗོད་བྱ་ནི་དངོས་པོ་བརྒྱད་དང་དོན་བདུན་ཅུ་སྟེ་ཤེར་མདོའི་སྦས་དོན་གྱི་ཆ་དག་ཡིན། དེ་ལ་འགྲེལ་བ་མང་ནའང་ཐུན་མོང་གི་སྦྱང་བྱའི་གཞུང་དུ་བྱེད་པ་ནི་སློབ་དཔོན་སེང་གེ་བཟང་བོའི་འགྲེལ་བ་དོན་གསལ་ཡིན་ལ་བོད་དུ་རྗེ་བླ་མའི་ལེགས་བཤད་གསེར་འཕྲེང་དང་རྒྱལ་ཚབ་ཀྱི་རྣམ་བཤད་སྙིང་བོའི་རྒྱན་གྲགས་ཆེ་ལ་མཐའ་དཔྱོད་དང་སྤྱི་དོན་སྣ་ཚོགས་བགྲང་ལས་འདས།
3.དབུ་མ་ནི་ཤེར་མདོའི་དངོས་བསྟན་སྟོང་ཉིད་ཀྱི་ཆ་སློབ་དཔོན་ཀླུ་སྒྲུབ་གྱིས་དབུ་མ་རིགས་ཚོགས་དྲུག་གིས་རྒྱས་པར་བཀྲལ་བ་ལ་བརྟེན་ནས་སངས་རྒྱས་བསྐྱངས་ཀྱིས་ཐལ་འགྱུར་བའི་ལུགས་སུ་བཀྲལ། དཔལ་ལྡན་ཟླ་བས་དབུ་མ་འཇུག་པ་མཛད་དེ། ཐལ་འགྱུར་བའི་སྲོལ་རྒྱས་པར་བྱས། བསྟན་བཅོས་དེ་ནི་དབུ་མའི་རྩ་བ་རེད།
དབུ་མ་ལ་སྒྲས་བརྗོད་ཀྱིས་དབྱེ་ན། ཆོས་ཐམས་ཅད་གཞི་དབུ་མ་དང༌། དེ་རྟོགས་པའི་ལམ་ཤེར་ཕྱིན་ལམ་དབུ་མ། ཉམས་སུ་བླངས་པའི་འབྲས་བུ་དབུ་མ་ཟེར། དེ་བརྗོད་བྱར་བྱེད་པའི་བསྟན་བཅོས་ལ་གཞུང་དབུ་མ་ཟེར། དེ་ལ་འགྲེལ་བ་རྗེ་བླ་མའི་རྣམ་བཤད་དགོངས་པ་རབ་གསལ་གྲགས་ཆེ་ལ་དེ་གཞིར་བཟུང་བའི་མཐའ་དཔྱོད་དང་སྤྱི་དོན་ཤིན་ཏུ་མང༌།
4.མངོན་པ་ནི་སྟོན་པ་སངས་རྒྱས་ཀྱིས་གསུངས་པའི་གཞུང་གཅིག་མེད་ནའང་ཐོར་བུར་གསུངས་པ་དག་ཕྱོགས་གཅིག་ཏུ་བསྡུས་ནས་མངོན་པ་སྡེ་བདུན་དང་བྱེ་བྲག་བཤད་མཛོད་ཆེན་མོ་བརྩམས། རྗེས་སུ་དབྱིག་གཉེན་གྱིས་དེ་དག་ལས་གཅེས་གཅེས་རྣམས་བཏུས་ཏེ་མངོན་པ་མཛོད་བརྩམས་པ་ནི་མངོན་པའི་རྩ་བར་བྱེད། འདི་ནི་འཁོར་ལོ་དང་བོའི་ལྟ་བའི་ཆ་འགྲེལ་བ་ཡིན་ལ་གྲུབ་མཐའི་གཞུང་ནི་བྱེ་བྲག་སྨྲ་བ་ལྟར་ཡིན། རྒྱ་བོད་ཀྱི་འགྲེལ་བ་མང་ན་ཡང་གྲགས་ཆེ་བ་ནི་མཆིམས་འཇམ་པའི་དབྱངས་ཀྱིས་བརྩམས་པའི་མཛོད་འགྲེལ་མངོན་པའི་རྒྱན་ཡིན།
5.འདུལ་བ་ནི་གདུལ་བྱའི་ལུས་ངག་ཡིད་གསུམ་གྱི་སྤྱོད་པ་མ་རུང་བ་འདུལ་བྱེད་ཀྱི་སོ་སོར་ཐར་བའི་སྡོམ་པ་བཤད་པའི་གཞུང་སྟེ་འཁོར་ལོ་དང་བོའི་སྤྱོད་པའི་ཆ་གསལ་བར་བྱེད་པ་ཡིན་ལ་གཞུང་དོན་བྱེ་བྲག་སྨྲ་བ་ལྟར་འཆད་པ་ཡིན། སྟོན་པའི་གསུང་ལུང་སྡེ་བཞི་སོགས་འདུལ་བའི་གཞུང་ཤིན་ཏུ་མང་ལ་དེ་དག་སྡོམ་པའི་ཚུལ་དུ་སློབ་དཔོན་ཡོན་ཏན་འོད་ཀྱིས་འདུལ་བ་མདོ་རྩ་མཛད་པ་ནི་འདུལ་བའི་རྩ་བར་བྱེད། དེ་ལ་གཞི་སྟོད་དང་གཞི་སྨད་གཉིས་ཡོད་ཅིང༌། བརྗོད་བྱ་སྡོམ་པ་མ་ཐོབ་པ་འཐོབ་པར་བྱེད་པ་དང་ཐོབ་པ་མི་ཉམས་པ། ཉམས་པ་ཕྱིར་འཆོས་པའི་ཐབས་སྟོན་ནོ། །དེ་ལ་འགྲེལ་བ་མང་མོད་གྲགས་ཆེ་བ་ནི་ཀུན་མཁྱེན་མཚོ་སྣ་བས་མཛད་པའི་འདུལ་ཊཱིཀ་ཉི་མའི་འོད་ཟེར་ཡིན།
ས་བཅད་གསུམ་པ། བཀའ་བསྟན་ལ་འཇུག་ཚུལ།
སྟོན་པས་ཆོས་གསུངས་པ་ཐམས་ཅད་གདུལ་བྱའི་ཁམས་དང༌། མོས་པ། བག་ལ་ཉལ་ཇི་ལྟ་བུ་སྟེ་གདུལ་བྱའི་བློ་ཁ་དང་བསྟུན་ནས་གསུངས། གདུལ་བྱའི་བློ་ཁ་མཐོ་དམན་མི་འདྲ་བས་བཀའི་ཚིག་ཟིན་ལའང་འདྲ་མིན་སྣ་ཚོགས་ཡོད། དཔེར་ན། སྟོན་པས། ཕ་དང་མ་ནི་གསད་བྱ་ཞིང༌། །བྲམ་ཟེ་གཙང་སྦྲ་ཅན་གཉིས་དང༌། །ཡུལ་འཁོར་འཁོར་དང་བཅས་བཅོམ་ན། །མི་དེ་དག་པ་ཉིད་དུ་འགྱུར། །ཞེས་གསུངས་པ་ལྟ་བུ་སྟེ་དེ་དགོངས་པ་གཞན་དུ་དྲངས་ཏེ་ཕ་ནི་སྲེད་པ་དང་མ་ནི་སྲིད་པར་བྱ་དགོས་པ་ལས་ཕ་མ་དངོས་གནས་པ་གསད་བྱ་ཡིན་ཞེ་ན་ཐ་ཤལ་གྱི་ཚིག་ཏུ་འགྲོ་བ་ལྟར་རོ། །དེ་བས་བཀའ་ལ་འཇུག་དུས། དྲང་དོན་དང་ངེས་དོན་དུ་ཕྱེ་དགོས་ལ། དགོངས་ལྡེམ་དགོངས་དང༌། རིགས་པ་བཞི་དང་རྟོན་པ་བཞི་སོགས་ཤེས་པ་གལ་ཆེ་བས་འདིར་ཆེད་དུ་ངོ་སྤྲོད་མདོར་བསྡུས་ཙམ་བྱའོ། །
དང་བོ། དྲང་དོན་དང་ངེས་དོན།
དྲང་དོན་གྱི་མདོ་ཞེས་པ་སྟོན་པས་གདུལ་བྱ་ཁ་དྲང་བའི་ཕྱིར་གསུངས་པ་ལ་དོན་ངོ་མ་ཚིག་ཟིན་ཇི་ལྟ་བུར་མི་རུང་བ་ཞིག་ཡིན་ཏེ་དཔེར་ན་དགེ་སློང་དག ཕུང་བོ་ལྔ་ནི་ཁུར་རོ། །ཁུར་འཁུར་བ་ནི་གང་ཟག་གོ་ལྟ་བུ་སྟེ་དེའི་ཚིག་ཟིན་ལ་རང་སྐྱ་ཐུབ་པའི་བདག་ཡོད་པར་བསྟན་ལ་དེ་ནི་རང་སྐྱ་ཐུབ་པའི་བདག་ཡོད་པར་འདོད་པ་ཤུགས་ཆེ་བ་དག་རྗེས་སུ་གཟུང་བའི་ཕྱིར་རེ་ཞིག་བསྟན་པ་ཡིན་ཏེ་དེ་ལྟར་མ་བསྟན་པར་བདག་མེད་བསྟན་ན་སྣོད་དུ་མི་རུང་བས་སོ། །ངེས་དོན་ནི་ཚིག་ཟིན་ཇི་ལྟ་བུར་ དོན་ཡང་དེར་ངེས་པ་ཞིག་ཡིན་ཏེ་དཔེར་ན་སྒྲ་མི་རྟག་པར་སྟོན་པའི་མདོ་ལྟ་བུའོ། །
གཉིས་པ། དགོངས་ལྡེམ་དགོངས།
དགོངས་ལྡེམ་དགོངས་ནི་དགོངས་པ་ཅན་གྱི་མདོ་དང་ལྡེམ་དགོངས་ཀྱི་མདོ་ཞེས་པའི་དོན་ཡིན། དགོངས་གཞི་གཙོ་བོར་ཡོད་ཅིང་དགོས་དབང་གིས་སྒྲས་ཟིན་སྒྲ་ཇི་བཞིན་པ་མ་ཡིན་པར་སྟོན་པའི་མདོ་དེ་དགོངས་པ་ཅན་གྱི་མདོ་ཡིན་ལ་དེ་ལ་དབྱེ་ན། མཉམ་པ་ཉིད་ལ་དགོངས་པ། དོན་གཞན་ལ་དགོངས་པ། དུས་གཞན་ལ་དགོངས་པ། གང་ཟག་གི་བསམ་པ་ལ་དགོངས་པ་སྟེ་རྣམ་པ་བཞི་ཡོད།
1 མཉམ་པ་ཉིད་ལ་དགོངས་པ་ནི་དཔེར་ན་སྟོན་པས། ང་ཉིད་དེ་ཚེ་ཡང་དག་པར་རྫོགས་པའི་སངས་རྒྱས་རྣམ་གཟིགས་སུ་གྱུར་ཏོ།།ཞེས་པ་ལྟ་བུ་སྟེ་སངས་རྒྱས་ཐམས་ཅད་ཀྱི་ཆོས་སྐུ་མཉམ་པ་ཉིད་ལ་དགོངས་ནས་དེ་ལྟར་གསུངས་པ་ལས་དོན་དངོས་སུ་སངས་རྒྱས་རྣམ་གཟིགས་སུ་གྱུར་པར་སྟོན་པ་མ་ཡིན་ནོ།།
2 དོན་གཞན་ལ་དགོངས་པ་ནི་ལས་ཉོན་གཉིས་སྤང་བྱ་ཡིན་པར་དགོངས་ནས། ཕ་དང་མ་ནི་གསད་བྱ་ཞིང་ཞེས་གསུངས་པ་ལྟ་བུ།
3 དུས་གཞན་ལ་དགོངས་པ་ནི་ལེ་ལོ་ཅན་གྱི་ངོར་གང་དག་བདེ་བ་ཅན་དུ་སྐྱེ་བའི་སྨོན་ལམ་འདེབས་པ་དེ་དག་ཏུ་སྐྱེ་བར་འགྱུར་རོ། །ཞེས་པ་ལྟ་བུ་སྟེ། ཤི་འཕོས་མ་ཐག་ཏུ་བདེ་བ་ཅན་དུ་སྐྱེ་བའི་ངེས་པ་མེད་ཀྱང་དུས་གཞན་དུ་སྐྱེའོ་སྙམ་དུ་དགོངས་པའོ།།
4 གང་ཟག་གི་བསམ་པ་ལ་དགོངས་པ་ནི་སྦྱིན་པ་ཙམ་གྱིས་ཆོག་པར་འཛིན་པའི་གང་ཟག་གི་ངོར་སྦྱིན་པ་ལ་སྨད་ནས་ཚུལ་ཁྲིམས་ལ་བསྔགས་པ་བརྗོད་པ་ལྟ་བུ་སྟེ་དེ་ནི་གདུལ་བྱའི་བསམ་ངོ་ལ་བལྟས་ནས་དགོས་པའི་སླད་དུ་བྱས་པའོ།།
ལྡེམ་པོར་དགོངས་པ་ལའང་བཞི་སྟེ། གཞུག་པ་ལྡེམ་དགོངས། མཚན་ཉིད་ལྡེམ་དགོངས། གཉེན་པོ་ལྡེམ་དགོངས། བསྒྱུར་བ་ལྡེམ་དགོངས་བཞི་སྟེ་དགོངས་པ་གཙོ་བོ་སྒྲ་ཇི་བཞིན་དུ་ཁས་བླང་མི་རུང་བའི་མདོ་སྟེ། ལྡེམ་པོ་ནི་འཁྱོག་པའི་བརྡ་སྟེ་གདུལ་བྱ་རྗེས་སུ་གཟུང་བའི་སླད་དུ་འཁྱོག་པོར་གསུངས་པ་ལ་ཟེར།
གཙོ་ངོས།ཤོག་ངོས་གོང་མ།123ཤོག་ངོས་འོག་མ།ཤོག་ངོས་མཐའ་མ།
འདི་རུ་དཔྱད་བརྗོད་འཇོག་པའམ་ཡང་ན་དཔྱད་བརྗོད་ལ་གཟིགས་ཆོག
1.གཞུག་པ་ལྡེམ་དགོངས་ནི་བདེན་པར་མེད་པར་བསྟན་ན་སྐྲག་པའི་གང་ཟག་ཉན་ཐོས་ལ་སོགས་པ་བསྟན་པ་ལ་གཞུག་པའི་དོན་དུ་གཟུགས་སོགས་བདེན་པར་ཡོད་པར་བསྟན་པ་ལྟ་བུའོ།།
2.མཚན་ཉིད་ལྡེམ་དགོངས་ནི་སེམས་ཙམ་པའི་ལུགས་ལ་མཚན་ཉིད་གསུམ་རང་རང་གི་ངོ་བོ་མེད་ཚུལ་ལ་དགོངས་ནས་ངོ་བོ་མེད་ཅེས་བསྟན་པ་ལྟ་བུ།
3.གཉེན་པོ་ལྡེམ་དགོངས་ནི་དཔེར་ན་མདོ་སྡེ་རྒྱན་ལས། སངས་རྒྱས་ཆོས་ལ་བརྙས་པ་དང༌། །ལེ་ལོ་ཅུང་ཟད་ཆོག་འཛིན་དང༌། །ང་རྒྱལ་འདོད་ཆགས་སྤྱོད་པ་དང༌། །འགྱོད་དང་མ་ངེས་ལྡོག་པ་དང༌། །སེམས་ཅན་རྣམས་ཀྱི་སྒྲིབ་པ་སྟེ། །དེ་ཡི་གཉེན་པོར་ཐེག་མཆོག་གསུངས། །ཅེས་གསུངས་པ་ལྟར་ཉེས་པ་བརྒྱད་གདུལ་བའི་ཕྱིར་དུ་བསྟན་པ་ལྟ་བུ་སྟེ། སངས་རྒྱས་ལ་བརྙས་པའི་གཉེན་པོར་དགོངས་པ་དང་བོ་བཤད་པ་དང༌། རྟོགས་པའི་ཆོས་ལ་བརྙས་པའི་གཉེན་པོར་གང་གཱའི་ཀླུང་གི་བྱེ་མ་སྙེད་དང་མཉམ་པའི་སངས་རྒྱས་ལ་བསྙེན་བཀུར་བྱས་ན་ད་གཟོད་ཐེག་ཆེན་གྱི་རྟོགས་པ་སྐྱེའོ་ལྟ་བུ། ལེ་ལོའི་གཉེན་པོར་དུས་གཞན་ལ་དགོངས་པ་ལྟ་བུ། ཅུང་ཟད་ཙམ་གྱིས་ཆོག་པར་འཛིན་པའི་གཉེན་པོར་ལ་ལར་སྦྱིན་སོགས་ལ་སྨད་ནས་གཞན་དུ་བསྔགས་པ་ལྟ་བུ། འདོད་ཆགས་ལ་སྤྱོད་པའི་གཉེན་པོར་སངས་རྒྱས་ཞིང་གི་འབྱོར་བར་བསྔགས་པ་ལྟ་བུ། ང་རྒྱལ་ལ་སྤྱོད་པའི་གཉེན་པོར་སངས་རྒྱས་ལ་ལའི་ཕུན་ཚོགས་བསྔགས་པ་ལྟ་བུ། འགྱོད་པའི་གཉེན་པོར་གང་དག་སངས་རྒྱས་དང་བྱང་སེམས་ལ་གནོད་པར་བྱེད་པ་དེ་དག་མཐོ་རིས་སུ་འགྲོའོ། །ཞེས་པ་ལྟ་བུ། སེམས་ཙམ་པའི་ལུགས་ལ་མ་ངེས་པ་ལྡོག་པའི་གཉེན་པོར་ཉན་ཐོས་རྣམས་ལུང་བསྟན་པ་དང༌། ཐེག་པ་གཅིག་ཏུ་བཤད་པ་ལྟ་བུའོ། །འདི་དང་ལྡེམ་དགོངས་གཉིས་པ་སེམས་ཙམ་པ་ཁོ་ནའི་འདོད་པའོ།།
4.བསྒྱུར་བ་ལྡེམ་དགོངས་ནི་རབ་ཏུ་གྲགས་པའི་ཡི་གེ་ངན་པ་གྲགས་པའི་དོན་བསླབ་པ་གསུམ་སྟོན་བྱེད་དུ་བསྒྱུར་བ་སྟེ་དཔེར་ན་སྙིང་བོ་མེད་ལ་སྙིང་བོར་ཤེས། ། ཕྱིན་ཅི་ལོག་ལ་ལེགས་པར་གནས། །ཉོན་མོངས་པས་ནི་རབ་ཉོན་མོངས། །བྱང་ཆུབ་དམ་པ་འཐོབ་པར་འགྱུར། །ཞེས་པ་ལྟ་བུ་སྟེ་དེ་ལ་སྙིང་བོ་ནི་སེམས་ཀྱི་རྣམ་གཡེང་དང༌། དེ་མེད་པ་ནི་སྙིང་བོ་མེད་པའོ། །ཕྱིན་ཅི་ལོག་ནི་གཙང་བདེ་རྟག་བདག་ལས་ལོག་པའོ། །ཉོན་མོངས་པ་ནི་ཡུན་རིང་བོར་དཀའ་སྤྱོད་ཀྱིས་ངལ་བར་བྱས་པ་སོགས་ཀྱི་མིང་གིས་བསྟན་པའི་ཚུལ་ཁྲིམས་ཉམས་སུ་བླངས་ན་བྱང་ཆུབ་དམ་པ་ཐོབ་པར་ གསུངས་པ་ལྟ་བུའོ།།
གསུམ་པ། རྟོན་བཞི།
འདིའི་རྟོན་མི་རྟོན་ནི་ཁས་ལེན་མི་ལེན་དང༌། རྗེས་སུ་འབྲང་རིགས་མི་རིགས། བསླུ་མི་བསླུ་དང༌། བདེན་མི་བདེན་ལ་བྱེད། དེ་ལ་བཞི་ཡོད་དེ་གང་ཟག་ལ་མི་རྟོན་ཆོས་ལ་རྟོན་པ། ཚིག་ལ་མི་རྟོན་དོན་ལ་རྟོན་པ། དྲང་དོན་ལ་མི་རྟོན་ངེས་དོན་ལ་རྟོན་པ། རྣམ་ཤེས་ལ་མི་རྟོན་ཡེ་ཤེས་ལ་རྟོན་པ་བཞིའོ།།
1 གང་ཟག་དེ་བཟང་བ་ཙམ་རྒྱུ་མཚན་དུ་མི་བྱེད་པར་ཚིག་དང་དོན་ལ་བརྟགས་ནས་ཁས་ལེན་པ་དེ་སྐྱེས་བུ་ཁྱད་པར་ཅན་ལ་ལྟོས་པའི་གང་ཟག་ལ་མི་རྟོན་ཆོས་ལ་རྟོན་པའི་དོན་དང༌། ཡང་ན་གདུལ་བྱ་རྣམས་ཀྱི་བསམ་པ་ལྟར་ཐར་བ་འཐོབ་པའི་ཐབས་སུ་མི་བདེན་པའམ། ཁས་མི་ལེན་པའམ། མི་བསླུ་བ་མ་ཡིན་པ་དང༌། རྒྱལ་བས་སྡེ་སྣོད་ཇི་སྙེད་ཅིག་བཀའ་བསྩལ་བ་རྣམས་ཐར་བ་ཐོབ་པའི་ཐབས་སུ་བདེན་པའམ། ཁས་ལེན་པའམ། མི་བསླུ་བ་ནི་སྐྱེ་བོ་ཕལ་བ་ལ་ལྟོས་ཏེ་གང་ཟག་ལ་མི་རྟོན་ཆོས་ལ་རྟོན་པའི་དོན།
2 རྒྱལ་བའི་བཀའ་བསྟན་དག་ཚིག་ཟིན་ལྟར་གནས་ལུགས་སོགས་ལ་མི་བསླུ་བའི་ངེས་པ་མེད་པར་བསམ་དོན་གྱི་བརྗོད་བྱ་དེ་དང་དེ་ལ་སྒྲུབ་བྱེད་རྣམ་དག་ཡོད་པ་ལྟར་ཁས་ལེན་པ་དེ་ཚིག་ལ་མི་རྟོན་པར་དོན་ལ་རྟོན་པའི་དོན་ཡིན།
3 འདི་ལ་གཉིས་ཏེ་དྲང་དོན་ཀུན་རྫོབ་བདེན་པ་སྟོན་པའི་མདོའི་བཤད་ཚུལ་ལྟར་གནས་ལུགས་སུ་མི་བདེན་པར་ངེས་དོན་སྟོང་ཉིད་སྟོན་པའི་མདོའི་བཤད་ཚུལ་ལྟར་གནས་ལུགས་སུ་ཁས་ལེན་པ་ནི་རྗོད་བྱེད་ཀྱི་དབང་དུ་བྱས་པའི་དྲང་དོན་ལ་མི་རྟོན་ངེས་དོན་ལ་རྟོན་པའི་དོན་དང༌། ཀུན་རྫོབ་སྣ་ཚོགས་སུ་སྣང་བ་ལྟར་གནས་ལུགས་སུ་མི་བདེན། སྣང་བ་དེ་ལྟར་བདེན་པས་སྟོང་བ་དེ་གནས་ལུགས་སུ་ཁས་ལེན་པ་ནི་བརྗོད་བྱའི་དབང་དུ་བྱས་པའི་དྲང་དོན་ལ་མི་རྟོན་ངེས་དོན་ལ་རྟོན་པའི་དོན་ཡིན།
4 འདིའི་རྣམ་ཤེས་ལ་སྟོང་ཉིད་རྟོགས་མ་རྟོགས་གཉིས་ཡོད་ཀྱང་ཡེ་ཤེས་ནི་གཙོ་བོ་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཡིན་ཡང་སྟོང་ཉིད་རྟོགས་པའི་སྒོམ་བྱུང་གི་ཤེས་རབ་རྣམས་ཀྱང་དེར་འཇོག་ཅིང༌། རྣམ་ཤེས་དེ་སྔ་མ་དག་གི་སྣང་ཚུལ་ལྟར། གནས་ལུགས་སུ་ཁས་མི་ལེན་པ་རྣམ་ཤེས་ལ་མི་རྟོན་པའི་དོན་དང་ཡེ་ཤེས་དེ་དག་གཙོ་བོར་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཀྱིས་གཟིགས་པ་ལྟར་གནས་ལུགས་སུ་ཁས་ལེན་པ་དེ་ཡེ་ཤེས་ལ་རྟོན་པའི་དོན་ཡིན། ཡང་ན། དྲང་དོན་ལ་མི་རྟོན་ངེས་དོན་ལ་རྟོན་ཞེས་པའི་བཤད་ཚུལ་ཆ་གཅིག་ལ་ངེས་དོན་ལ་རྣམ་ཤེས་ཡེ་ཤེས་གཉིས་ཡོད་ཅིང་སྟོང་ཉིད་དོན་སྤྱིའི་ཚུལ་དུ་རྟོགས་པའི་འཇིག་རྟེན་པའི་ཤེས་པའི་སྣང་ཚུལ་ལྟར་དུ་ཁས་མི་ལེན་པར་འཕགས་པའི་མི་རྟོག་ཡེ་ཤེས་ཀྱི་གཟིགས་ཚུལ་ལྟར་གནས་ལུགས་མཐར་ཐུག་ཏུ་ཁས་ལེན་པ་རྣམ་ཤེས་ལ་མི་རྟོན་ཡེ་ཤེས་ལ་རྟོན་པའི་དོན་དུ་བཤད།
བཞི་བ། རིགས་པ་བཞི།
ཆོས་ཉིད་སོགས་ལ་དཔྱོད་པ་ལ་རིགས་པ་བཞི་ཡོད་དེ། ལྟོས་པའི་རིགས་པ། འཐད་པའི་རིགས་པ། བྱ་བ་བྱེད་པའི་རིགས་པ། ཆོས་ཉིད་ཀྱི་རིགས་པ་བཞི་ཡོད།
1 བྱས་པ་རྒྱུ་རྐྱེན་ལ་ལྟོས་པའམ་ཆོས་ཐམས་ཅད་རང་གི་ཆ་ཤས་སོགས་ལ་ལྟོས་པའི་རིགས་པ།
2 ཁ་དོག་དཀར་དམར་དང་ཤེས་བྱ་རྟག་པ་ཡིན་པ་སོགས་ནི་འཐད་པ་ཡིན་པའི་རིགས་པ།
3 མེས་བུད་ཤིང་བསྲེགས་པ་ནི་བྱ་བ་བྱེད་པའི་རིགས་པ།
4 ཆོས་ཉིད་ཀྱི་རིགས་པ་ལ། འཇིག་རྟེན་ལ་སྣང་བའི་རིགས་པ། བསམ་གྱིས་མི་ཁྱབ་པའི་རིགས་པ། གནས་པའི་རིགས་པ་དང་གསུམ། དང་བོ་ནི་མེ་གྱེན་དུ་འབར་བ་དང་ཆུ་ཐུར་དུ་བཞུར་བ། མེ་ཚ་བ། ཆུ་བརླན་པ། རླུང་གཡོ་བ་སོགས་ཡིན། གཉིས་པ་ལ་ལས་ཀྱི་ནུས་པ་བསམ་གྱིས་མི་ཁྱབ་པ། སངས་རྒྱས་ཀྱི་མཐུ་བསམ་གྱིས་མི་ཁྱབ་པ། རིག་སྔགས་ཀྱི་ནུས་པ་བསམ་གྱིས་མི་ཁྱབ་པ། མཁྱུད་དཔྱད་ཀྱི་ནུས་པ་བསམ་གྱིས་མི་ཁྱབ་པ་དང་བཞི་ཡོད། གསུམ་པ་གནས་པའི་རིགས་པ་ནི་བུམ་པ་བདེན་མེད་བུམ་པའི་ཆོས་ཉིད་དུ་གནས་པ་ལས་སྒྲུབ་བྱེད་གཞན་མེད་དེ། ཆོས་ཉིད་ཀྱི་རྟེན་འབྲེལ་ཡིན་གསུངས།
མཆན་འགྲེལ།
①ལུང་གི་ཆོས་དང་རྟོགས་པའི་ཆོས་ཞེས་ཀྱང་བྱ་སྟེ། སྤྱིར་དྷརྨའི་དོན་ཆོས་ཞེས་པའི་སྒྲ་རྣམ་བཤད་རིགས་པ་ལས། ཆོས་ནི་ཤེས་བྱ་ལམ་དང་ནི། །མྱ་ངན་འདས་དང་ཡིད་ཀྱི་ཡུལ། །བསོད་ནམས་ཚེ་དང་གསུང་རབ་དང༌། །འབྱུང་འགྱུར་ངེས་དང་ཆོས་ལུགས་ལའོ། །ཞེས་གསུངས་པ་ལྟར་དོན་བཅུ་ལ་འཇུག་པ་ལས་ཤེས་བྱ་ལ་འཇུག་པ་འདུས་བྱས་སུ་གྱུར་པའི་ཆོས་ཞེས་པ་ལྟ་བུ། ལམ་ལ་འཇུག་པ་ཡང་དག་པའི་ལྟ་བ་ཆོས་ཞེས་པ་ལྟ་བུ། མྱང་འདས་ལ་འཇུག་པ་ཆོས་ལ་སྐྱབས་སུ་མཆི་ཞེས་པ་ལྟ་བུ། ཡིད་ཀྱི་ཡུལ་ལ་འཇུག་པ་ཆོས་ཀྱི་སྐྱེ་མཆེད་ཅེས་པ་ལྟ་བུ། བསོད་ནམས་ལ་འཇུག་པ་བཙུན་མོའི་འཁོར་དང་ལྷན་ཅིག་ཏུ་ཆོས་སྤྱོད་ཅེས་པ་ལྟ་བུ། ཚེ་ལ་འཇུག་པ་བྱིས་པས་མཐོང་བའི་ཆོས་གཅེས་པར་འཛིན་ཅིང་པ་ལྟ་བུ། གསུང་རབ་ལ་འཇུག་པ་ཆོས་ཞེས་པ་མདོ་སྡེ་ཞེས་པ་ལྟ་བུ། འབྱུང་འགྱུར་ལ་འཇུག་པ་ལུས་འདི་རྒ་བའི་ཆོས་ཅན་ཞེས་པ་ལྟ་བུ། ངེས་པ་ལ་འཇུག་པ་དགེ་སྦྱོང་གི་ཆོས་ཞེས་པ་ལྟ་བུ། ཆོས་ལུགས་ལ་འཇུག་པ་རིགས་ཀྱི་ཆོས་ཞེས་པ་ལྟ་བུ་སྟེ། དེའི་ཚིག་ཟུར་གྱི་ཆོས་བཅུ་རིམ་པ་ལྟར་ཤེས་བྱ་དང༌། ལམ་དང༌། མྱང་འདས་དང༌། ཡིད་ཀྱི་ཡུལ་དང༌། བསོད་ནམས་དང༌། ཚེ་དང༌། གསུང་རབ་དང༌། འབྱུང་འགྱུར་དང༌། ངེས་པ་དང༌། ཆོས་ལུགས་བཅུ་ལ་གོ་དགོས་སོ། །འདི་དག་ཆེ་ལོང་དུ་བསྡུས་པ་སྟེ། བློ་ཡི་ཆོས་དང༌། ཡང་དག་པའི་ཆོས་ཞེས་པ་ལྟ་བུ་གཞན་ཡང་མང་ངོ༌། །
②འདི་ནི་ཀུན་མཁྱེན་བླ་མའི་བཞེད་པ་ལྟར་བྲིས་པ་སྟེ་པཎ་ཆེན་བསོད་ནམས་གྲགས་པས་བཀའ་དང་བསྟན་བཅོས་གཉིས་འགལ་བ་དང་ཕྱི་རོལ་པའི་བསྟན་བཅོས་ཡིན་ཀྱང་བསྟན་བཅོས་ཀྱི་སྒྲ་བཤད་མི་ཚང་ལ། བཀའ་ལ་སངས་རྒྱས་ཀྱི་གསུང་གིས་ཁྱབ་པས་ཤཱ་རིའི་བུའི་ངག་ཏུ་གྱུར་པའི་བརྒྱད་སྟོང་པ་སངས་རྒྱས་ཀྱི་གསུང་ཡིན་ཀྱང་དེའི་ངག་མིན་པར་གསུངས་པས་གང་བདེར་གཟུང་བར་བྱའོ། །
བཀའ་འགྱུར་ནི་སྟོན་པ་སངས་རྒྱས་རིང་ལ་སངས་རྒྱས་ཀྱི་གསུང་རབ་འགའ་ཞིག་ཡི་གེར་བྲིས་ཏེ་དད་ལྡན་རྣམས་ཀྱིས་མཚན་མོའི་སྒྲོན་འོད་ལ་བརྟེན་ནས་ཀློག་པ་ཡོད་ཀྱང་ཕྱོགས་གཅིག་ཏུ་ཕྱོགས་ བསྒྲིགས་བྱས་པའི་གླེགས་བམ་མེད། རིམ་བཞིན་བཀའ་སྡུད་པ་གསུམ་ལ་སོགས་པས་ཕྱོགས་བསྒྲིགས་བྱས་པ་དག མུ་སྟེགས་པ་དང་ཁ་ཆེའི་ཆོས་ལུགས་དག་གིས་རྩ་མེད་རང་བཞིན་ལྡན་པའི་གཏོར་བཤིག་ཐེངས་གསུམ་བྱུང་སྐབས་མེར་བསྲེགས་ཏེ་མེད་པར་གྱུར། བཙན་པོ་སྲོང་བཙན་སྒམ་པོ་ནས་རིམ་བཞིན་རྒྱ་གར་ནག་ཏུ་བསྒྱུར་བ་རྣམས་དཀར་ཆག་འཕང་ཐང་མ་དང་ལྡན་དཀར་མ། མཆིམས་ཕུ་མ་རྣམས་སུ་བཀོད། 1312ལོ་ནས་སྣར་ཐང་གི་དགེ་བཤེས་མཁས་པ་འཇམ་གག་པ་པཀྵི་བླ་མར་གདན་དྲངས་ནས་རང་གི་བླ་མ་བཅོམ་ལྡན་རིག་རལ་ལ་ཤོག་བུ་སྣག་ཚ་ཕུལ་ནས་བསྐུལ་བས་བཅོམ་ལྡན་རིག་རལ་དང་དབུས་པ་བྱང་ཆུབ་བློ་གསལ་སོགས་ཀྱིས་དབུས་གཙང་དང་མངའ་རིས་སོགས་སུ་བཀའ་བསྟན་གྱི་མ་དཔེ་འཚོལ་བསྡུ་གནང་ཐོག་ཞུ་དག་དང་ལེགས་སྒྲིག་བྱས་ཏེ་དཀར་ཆག་རྒྱས་འབྲིང་བསྡུས་གསུམ་མཛད་ནས་བཀའ་འགྱུར་དཀར་ཆག་དང༌། དཔར་ཤིང་མང་བོ་བྱུང༌། དེ་ལས་སྡེ་དགེ་བསྟན་འགྱུར་ལ་པོ་ཏི་བརྒྱ་དང་གསུམ་ཡོད་ཅིང་མདོའི་སྡེ་ཚན་དང༌། སྔགས་ཀྱི་སྡེ་ཚན་གཉིས་སུ་ཕྱེས་ཡོད། མདོའི་སྡེ་ཚན་ལ་འཁོར་ལོ་དང་བོ་འདུལ་བ་ལུང་གི་སྐོར་དང་འཁོར་ལོ་བར་བ་ཤེར་ཕྱིན་གྱི་སྐོར་མདོ་མང་དུ་གྲགས་པ་ཐེག་པ་ཆེ་ཆུང་གི་མདོ་ཅི་རིགས་ཕྱོགས་གཅིག་ཏུ་བསྒྲིགས་པའི་སྐོར་གསུམ་དུ་ ཕྱེས་ཡོད་ལ་གསང་སྔགས་རྒྱུད་འབུམ་དུ་གྲགས་པའི་སྐོར་ལ་རྣལ་འབྱོར་བླ་མེད་དང༌། རྣལ་འབྱོར་རྒྱུད༌། སྤྱོད་རྒྱུད། བྱ་བའི་རྒྱུད་བཅས་སྡེ་ཚན་བཞིར་ཕྱེས་ཡོད།
③བསྟན་འགྱུར་ནི་རྒྱ་གར་ནག་གི་བསྟན་བཅོས་བོད་དུ་འགྱུར་བ་ཡིན་ཀྱང༌། དེའི་མཇུག་ཏུ་བོད་མིས་བརྩམས་པའི་བསྟན་བཅོས་ཀྱང་མི་ཉུང་བ་ཞིག་ཡོད། ཡིན་ནའང༌། ཕྱིས་སུ་དེའི་ནང་དུ་བོད་ཀྱི་ བསྟན་བཅོས་གཞུག་མི་ཆོག་པའི་བཀས་བཅད་མཛད། བསྟན་འགྱུར་གྱི་དཀར་ཆག་མཛད་ཚུལ་སོགས་བཀའ་འགྱུར་དང་འདྲ་ལ། བསྟན་འགྱུར་དཀར་ཆག་ཐོག་མ་སྣར་ཐང་བཀའ་འགྱུར་དང་འདྲ་ལ་སྡེ་དགེའི་བསྟན་འགྱུར་ལྟར་ན། བསྟོད་ཚོགས། རྒྱུད། ཤེར་ཕྱིན། དབུ་མ། མདོ་སྡེ། སེམས་ཙམ། མངོན་པ། འདུལ་བ། སྐྱེས་རབས། འཁྲི་ཤིང༌། སྤྲིངས་ཡིག སྒྲ་མདོ། གསོ་རིག སྣ་ཚོགས་བཅས་སྡེ་ཚན་བཅོ་བརྒྱད་ལ་པོ་ཏི213བཞུགས།
④ཆོས་འཁོར་ནི་འཁོར་ལོ་རིན་པོ་ཆེ་དང་བྱེད་ལས་ཆོས་མཚུངས་པའི་ཆོས་འཁོར་ཏེ། བྱེ་སྨྲས་མཐོངལམ་ཁོ་ན་ཆོས་འཁོར་ཏེ་མཐོང་ལམ་ལ་བདེན་པ་མྱུར་དུ་རྟོགས་པས་མྱུར་དུ་འགྲོ་བ། བདེན་པ་སྔ་མའི་དམིགས་རྣམ་འདོར་བ་དང་ཕྱི་མ་འཇུག་པ། བར་ཆད་མེད་ལམ་གྱིས་སྤང་བྱའི་ཐོབ་པ་གཅོད་པས་མ་རྒྱལ་བ་ལས་རྒྱལ་བར་བྱེད་པ་དང༌། རྣམ་གྲོལ་ལམ་གྱིས་སྤང་བྱ་དང་བྲལ་བའི་ཐོབ་པ་འདྲེན་པས་རྒྱལ་བ་རྣལ་དུ་འགོད་པ། ཁམས་གོང་མའི་བདེན་པ་ལ་དམིགས་པས་འཕར་བ། འོག་མའི་བདེན་པ་ལ་དམིགས་པས་འབབ་པ་སྟེ་དྲུག་གིས་ཆོས་མཐུན་པར་བཞེད། བཙུན་པ་དབྱངས་སྒྲོག་ནི་འཕགས་ལམ་བརྒྱད་ཆོས་འཁོར་ཡིན། འཁོར་ལོ་ལ་ཡོད་པའི་ལྟེ་བ། གཅོད་པའི་རྩིབས། སྡུད་པའི་མུ་ཁྱུད་དང་ཆོས་མཐུན་པ་ཡིན་ཕྱིར་ཏེ་ངག་ལས་མཐའ་འཚོ་བ་གསུམ་ལྟེ་བ་དང་མཐུན་ཏེ་དེ་གསུམ་ཚུལ་ཁྲིམས་ཀྱི་བསླབ་པ་ཡིན་པས་ཏིང་ངེ་འཛིན་དང་ཤེས་རབ་ཀྱི་རྟེན་བྱེད་ཅིང༌། ལྟ་བ། རྟོག་པ། རྩོལ་བ་གསུམ་རྩིབས་དང་མཐུན་ཏེ་ཤེས་རབ་ཀྱི་བསླབ་པ་ཡིན་པས་མི་མཐུན་ཕྱོགས་གཅོད་པའི་ཕྱིར། ཏིང་ངེ་འཛིན་མུ་ཁྱུད་དང་མཐུན་ཏེ་ལྟ་བ་སོགས་རྩེ་གཅིག་པའི་ཚུལ་གྱིས་དམིགས་པ་ལ་འཛིན་པའི་ཕྱིར་རོ་ཞེས་བཞེད་དོ།།
⑤མངོན་རྟོགས་རྒྱན་སོགས་བྱམས་ཆོས་དང་འབྲེལ་བའི་ཆོས་ཉི་ཤུ་ཡོད་དེ། བྱམས་ཆོས་སྡེ་ལྔ་དང་ཐོགས་མེད་ཀྱི་ས་སྡེ་ལྔ། སྡོམ་རྣམ་གཉིས། དབྱིག་གཉེན་གྱི་པྲ་ཀ་ར་ཎ་སྡེ་བརྒྱད་དེ་ས་སྡེ་ལྔ་ལས་གང་ཟག་གཅིག་ལམ་སྒྲུབ་པའི་མཐུན་ཕྱོགས་ཀྱི་རིམ་པ་སྟོན་པ་སའི་དངོས་གཞི་དང༌། དེའི་དོན་གཙོ་བོར་གཏན་ལ་འབེབ་པ་རྣམ་པར་གཏན་ལ་དབབ་པ་བསྡུ་བ་གཉིས་བརྗོད་བྱ་དོན་གྱི་ཆ་གཙོ་བོར་གཏན་ལ་འབེབ་པ་ཡིན་ལ། ཚིག་གི་ཆ་སྡེ་སྣོད་གསུམ་དུ་བསྡུས་པའི་གཞི་བསྡུ་བ། ཀུན་བྱང་གི་རྣམ་གྲངས་སྟོན་པའི་རྣམ་གྲངས་བསྡུ་བ་གཉིས་ནི་རྗོད་བྱེད་ཚིག་གི་ཆ་བརྟག་པའི་དབང་དུ་བྱས་པ་ཡིན། རྣམ་པར་བཤད་པའི་སྒོ་བསྡུ་བ་ནི་ཚིག་དོན་གཉིས་ཀ་སྦྱར་ནས་འཆད་ཉན་གྱིས་གཏན་ལ་འབེབ་ཚུལ་ཡིན། པྲ་ཀ་ར་ཎ་སྡེ་བརྒྱད་ནི་མདོ་སྡེ་རྒྱན་གྱི་འགྲེལ་བ་དང༌། དབུས་མཐའ་རྣམ་འབྱེད་ཀྱི་འགྲེལ་བ། ཆོས་ཉིད་རྣམ་འབྱེད་ཀྱི་འགྲེལ་བ། རྣམ་བཤད་རིག་པ། ལས་གྲུབ་པའི་རབ་བྱེད། ཕུང་བོ་ལྔའི་རབ་བྱེད། ཉི་ཤུ་ བའི་རབ་བྱེད། སུམ་ཅུ་བའི་རབ་བྱེད་དེ་བརྒྱད་དོ།།ཁ་ཅིག་གིས་ཆོས་ཉིད་རྣམ་འགྲེལ་མི་འདྲེན་པར་རྟེན་འབྲེལ་མདོ་འགྲེལ་འདྲེན་ནོ།།
སེམས་ཙམ་པའི་ལུགས་ཀྱི་ལྟ་བའི་གནད་ཤེས་པ་ལ་ཐོག་མར་བག་ཆགས་ལ་གོ་བ་ཆགས་དགོས་ཏེ། སྤྱིར་བག་ཆགས་ལ་མངོན་པར་བརྗོད་པའམ་སྤྲོས་པའི་བག་ཆགས། བདག་ལྟའམ་འཇིག་ལྟའི་བག་ཆགས། སྲིད་པའི་ཡན་ལག་གི་བག་ཆགས། རིགས་མཐུན་ཀྱི་བག་ཆགས་དང་བཞི་ཡོད་པའི་ཕྱིར། དང་བོ་མངོན་པར་བརྗོད་པའམ་སྤྲོས་པའི་བག་ཆགས་ནི། སྔོན་འཛིན་མིག་ཤེས་ལ་སྔོན་པོ་རང་འཛིན་རྟོག་པའི་ཞེན་གཞིར་རང་མཚན་གྱིས་གྲུབ་པར་སྣང་བ་ལ་དབང་བྱེད་པའི་བག་ཆགས་ལྟ་བུ་སྟེ། མདོར་ན་འདི་ནི་ཤེས་པ་ལ་ཡུལ་གྱི་སྤྲོས་པ་སྣ་ཚོགས་འཆར་བར་བྱེད་པའི་ལས་ཅན་ཞིག་གོ། དེ་ཡང་འཁོར་བ་ཐོག་མ་མེད་པ་ནས་ཡིད་ཤེས་གཙོ་འཁོར་དང་བཅས་པས་ཡུལ་སྣ་ཚོགས་ཡུལ་ལ་བྱེད་ཅིང་བསམ་པ་རྒྱུ་ཞིང་འཇུག་པ་ལ་ཡིད་ཀྱིས་མངོན་པར་བརྗོད་པ་ཞེས་བྱ་སྟེ་བུམ་པ་ཞེས་བརྗོད་པའི་སྒྲས་བུམ་པ་བརྗོད་པ་བཞིན་ནོ། །གཉིས་པ་བདག་ལྟའམ་འཇིག་ལྟའི་བག་ཆགས་ནི་བདག་གཞན་རིས་སུ་བཅད་ནས་འཛིན་པའི་བདག་ཏུ་འཛིན་པའི་ལྟ་བ་བསྐྱེད་པ་ལ་དབང་བྱེད་པའི་བག་ཆགས་དང༌། གསུམ་པ་སྲིད་པའི་ཡན་ལག་གི་བག་ཆགས་ནི། དགེ་བ་དང་མི་དགེ་བའི་བག་ཆགས་ཏེ་སྲིད་པའམ་འཁོར་བར་སྐྱེ་འཆི་སྣ་ཚོགས་སྒྲུབ་པར་བྱེད་པའི་ནུས་པའོ། །དེས་ན་སོ་སྐྱེས་རྒྱུད་ཀྱི་མངོན་སུམ་རྣམས་ནི་དེ་ལྟ་བུའི་རིགས་མཐུན་ཀྱི་བག་ཆགས་དང་མངོན་པར་བརྗོད་པའི་བག་ཆགས་འཁོར་བ་ཐོག་མ་མེད་པ་ནས་བསགས་ཤིང་བརྟན་པར་བྱས་པ་ལས་བྱུང་བའི་མི་བསླུ་བ་ཞེས་བརྗོད་པའི་ཕྱིར་རོ། །བཞི་བ་རིགས་མཐུན་གྱི་བག་ཆགས་ནི་སྔོན་འཛིན་མིག་ཤེས་སྔོན་པོ་སྔོན་པོ་སྣང་བ་ལ་དབང་བྱེད་པའི་བག་ཆགས་ལྟ་བུའོ། །དེ་ཡང་བདག་འཛིན་གང་ཟག་གི་བདག་འདྲའི་རྣམ་པ་འཆར་བ་དེ་བདག་ལྟའི་བག་ཆགས་ཀྱི་དབང་གིས་དང༌། སྔོན་འཛིན་མིག་ཤེས་ལ་སྔོན་པོ་སྔོན་པར་སྣང་བ་རིགས་མཐུན་གྱི་བག་ཆགས་ཀྱི་དབང་གིས་དང༌། ཡུལ་གཅིག་ལ་བརྟེན་ནས་སྤྲོས་པ་སྣ་ཚོགས་སུ་འཆར་བ་ནི་མངོན་པར་བརྗོད་པའི་ བག་ཆགས་ཀྱི་དབང་གིས་དང༌། མངོན་ཤེས་ལ་ཡུལ་ཤར་བ་ནི་རང་གི་བདག་རྐྱེན་ཞི་ལྷག་ཟུང་འབྲེལ་གྱི་དབང་གིས་དང༌། རྣམ་མཁྱེན་ལ་ཡུལ་རྣམས་འཆར་བ་ཚོགས་གཉིས་ཀྱི་ནུས་པའི་དབང་གིས་འཆར་བའི་ཕྱིར། ཤེས་པ་ཡིན་ན་ཁྱོད་ཀྱི་དམིགས་རྐྱེན་བདག་རྐྱེན་དེ་མ་ཐག་རྐྱེན་གསུམ་ག་ཡོད་པས་ཁྱབ་པས་ན་རྟོག་པ་ཐམས་ཅད་ཀྱི་དམིགས་རྐྱེན་ལ་བག་ཆགས་རེ་འཇོག་དགོས་ཏེ་རྟོག་པ་ཡུལ་གྱི་རྣམ་པ་ཡང་བག་ཆགས་ཀྱི་དབང་གིས་འཆར་དགོས་པས་ཁྱབ་པའི་ཕྱིར་རོ།།
⑥བསྟན་བཅོས་ལ་ཁྱད་པར་བཞི་དང་ལྡན་ཏེ། མཐོ་རིས་དང་ཐར་བ་འཐོབ་པའི་ཐབས་སོགས་བརྗོད་པས་བརྗོད་བྱ་དོན་དང་ལྡན་པ། ཚིག་སྔ་ཕྱིའི་འབྲེལ་ཆགས་པས་རྗོད་བྱེད་ཚིག་གི་སྐྱོན་དང་བྲལ་བ། ཁམས་གསུམ་གྱི་ཉོན་མོངས་ཅི་རིགས་སྤང་ཕྱིར་དུ་གསུངས་པས་དེ་སྤང་བར་འགྱུར་བའི་བྱེད་ལས་ཅན། དགོས་པ་ཉོན་མོངས་པ་དང་སྡུག་བསྔལ་ཞི་བའི་ཕན་ཡོན་སྟེ་བཞི་ཡིན་ལ་འདི་ལྡན་པར་ཁྱད་པར་བཞི་ལྡན་གྱི་གསུང་རབ་ཟེར་རོ།།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2373607 位访客


c: text/html

text:
by སྐྱེ་ཁམས་ཚོགས་པ། | Oct 6, 2017 | ཁོར་ཡུག་བརྙན་ཐུང་།འགྲེལ་བརྗོད། ཤ་བ་སེར་ཆེན། ཤ་བ་སེར་ཆེན་རིགས་གཉིས་ཡོད་པའི་ནང་ནས་དབྱིན་སྐད་དུ་ Sika Deer ཟེར་བ་དེ་རེད། མདོ་ལྷོ་དང་རྔ་བའི་ཕྱོགས་སུ་ཡོད། བརྙན་འདི་ ༢༠༡༧།༡༠...
by སྐྱེ་ཁམས་ཚོགས་པ། | Oct 6, 2017 | ཁོར་ཡུག་གསར་འགྱུར།, ཁོར་ཡུག་བརྙན་ཐུང་།དེ་རིང་༢༠༡༧/༡༠/༦ ཉིན་སྤྱི་ཚོགས་དྲ་ལམ་ཁག་ཏུ་གནས་ཚུལ་ཁྱབ་པ་ཡིན། རྨ་འབྲི་རྫ་གསུམ་གྱི་འབྱུང་ཁུངས་ཨ་ཆེན་གངས་རྒྱབ་ཀྱི་རང་བྱུང་སྲུང་སྐྱོབ་ས་ཁུལ་དུ་མི་གཉིས་ཀྱིས་ཁྲིམས་འགལ་གྱི་སྒོ་ནས་རླངས་འཁོར་ཨང་རྟགས་ 沪B.YH156 དང་་苏D. A5H17 འཁོར་ནས་གང་བྱུང་དུ་གཙོད་བདའ་ཡོད་པ་དང་།...
by སྐྱེ་ཁམས་ཚོགས་པ། | Oct 5, 2017 | ཁོར་ཡུག་བརྙན་ཐུང་།, སྲོག་ཆགས།འགྲེལ་བརྗོད། བྱ་མ་བྱིའུ་ལ་ཕ་ཝང་ཡང་ཟེར། བྱ་མ་བྱིའུ་ཡི་ལུས་དབྱིབས་ཙི་གུ་དང་འདྲ་ཞིང་རྐང་ལག་བར་ན་སྐྱི་མོའི་གཤོག་པ་ལྟ་བུ་ཡོད་པར་བརྟེན་ནས་འཕུར་ཐུབ་པའི་སྲོག་ཆགས་ཤིག་ཡིན་ལ། སྲོག་ཆགས་རིག་པའི་དབང་དུ་བྱས་ན་འོ་འཐུང་སྲོག་ཆགས་ཀྱི་ཁོངས་སུ་གཏོགས་པ་ཡིན།...
by སྐྱེ་ཁམས་ཚོགས་པ། | Sep 29, 2017 | སྐྱེ་ཁམས་ཤེས་བྱ།, སྐྱེ་དངོས།ལོ་མ་ནི་རྩ་ཤིང་གི་བཅུད་རྫས་བཟོ་ས་དང་སྲོག་ཆགས་ལ་དགོས་པའི་མཁའ་དབུགས་གཙང་སེལ་བྱེད་ས་ཞིག་དང་། རྩི་ཤིང་གི་དབང་བོ་གལ་ཆེན་ཞིག་ཡིན། ལོ་མའི་རིགས་ལ་ཀོ་བ་ཇི་བཞིན་མཉེན་ཆ་ཡོད་པའི་ལོ་མ་ལ་ཀོ་རྒྱུའི་ལོ་མ་ཟེར་ཤིང་། ལོ་མ་སྲབ་ལ་མཉེན་པ་ཤོག་གུ་ལྟ་བུ་ལ་ཤོག་རྒྱུའི་ལོ་མ་ཟེར།...
by སྐྱེ་ཁམས་ཚོགས་པ། | Sep 27, 2017 | སྐྱེ་དངོས།...

robotstxt: allowed

filter: keep


text:
གཟིགས་སྐྱོང་སྲིད་ཇུས་བཟོ་བ་དང་ཞབས་ཞུའི་ལས་སྟེགས་གཏོད་དེ་ལས་གཏོད་པས་མི་ཚེའི་ངོ་མཚར་གཏོད་རྒྱུར་གོ་སྐབས་དེ་བས་མང་བ་མཁོ་འདོན་བྱེད་དགོས་ཞེས་ནན་བཤད་གནང་བ།
ཟླ་4ཚེས་30ཉིན་གྱི་སྔ་དྲོ་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ལྷ་ས་ཚན་རྩལ་ཀུན་གཏོད་བར་མཐོངས་དང་བོད་ལྗོངས་ཨའེ་གཡོད་ཕུའུ་རིག་གནས་འཕེལ་རྒྱས་ཚད་ཡོད་ཀུང་སིར་ཕེབས་ནས་མཐོ་སློབ་སློབ་ཐོན་སློབ་མའི་རང་བརྟེན་གསར་གཏོད་གནས་ཚུལ་ལ་རྟོག་ཞིབ་གནང་བ་དང་རྒྱ་ཆེའི་མཐོ་སློབ་སློབ་མ་ལས་གཏོད་པ་ཚོར“ལྔ་གཅིག”ངལ་རྩོལ་དུས་ཆེན་ལ་བཀྲ་ཤིས་བདེ་ལེགས་ཞུས་ཤིང་། འདི་ནི་ཝུའུ་དབྱིང་ཅེས་མཐོ་སློབ་སློབ་ཐོན་སློབ་མའི་ལས་གཏོད་པ་དང་བྱམས་བརྩེའི་ངང་བཀའ་མོལ་གནང་བ་དང་འབྲེལ་ལས་གཏོད་ཀྱི་གནས་ཚུལ་མཁྱེན་རྟོགས་གནང་བའི་གནས་ཚུལ་ཡིན་པ།
ཟླ་4ཚེས་30ཉིན་གྱི་སྔ་དྲོ་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཆེད་མངགས་ལྷ་ས་ཚན་རྩལ་ཀུན་གཏོད་བར་མཐོངས་དང་བོད་ལྗོངས་ཨའེ་གཡོད་ཕུའུ་རིག་གནས་འཕེལ་རྒྱས་ཚད་ཡོད་ཀུང་སིར་ཕེབས་ཏེ་མཐོ་སློབ་སློབ་ཐོན་སློབ་མའི་རང་བརྟེན་ལས་གཏོད་གནས་ཚུལ་ལ་རྟོག་ཞིབ་གནང་བ་དང་འབྲེལ་རྒྱ་ཆེའི་མཐོ་སློབ་སློབ་ཐོན་སློབ་མ་ལས་གཏོད་པ་ཚོར“ལྔ་གཅིག”ངལ་རྩོལ་དུས་ཆེན་ལ་བཀྲ་ཤིས་བདེ་ལེགས་ཞུས་པ་རེད།
ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཏིང་ཡེ་ཤན་དང་ལྗོངས་ཏང་ཨུད་ཀྱི་རྒྱུན་ཨུ་དང་། རང་སྐྱོང་ལྗོངས་ཀྱི་ཀྲུའུ་ཞི་གཞོན་པ། སྲིད་གཞུང་གི་དྲུང་ཆེ་བཅས་ཡིན་པའི་ཧྥང་ལིང་མིན་བརྟག་ཞིབ་གནང་སྐབས་མཉམ་དུ་ཕེབས་པ་རེད། གནའ་གྲོང་ལྷ་སར་གསར་གཏོད་ལས་གཏོད་ཀྱི་ཚ་རླབས་འཕྱུར་བཞིན་ཡོད་ལ་ཚན་རྩལ་ཀུན་གཏོད་བར་མཐོངས་ནང་དགོད་སྒྲས་ཁེངས་བཞིན་མཆིས། ཝུའུ་དབྱིང་ཅེ་དང་བཅས་པ་དེ་གར་ཕེབས་ནས་རྒྱ་ཆེའི་མཐོ་སློབ་སློབ་ཐོན་སློབ་མ་ལས་གཏོད་པ་དང་བྱམས་བརྩེའི་ངང་བཀའ་མོལ་གནང་བ་མ་ཟད། ལས་གཏོད་ཀྱི་གནས་ཚུལ་མཁྱེན་རྟོགས་དང་དཀའ་ངལ་གང་ཡོད་མེད་བཀའ་འདྲི་གནང་བ་དང་འབྲེལ་མཛེས་སྡུག་ལྡན་པའི་འབྱུང་འགྱུར་གྱི་སྐོར་ཡང་གླེང་གནང་བ་རེད།
ལྷ་ས་ཚན་རྩལ་ཀུན་གཏོད་བར་མཐོངས་ནི་རང་ལྗོངས་ཀྱི་ཀུན་གཏོད་བར་མཐོངས་དང་པོ་དེ་ཡིན་པ་དང་དེ་གར་མིག་སྔར་ཚན་རྩལ་གྱི་ཁེ་ལས་ཆུང་བ་དང་ཆེས་ཆུང་གྲས་37ཡོད་པ་དང་ལས་གཏོད་མཁན་ནང་གཙོ་གནད་སློབ་ཆེན་གྱི་ཕུལ་བྱུང་སློབ་ཐོན་སློབ་མ་ཡོད་ཅིང་། ཁོང་ཚོའི་ཁྲོད་ནས་ལ་ལ་ནི་གཞུང་ཞབས་པའི་ལྕགས་ཕོར་དོར་ནས་ཚོང་རྒྱག་མཁན་ཡིན་པ་དང་ལ་ལ་ནི་སློབ་ཆེན་ཐོན་རྗེས་ཐད་ཀར་ལས་གཏོད་གདམ་ག་བྱེད་མཁན་ཡིན། བོད་ལྗོངས་དངོས་གྲུབ་ཁྲིམས་རྩོད་ལས་དོན་སུའོ་རུ་ལས་ཀ་བྱེད་མཁན་ཕུན་ཚོགས་སྒྲོལ་མ་དང་ཟླ་བ་ནི་པེ་ཅིང་སློབ་ཆེན་དང་ཅི་ལིན་སློབ་ཆེན་ནས་ཐོན་པ་དང་སློབ་གྲྭ་ཐོན་རྗེས་ཐད་ཀར་བྱ་གཞག་གསར་གཏོད་ནང་ཞུགས་ཤིང་། ད་ཆ་མི་རེར་ཟླ་རེར་གླ་ཆ་སྒོར་ཁྲི་གཅིག་ཙམ་ལེན་རྒྱུ་ཡོད། ལྷག་པར་དུ་ཕ་མས་ཐོག་མར་ངོ་རྒོལ་བྱེད་པ་ནས་ད་ཆ་རྒྱབ་སྐྱོར་བྱེད་པ་མཐོང་སྐབས་ཁོང་ཚོ་ཧ་ཅང་དགའ་པོ་བྱུང་ཡོད། ལྷ་ས་ཧའེ་ཏེའོ་མཐོང་ཟུར་སློབ་གསོ་བློ་འདྲི་ཚད་ཡོད་ཀུང་སིར་མཛེས་མ་ལྔ་ཡོད་པའི་ནང་ནས་ཀུང་སིའི་འགན་ཁུར་བ་བདེ་ཆེན་གཡུ་སྒྲོན་སྔ་རྗེས་སུ་པེ་ཅིང་སློབ་ཆེན་དང་ཉིའུ་གཡོད་སློབ་ཆེན་དུ་སློབ་སྦྱོང་བྱས་ཤིང་། ཁོང་གིས་ཀུང་སིས་ཧའེ་ཏེའོ་མཐོང་ཟུར་གྱི་ཐོག་ནས་བུད་མེད་དང་བྱིས་པའི་སློབ་གསོ་ཤེས་རྟོགས་བྱ་རྒྱུའི་བསམ་བློ་ཡོད། ད་ཆ་ལས་ཀའི་གཙོ་གནད་དེ་སྡེ་ཁུལ་གྱི་ཞབས་ཞུ་དང་མཐའ་རྒྱུད་ཀྱི་སློབ་གསོར་ཕྱོགས་ཡོད། རང་ཉིད་ཀྱི་འབད་བརྩོན་བརྒྱུད་སྡེ་ཁུལ་གྱི་ཡོང་འབབ་དམའ་བའི་གཞོན་ནུ་ལོ་ཆུང་དེ་བས་མང་པོས་ཡང་དག་པའི་མི་ཚེའི་ལྟ་བ་འཛུགས་རྒྱུར་རོགས་རམ་བྱས་ཏེ་ཁོང་ཚོའི་ཕུགས་འདུན་མངོན་འགྱུར་བྱ་རྒྱུའི་རེ་བ་ཡོད་ཅེས་བརྗོད་བྱུང་། ཝུའུ་དབྱིང་ཅེས་གསན་རྗེས་ཐུགས་མགུ་པོ་བྱུང་བ་དང་ཁོང་གིས་ཁྱེད་ཚོས་ལས་གཏོད་ཧུར་ཐག་བྱས་ཏེ་རང་ཉིད་ཀྱི་མི་ཚེའི་རིན་ཐང་མགྱོགས་མྱུར་མངོན་འགྱུར་ཐུབ་རྒྱུའི་སྐུལ་ལྕག་གནང་བ་དང་འབྲེལ་ལྗོངས་ཡོངས་ཀྱི་རིམ་པ་ཁག་དང་སྡེ་ཚན་ཁག་གིས་རང་འགུལ་ངང་འབྲེལ་བ་བྱེད་པ་དང་མཐུན་སྦྱོར་ཧུར་ཐག་བྱས་ཏེ་སྲིད་གཞུང་གིས་ཞབས་ཞུའི་རྣམ་གྲངས་ཉོ་སྒྲུབ་བྱེད་པ་སོགས་ཀྱི་བྱེད་ཐབས་ལ་བརྟེན་ནས་ལས་གཏོད་ཁེ་ལས་སྟོབས་ཆེར་འགྲོ་རྒྱུར་རོགས་རམ་བྱེད་དགོས་པའི་བླང་བྱ་བཏོན་པ་རེད། བོད་ལྗོངས་བོད་ལུགས་གསོ་རིག་དང་བོད་སྨན་ལག་རྩལ་ཞིབ་འཇུག་ལྟེ་གནས་ཀྱིས་བོད་སྨན་ཞིབ་འཇུག་གསར་སྤེལ་དང་ཕྱིར་ཚོང་བྱེད་ཀྱི་ཡོད། ཝུའུ་དབྱིང་ཅེས་ཀུང་སིའི་འགན་འཁུར་བ་ངག་དབང་ལ་ཚེ་གང་བྱ་བ་གཅིག་སྒྲུབ་པའི་སེམས་ཤུགས་ཡོད་དགོས་པ་དང་ཡུལ་པོ་བཟོད་ཐུབ་པ་བྱས་ནས་བོད་ལུགས་གསོ་རིག་དང་བོད་སྨན་གྱི་སྨན་གཞུང་ལ་ཞིབ་འཇུག་ནན་ཏན་བྱས་ནས་བོད་ལུགས་གསོ་རིག་དང་བོད་སྨན་གསར་གཏོད་དང་བོད་སྨན་ཚད་ལྡན་ཅན་གྱི་མ་ལག་འཛུགས་པ་དང་འཐུས་སྒོ་ཚང་དུ་གཏོང་རྒྱུར་སྐུལ་འདེད་གཏོང་ཆེད་ལེགས་སྐྱེས་འབུལ་རྒྱུའི་རེ་བ་བཏོན་པ་རེད། མུ་ལན་རིག་གནས་བརྒྱུད་སྤེལ་ཚད་ཡོད་ཀུང་སིའི་འགན་འཁུར་བ་ནོར་བུ་ཡོན་ཏན་གྱིས་ཀུང་སིར་ད་ཆ་ལས་མི་18ཡོད། གཙོ་བོ་བོད་ཆས་ཇུས་འགོད་དང་ཕྱིར་ཚོང་བྱེད་ཀྱི་ཡོད་ཅེས་ངོ་སྤྲོད་བྱས། ཝུའུ་དབྱིང་ཅེས་ཁོང་ལ་སྤུས་རྟགས་གཏོད་པ་དང་ཐོན་ཟོག་རྩེ་གྲ་གཏོད་པའི་འདུ་ཤེས་ཡོད་དགོས་ལ། བོད་མི་རིགས་ཀྱི་ཁྱད་ཆོས་ལྡན་པ་དང་ཀྲུང་ཧྭ་མི་རིགས་ཀྱི་རིག་གནས་མངོན་པའི་གྱོན་ཆས་ཇུས་འགོད་བྱེད་དགོས་ཞེས་རེ་བ་བཏོན་པ་རེད། ཧྲུའུ་ཅི་ཝུའུ་དབྱིང་ཅེས་ཀྲེ་ཅང་སློབ་ཆེན་གྱི་སློབ་ཐོན་སློབ་མ་ཐུབ་བསྟན་ཤེས་རབ་ཀྱི་ལས་གཏོད་བྱས་རྗེས་ཐུགས་ལ་བཅངས་ཡོད། 2017ལོའི་དཔྱིད་གསར་དུས་ཆེན་སྐབས་ཆུ་ཤུར་རྫོང་ཚལ་སྣེ་ཤང་གི་སྐབས་དང་པོའི་འབྲོང་རྩེད་རིག་གནས་དུས་ཆེན་དང་ཚོང་འདུས་ཐོག་ཝུའུ་དབྱིང་ཅེས་ཁོང་དང་སྤེལ་རེས་ཟབ་མོ་གནང་མྱོང་ཡོད། ད་ཆ་ཁོང་གིས་ཞིབ་སྤེལ་བྱས་པའི“ཤེས་རབ་རལ་གྲི”ཞེས་པའི་བོད་ཡིག་ལྕགས་སྨྱུག་བྲིན་པོ་ཡོད་པ་དང་འདི་ལོ་ཀུང་སིས་སློབ་ཆེན་སློབ་ཐོན་སློབ་མ་བཞི་བསྡུས་པ་མཁྱེན་སྐབས་ཝུའུ་དབྱིང་ཅེ་ཐུགས་མགུ་པོ་བྱུང་ནས་ཁྱེད་ཀྱིས་མི་དེ་བས་མང་ཙམ་བསྡུས་ནས་སློབ་ཆེན་སློབ་མ་ལས་གཏོད་ཕྱུག་འགྱུར་ཡོང་རྒྱུར་སྣེ་ཁྲིད་ཐུབ་རྒྱུའི་རེ་བ་ཡོད་ཅེས་གསུངས་པ་རེད། གཞིས་རྩེ་ཀུན་ཕན་མི་རིགས་སྲོལ་རྒྱུན་ལག་ཤེས་བཟོ་རྩལ་ཚད་ཡོད་ཀུང་སིས་བཟོས་པའི་དངུལ་ཁུག་སོགས་ལ་མི་རིགས་ཀྱི་ཁྱད་ཆོས་ཟབ་མོ་ལྡན་ལ་སྙིང་རྗེ་པོ་ཡོད་པས་གདེང་འཇོག་ཡག་པོ་ཐོབ་ཡོད། ཝུའུ་དབྱིང་ཅེས་ཀུང་སིའི་ལས་མི་ཚོས་གསར་གཏོད་ཐད་ཤུགས་མང་ཙམ་བརྒྱབ་ནས་ས་གནས་ཀྱི་ཞིང་འབྲོག་མང་ཚོགས་ངལ་རྩོལ་ཕྱུག་འགྱུར་ཡོང་རྒྱུར་སྣེ་ཁྲིད་ཐུབ་རྒྱུའི་རེ་བ་ཡོད་ཅེས་གསུངས་པ་རེད།
ཡུན་ཧྲེ་ཀྲེ་ཀྲེན་གློག་རྡུལ་ཚད་ཡོད་ཀུང་སིས་གསར་གཏོད་བྱས་པའི“བོད་གཏོད་ལེགས་ཉོ”ཞེས་པ་གཉེར་ནས་བོད་ཀྱི་ཞིང་འབྲོག་མང་ཚོགས་ཀྱི་ལས་གཏོད་གཞོན་ནུ་དང་ལས་གཏོད་རྣམ་གྲངས་ལ་ཐོན་ཟོག་གི་བཟོ་ལྟ་དང་། ཐོན་ཟོག་འགྲེམས་སྟོན། དྲ་ཐོག་ནས་ཕྱིར་ཚོང་སོགས་ལྷུ་ཚིགས་མང་བའི་གཞི་གཅིག་ཅན་གྱི་ཞབས་ཞུ་མཁོ་འདོན་བྱས་ཤིང་། ན་ནིང་ཁོ་ནར་ཀུང་སི་དེས་གསོ་སྦྱོང་འཛིན་གྲྭ་ཐེངས་གཉིས་གཉེར་ནས་ཞིང་འབྲོག་ཁུལ་གྱི་སློབ་མ་700ཙམ་གསོ་སྦྱོང་བྱས་ཡོད། ཝུའུ་དབྱིང་ཅེས་དེ་དག་གསན་རྗེས་ཁོང་ཚོའི་ལས་དོན་ལ་གདེང་འཇོག་གནང་བ་རེད།
Uའགྲུལ་ལས་གཏོད་ཁ་ཧྥེ་ཁང་དུ་ཟ་ཁང་གི་ཏུང་ཧྲི་ཀྲང་བློ་བཟང་ཆོས་གྲགས་ཀྱིས་ལས་མི་ཚོར་སྦྱོང་བརྡར་བྱེད་བཞིན་ཡོད། ཝུའུ་དབྱིང་ཅེ་དང་བཅས་པས་ཁོང་ཚོས་བཟོས་པའི་ནས་ཀྱི་བག་ལེབ་ཀྱི་བྲོ་བ་མྱོང་བཞིན་ཟ་ཁང་གི་གནས་ཚུལ་བཀའ་འདྲི་གནང་བ་རེད། ཁོང་གིས་ཀུང་སིས་སྤྱི་ཚོགས་ནས་ལས་མི་བསྡུས་ནས་སྤྱི་ཚོགས་ཀྱི་འགན་འཁྲི་ཧུར་ཐག་འཁུར་བ་དང་རིན་མི་དགོས་པར་ཞིང་འབྲོག་ཁུལ་གྱི་སློབ་མ་གསོ་སྦྱོང་བྱས་པ་དང་ཁོང་ཚོ་ཕ་ཡུལ་དུ་ལོག་ནས་ལས་གཏོད་བྱ་རྒྱུར་རྒྱབ་སྐྱོར་བྱེད་པ་སོགས་ཀྱི་བྱེད་སྟངས་དེ་རིགས་ལ་བསྔགས་བརྗོད་གནང་བ་རེད།
བོད་ལྗོངས་ཨའེ་གཡོད་ཕུའུ་རིག་གནས་འཕེལ་རྒྱས་ཚད་ཡོད་ཀུང་སི་ཐོག་མར་བཙུགས་མཁན་སྐལ་བཟང་དབང་འདུས་ནུབ་བྱང་མི་རིགས་སློབ་ཆེན་ཐོན་རྗེས་རང་ཉིད་ཀྱི་ཕུགས་བསམ་འགྲུབ་ཆེད་གཞུང་གི་ལས་གནས་ལས་བྲལ་ཏེ་ལས་གཏོད་ཀྱི་བྱ་གཞག་ནང་ཞུགས་ཡོད། ཀུང་སི་ཐོག་མར་བཙུགས་པ་ནས་ད་བར་བསམ་འགྲུབ་དབང་རྒྱལ་དང་བསྟན་འཛིན་ཤེས་རབ་སོགས་སློབ་ཆེན་ཐོན་པའི་སློབ་ཐོན་སློབ་མ་19བསྡུས་ཡོད། ཁོང་ཚོས་ལས་དོན་ཁྲོད་དུ་ཕན་ཚུན་རོགས་རམ་བྱེད་པ་དང་འཚོ་བའི་ཁྲོད་བུ་སྤུན་ལྟར་ཕན་ཚུན་བརྩི་པོ་ཡོད་ལ་རང་ཉིད་ཀྱི་ཕུགས་འདུན་མངོན་འགྱུར་བྱེད་བཞིན་ཡོད། ཝུའུ་དབྱིང་ཅེས་ཀུང་སིས་བཟོས་པའི་དྲིལ་བསྒྲགས་ལེ་ཚན་གཟིགས་རྗེས་སྡེ་ཚན་ཁག་གིས་ནུས་ཤུགས་ཡོད་རྒུས་སློབ་ཆེན་སློབ་མའི་ལས་གཏོད་ཀུང་སི་འཕེལ་རྒྱས་ལ་རྒྱབ་སྐྱོར་བྱས་ནས་ཁོང་ཚོ་ཐོག་མར་ལས་གཏོད་ཀྱི་ལམ་བུར་ཞུགས་སྐབས་རོགས་རམ་མང་ཙམ་བྱེད་དགོས་ཞེས་བླང་བྱ་བཏོན་པ་རེད།
ཝུའུ་དབྱིང་ཅེས་དམངས་ཀྱིས་བྱ་གཞག་གཏོད། ཀུན་གྱིས་གསར་གཏོད་བྱེད་ཅེས་པ་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་རང་རྒྱལ་གྱི་དཔལ་འབྱོར་རྒྱུན་རྣམ་གསར་པར་བསྐྱོད་པར་དམིགས་ནས་བཏོན་པའི་འཐབ་ཇུས་བཀོད་སྒྲིག་གལ་ཆེན་ཞིག་ཡིན་པས་ང་ཚོས་ནན་ཏན་ངང་སློབ་སྦྱོང་དང་གོ་བ་གཏིང་ཟབ་ལེན་པ་དང་ལག་བསྟར་དོན་འཁྱོལ་གཏིང་ཟབ་བྱེད་དགོས། ཀྲུང་དབྱང་གི་འབོད་སྐུལ་འོག་རང་ལྗོངས་ཀྱི་རྒྱ་ཆེའི་མཐོ་སློབ་སློབ་ཐོན་སློབ་མ་ཚོས་མཆོངས་ཕོད་པ་དང་། ཚོད་ལྟ་བྱེད་ཕོད་པ། སྒྲུབ་ཕོད་པ་བཅས་བྱས་ཏེ་རང་འགུལ་ངང་ཁྲོམ་རའི་ནང་ཞུགས་པ་དེ་ནི་བསྔགས་བརྗོད་བྱེད་འོས་པ་ཞིག་རེད། རིམ་པ་ཁག་དང་སྡེ་ཚན་ཁག་གིས་ཆག་ཡང་གཏོང་དགོས་རིགས་ཆག་ཡང་གཏོང་བ་དང་། ལྷུག་ཏུ་གཏོང་དགོས་རིགས་ལྷུག་ཏུ་གཏོང་བ། གཟིགས་སྐྱོང་བྱེད་དགོས་རིགས་ལ་གཟིགས་སྐྱོང་བྱེད་པ་བཅས་ཀྱི་རྩ་དོན་གཞིར་བཟུང་མཐོ་སློབ་སློབ་ཐོན་སློབ་མའི་ལས་གཏོད་ལ་རྒྱབ་སྐྱོར་ཤུགས་ཆེན་བྱས་ཏེ་ཁོང་ཚོའི་མི་ཚེའི་ངོ་མཚར་མངོན་རྒྱུར་བྱ་ཆེད་གོ་སྐབས་དེ་བས་མང་བ་མཁོ་འདོན་བྱེད་དགོས། གནད་སྨིན་ཞབས་ཞུ་མངོན་གསལ་དོད་པོ་ཡོང་བ་བྱས་ནས་ཀུན་གཏོད་བར་མཐོངས་སོགས་གསར་གཏོད་ལས་གཏོད་ཀྱི་ཞབས་ཞུའི་ལས་སྟེགས་བསྐྲུན་རྒྱུར་རྒྱབ་སྐྱོར་བྱེད་པ་དང་དེ་བས་གཟིགས་སྐྱོང་གི་ཁྲལ་བསྡུ་དང་། དངུལ་བུན་སྲིད་ཇུས་ཞིབ་འཇུག ས་གླ་མི་ལེན་པར་བྱེད་སྒོ་སྤེལ་ས་མཁོ་འདོན། སྒོ་ཐེམ་དམའ་རུ་གཏོང་བ་བཅས་བྱེད་ཐབས་སྣ་མང་གི་ཐོག་ནས་སློབ་ཆེན་སློབ་མའི་གསར་གཏོད་ལས་གཏོད་ལ་རྒྱབ་སྐྱོར་དང་མཐོ་སློབ་སློབ་ཐོན་སློབ་མ་དེ་བས་མང་པོ་ལས་གཏོད་འཕེལ་རྒྱས་ནང་ཞུགས་ཐུབ་པ་བྱེད་དགོས། སྔོན་སླ་རྗེས་དཀའི་རྩ་དོན་མཐའ་འཁྱོངས་བྱས་ནས་མཐོ་སློབ་སློབ་ཐོན་སློབ་མའི་ལས་གཏོད་པར་དཀའ་ངལ་དངོས་སེལ་རོགས་བྱས་ནས་ལམ་སེང་ཐག་གཅོད་བྱེད་དགོས་རིགས་ལམ་སེང་ཐག་གཅོད་བྱེད་པ་དང་། ཆ་རྐྱེན་བསྐྲུན་ནས་ཐག་གཅོད་བྱེད་དགོས་རིགས་ཆ་རྐྱེན་ཧུར་ཐག་བསྐྲུན་པ། སྲིད་ཇུས་དང་མི་མཐུན་རིགས་ལ་འགྲེལ་བཤད་ཡག་པོ་རྒྱག་པ་བཅས་བྱས་ཏེ་མཐོ་སློབ་སློབ་ཐོན་སློབ་མའི་ལས་གཏོད་པ་ཚོས་ཏང་དང་སྲིད་གཞུང་གི་དྲོ་སྐྱིད་ཚོར་ཐོབ་པ་བྱེད་དགོས། དྲིལ་བསྒྲགས་བྱེད་ཤུགས་ཆེ་རུ་བཏང་ནས་ལས་གཏོད་པར་ལ་རྒྱ་དང་། གཟི་བརྗིད། སྤོབས་པ་བཅས་ལྡན་པ་བྱེད་དགོས། དཔེ་སྟོན་དཔེ་མཚོན་གྱི་ནུས་པ་འདོན་སྤེལ་བྱས་ནས་མཐོ་སློབ་སློབ་མ་དང་ཁྱིམ་བདག་བལྟ་སྐོར་སློབ་སྦྱོང་བྱ་རྒྱུ་སྒྲིག་འཛུགས་བྱས་ཏེ་ལས་གཏོད་དཔེ་མཚོན་སློབ་གྲྭར་སྤེལ་བ་དང་ལས་གཏོད་སློབ་གསོར་ཤུགས་སྣོན་རྒྱག་རྒྱུ་སྒྲིག་འཛུགས་བྱས་ཏེ་མཐོ་སློབ་སློབ་ཐོན་སློབ་མའི་ལས་ཞུགས་འདུ་ཤེས་སྒྱུར་བ་བྱེད་པ་དང་། ཁོང་ཚོའི་ལས་གཏོད་ཀྱི་ཡིད་ཆེས་ཆེ་རུ་གཏོང་བ། ཁོང་ཚོའི་ལས་གཏོད་ཀྱི་སྤྲོ་སེམས་འཕེལ་བ་བཅས་བྱེད་དགོས། ཁྱིམ་བདག་ཚོའི་བསམ་བློར་བཅིངས་འགྲོལ་དང་འདུ་ཤེས་གསར་བརྗེས་ལ་སློབ་གསོ་ཁྲིད་སྟོན་བྱས་ནས་བུ་ཕྲུག་ཚོ་ཁྲོམ་རར་ཞུགས་ནས་ལས་ཞུགས་བྱ་རྒྱུ་དང་ལས་གཏོད་བྱས་ནས་ཕུགས་འདུན་མངོན་འགྱུར་བྱ་རྒྱུར་རྒྱབ་སྐྱོར་བྱེད་དགོས། རྒྱ་ཆེའི་མཐོ་སློབ་སློབ་ཐོན་སློབ་མ་ཚོས་ལས་གཏོད་བྱེད་པའི་བརྒྱུད་རིམ་ནང་སྦྱོང་བརྡར་ཐེབས་པ་དང་དཀའ་སྤྱད་འབད་འཐབ་ཀྱི་སྙིང་སྟོབས་སྐྱེད་སྲིང་བྱེད་པ་དང་། དངོས་སྒྲུབ་དཀའ་སྒྲུབ་བྱས་ཏེ་དཀའ་སྤྱད་རྔུལ་ཆུར་བརྟེན་ནས་རང་ཉིད་ཀྱི་ཕུགས་བསམ་མངོན་འགྱུར་བྱེད་དགོས་པ། རང་རྟོགས་ངང་མི་རིགས་མཐུན་སྒྲིལ་ལ་སྐུལ་འདེད་བཏང་ནས་མཐུན་སྒྲིལ་རྡོག་རྩ་གཅིག་སྒྲིལ་དང་། ཐུན་མོང་ལས་གཏོད། ཕུགས་བསམ་མངོན་འགྱུར་བཅས་ཀྱི་ནང་མི་རིགས་ཁག་འགྲོ་འོང་དང་། སྤེལ་རེས། མཉམ་འདྲེས་བཅས་ལ་སྐུལ་འདེད་གཏོང་དགོས། སྤྱི་ཚོགས་ཤེས་དཔལ་ཡར་ཐོན་ལ་ཁྲིད་སྟོན་བྱས་ཏེ་ཁྱིམ་ཚང་གི་སློབ་གསོ་དང་ཁྱིམ་སྲོལ་འཛུགས་སྐྱོང་ལ་གཙིགས་ཆེན་བྱས་ཏེ་རང་ཉིད་ཀྱི་མྱོང་བའི་ཐོག་ནས་ཉེ་འགྲམ་གྱི་གཉེན་ཉེ་དང་གྲོགས་པོར་ཤུགས་རྐྱེན་ཐེབས་པ་དང་རིམ་གྱིས་ཆོས་ལུགས་ཀྱི་ཤུགས་རྐྱེན་ངན་པ་ཆུང་དུ་བཏང་ནས་སྐྱོན་བྲལ་དང་། ཤེས་དཔལ། ཚན་རིག་དང་མཐུན་པ་བཅས་ཀྱི་འཚོ་བ་སྐྱེལ་སྟངས་དོན་གཉེར་ཐུབ་པ་བྱས་ཏེ་དེང་གི་བདེ་སྐྱིད་ལྡན་པའི་འཚོ་བ་ཡག་པོ་སྐྱེལ་དགོས་ཞེས་གསུངས་པ་རེད།


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན།སྤྱི་ཟླ5པའི་ཚེས15ཉིན། རང་ཞིང་གིས་ཞིང་ཆེན་ཏང་ཨུའི་རྒྱུན་ལས་གྲོས་ཚོགས་བསྡུས་ཏེ། ཀྲུང་དབྱང་གི་ས་གནས་ལས་ཁུངས་ཀྱི་བཅོས་སྒྱུར་ཟབ་སྤེལ་ཚོགས་འདུ་དང་། ཀྲུའུ་ཞི་ཞི་ཅིན་ཕིང་པའོ་ཨོ་ཨེ་ཤ་ཡའི་གླེང་སྟེགས་ཀྱི2018ལོའི་ལོ་ཚོགས་ལ་ཞུགས་པར་མ་ཟད་འབྲེལ་ཡོད་བྱ་འགུལ་གྱི་གནས་ཚུལ་ཁྱབ་བསྒྲགས་དགོངས་དོན་བརྒྱུད་སྒྲོག་དང་དེར་སློབ་སྦྱོང་བྱས་པར་མ་ཟད། མཚོ་སྔོན་གྱི་ལས་ཁུངས་བཅོས་སྒྱུར་བྱ་བ་དང་། བཅོས་སྒྱུར་སྒོ་འབྱེད་བྱས་ནས་ལོ་འཁོར་བཞི་བཅུ་ལོན་པར་རྟེན་འབྲེལ་ཞུ་བའི་བྱ་འགུལ་སོགས་ལ་ཞིབ་འཇུག་བཀོད་སྒྲིག་བྱས། མཚོ་སྔོན་ཞིང་ཆེན་ཏང་ཨུའི་ཧྲུའུ་ཅི་དང་ཧྲིན་ཀྲང་ཝང་ཅན་ཅོན་གྱིས་གྲོས་ཚོགས་ལ་འགོ་འཛིན་བྱས་པ་རེད།
གྲོས་ཚོགས་ལས་བསྟན་དོན། ཀྲུང་དབྱང་གིས་ས་གནས་ལས་ཁུངས་བཅོས་སྒྱུར་ཟབ་སྤེལ་ཚོགས་འདུ་བསྡུས་པ་དེས་ས་གནས་ལས་ཁུངས་ལ་དངོས་སུ་བཅོས་སྒྱུར་ལག་བསྟར་བྱས་པ་མངོན་པར་མཚོན། ཏང་དང་རྒྱལ་ཁབ་ཀྱི་ལས་ཁུངས་བཅོས་སྒྱུར་ལས་དོན་གཏིང་ཟབ་ཏུ་སྤེལ་བ་ནི་རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་བྱེད་ནུས་དེང་རབས་ཅན་དུ་བསྒྱུར་བར་སྐུལ་འདེད་གཏོང་བའི་བྱེད་ཕྱོགས་གལ་ཆེན་ཞིག་ཡིན། ཞིང་ཆེན་ཡོངས་ཀྱི་རིམ་པ་སོ་སོའི་སྡེ་ཁག་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཏང་དང་རྒྱལ་ཁབ་ཀྱི་ལས་ཁུངས་བཅོས་སྒྱུར་གཏིང་ཟབ་ཏུ་སྤེལ་བའི་དགོངས་པ་གལ་ཆེན་ལ་གོ་བ་ཡང་དག་ལེན་པ་དང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ། ཀྲུང་དབྱང་ཁྱོན་ཡོངས་བཅོས་སྒྱུར་ཟབ་སྤེལ་བྱ་བའི་ཨུ་ཡོན་ལྷན་ཁང་གི་གྲོས་ཚོགས་ཐེངས་གཉིས་པའི་དགོངས་དོན་བཅས་གོང་འོག་གཅིག་ཏུ་སྦྲེལ་ནས་སློབ་སྦྱོང་མཐར་ཕྱིན་བྱེད་དགོས།“འདུ་ཤེས་བཞི”སྔར་ལས་ཇེ་བརྟན་དུ་གཏོང་བ་དང་ཡང་དག་པའི་ཆབ་སྲིད་ཁ་ཕྱོགས་རྒྱུན་འཁྱོངས་བྱེད་པ། བཅོས་སྒྱུར་དམིགས་འབེན་ལ་གོ་བ་ཡང་དག་ལོན་པར་བྱེད་པ། ཀྲུང་དབྱང་གི་བླང་བྱར་བསྟུན་པ། མཚོ་སྔོན་གྱི་ད་ཡོད་གནས་ཚུལ་དངོས་དང་ཟུང་དུ་སྦྲེལ་བ། གོང་འོག་བར་གསུམ་ཚང་མ་མཐུད་པ་བཅས་ལ་འབད་དེ། ས་གནས་ལས་ཁུངས་བཅོས་སྒྱུར་བྱ་བ་སྤེལ་བ་མཚོ་སྔོན་ཅན་དང་ལག་ལེན་ཅན། ཞིབ་ཕྲ་ཅན་བཅས་སུ་འཕེལ་བར་སྐུལ་འདེད་གཏོང་དགོས་ཟེར།
གྲོས་ཚོགས་ལས་གྲོས་ཞིབ་བརྒྱུད་དེ《མཚོ་སྔོན་ཞིང་ཆེན་ཏང་ཨུའི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ལག་བསྟར་བྱེད་ཐབས་སྐོར་གྱི་བསམ་འཆར》ཞེས་པར་གྲོས་འཆམ་བྱུང་བ་དང་།གྲོས་ཚོགས་ལས་ད་དུང་དོན་དག་གཞན་པར་ཞིབ་འཇུག་བྱས་པ་རེད།
ལོ་ཙཱ་བ། ཤ་མོ་འཚོ།


text:
ཨ་རོགས་བུ་ཆུང་། ལེན་མཁན། ལྷ་སྐྱིད། 拉吉 lhakyi ཚིག བསྟན་པ་སྐྱབས། དབྱངས ལྷ་སྐྱིད། tibetan song 2016
རེ་བའི་འཛོམས་པ། ལེན་མཁན། ལྷག་དཀར་སྒྲོལ་མ། 拉格卓玛 等待相聚 ཚིག རང་སྒྲ། གདངས སྙིང་རྩེ་རྒྱལ། tibetan song 2016
ཕ་ཡུལ། ཚིག སྨན་ལ་སྐྱབས། གདངས སྒྲོལ་མ་སྐྱབས། ལེན་མཁན། སྒྲོལ་མ་སྐྱབས། tibetan song 2014
ལྷ་སའི་བུ་མོ། 拉萨姑娘 - 尖参 ཚིག་དང་དབྱངས། རྒྱལ་མཚན། ལེན་མཁན། རྒྱལ་མཚན། tibetan song 2015
ཚེ་དབང་ལྷ་མོས་བལ་ཡུལ་ས་འགུལ་ལ་ཕུལ་བའི་གཞས། 泽旺拉姆英语献唱《我们与你同在》 ང་ཚོ་མཉམ་དུ་ཡོད། ཚིག སྨིན་དབུས་པོ། རོལ་མོ་བ། བསམ་འགྲུབ། ལེན་མཁན། ཚེ་དབང་ལྷ་མོ། tibetan song 2015
གངས་ཅཚན་བུ་མོའི་སྨོན་འདུན། 拉格卓玛 - 雪域女儿的祈祷 ཚིག ཚེ་རིང་བཀྲ་ཤིས། དབྱངས འཇམ་དབྱངས་བཀྲ་ཤིས། ལེན་མཁན། ལྷ་དཀར་སྒྲོལ་མ། གཞས་མ་ལྷ་དཀར་སྒྲོལ་མའི་ཆེད་སྒྲིག་ཐོག་མ༼སྐར་མ་སྨིན་དྲུག༽ Tibetan singer Lhakar Dolm...
དྲིན་ཕ་མ། 拉格卓玛 - 父母 ཚིག དམངས་ཁྲོད། དབྱངས ནམ་མཁའ། ལེན་མཁན། ལྷ་དཀར་སྒྲོལ་མ། tibetan song 2015
སྐར་མ་སྨིན་དྲུག། ལེན་མཁན། ལྷ་དཀར་སྒྲོལ་མ། གཞས་མ་ལྷ་དཀར་སྒྲོལ་མའི་ཆེད་སྒྲིག་ཐོག་མ༼སྐར་མ་སྨིན་དྲུག༽ Tibetan singer Lhakar Dolma's debut album 07.2014 藏族青年女歌手拉格卓玛2014年最新经典专辑歌曲 tibetan song 2015
དཔུང་གདང་གཅག། 拉格卓玛 - 齐心协力 ཚིག བྱ་མདོ་རིན་བཟང་། དབྱངས དཔལ་ལྡན། ལེན་མཁན། ལྷ་དཀར་སྒྲོལ་མ། གཞས་མ་ལྷ་དཀར་སྒྲོལ་མའི་ཆེད་སྒྲིག་ཐོག་མ༼སྐར་མ་སྨིན་དྲུག༽ Tibetan singer Lhakar Dolma's debut album 07.2014 藏...
བྱིན་ཆགས་མདའ་མོ་གཡང་རྫོང་། 拉格卓玛 - 锦绣尖扎 ཚིག ཚེ་རང་བཀྲ་ཤིས། དབྱངས རི་ལུང་ཐར། ལེན་མཁན། ལྷ་དཀར་སྒྲོལ་མ། Tibetan singer Lhakar Dolma's debut album 07.2014, གཞས་མ་ལྷ་དཀར་སྒྲོལ་མའི་ཆེད་སྒྲིག་ཐོག་མ༼ས...
ཕ་འཛོམས་མ་འཛོམས། ཚིག དཔལ་མགོན དབྱངས དམངས་ཁྲོད། ལེན་མཁན། མགོ་ལོག་རྒྱལ་མཚན། tibetan song 2014
Lumo Tso 勒毛措 ཆུ་ལེན་བུ་མོ། གཞས་ཚིག སྨན་བླ་སྐྱབས ། གཞས་གདངས། འབྲུག་ཡུལ་དམས་གཞས། གཞས་མ། ཀླུ་མོ་མཚོ། tibetan song 2014


text:
༸གོང་ས་སྐུ་ཕྲེང་བཅུ་གསུམ་པའི་རྣམ་ཐར་ནང་དོལ་རྒྱལ་གྱི་སྐོར་གང་ཐོན་པ་དེར་དཔྱད་པ།
ཕྱི་ལོ་༢༠༡༣ཕྱི་ཟླ་༣ཚེས་༢༡ཉིན་བཏོན་པའི་དོལ་རྒྱལ་ཚོགས་པའི་དྲ་རྒྱར་༸གོང་ས་སྐུ་ཕྲེང་བཅུ་གསུམ་པའི་རྣམ་ཐར་ནང་དོལ་རྒྱལ་གྱིས་ཕུལ་བའི་ལུང་གཞིར་བཟུང་༸རྒྱལ་དབང་བཅུ་གསུམ་པས་རྩེ་ཕོ་བྲང་སོགས་ཀྱི་ཞིག་གསོ་མཛད་ཅེས་པའི་ཚིག་འགའ་ཐོན་པ་ལ། དེར་བསྙད་དེ་དེས་བོད་ལ་རྒྱ་དམར་གྱི་དམག་འབྱུང་འགྱུར་གང་ཡིན་དེ་བཟློག་ཐབས་མཛད་ཚུལ་འགྲེལ་བརྗོད་བྱས་འདུག་ཅིང་། ཞར་ལ་རང་རེའི་བོད་མིའི་སྒྲིག་འཛུགས་དང་སྤྱི་ནོར་༸གོང་ས་༸སྐྱབས་མགོན་ཐམས་ཅད་མཁྱེན་པ་སྐུ་ཕྲེང་བཅུ་བཞི་པ་ཆེན་པོར་ཡང་སྐུར་བ་བཏབ་འདུག་པས། ཞིབ་པར་ཇི་ལྟར་ཡིན་མིན་རྣམ་ཐར་དེ་ཉིད་དང་ཁུངས་གཞན་ལས་དྲངས་ཏེ་གསལ་བཤད་དགོས་ངེས་མཐོང་སྟེ་ལན་ལྡོན་པར་བྱ་བ་ལ།
དེ་ཡང་དེ་དག་གིས་༸རྒྱལ་བའི་རྣམ་ཐར་གྱི་ལུང་དྲངས་ཏེ་དེ་དབྱིན་སྐད་ཐོག་བསྒྱུར་ཅིང་དེའི་ལྷན་ཐབས་སུ་ཝ་ར་ན་སིའི་པར་མ་ཡིན་པའི་དེབ་གཟུགས་ཀྱི་ཤོག་གྲངས་ ༦༢༠ བྱས་པ་ལ་པར་བརྒྱབ་ཏེ་དཔང་རྟགས་ཁུངས་བསྟན་བྱས་འདུག་ན། ངེས་པ་དོན་ལ་ཇི་ལྟར་ཡིན་མིན་གསལ་བཤད་མ་བྱས་གོང་རྣམ་ཐར་གྱི་ཚིག་དངོས་སུ་ཇི་ལྟར་ཡོད་པ་ལྟར་འགོད་ན་ལེགས་ཆར་སྣང་བས། དེས་ན་དེར་ཇི་ལྟར་ཡོད་ཅེས་ན།
དེ་ཡང་འཕགས་མཆོག་འཇིག་རྟེན་དབང་ཕྱུག་གི་རྣམ་སྤྲུལ་རིམ་བྱོན་གྱི་འཁྲུངས་རབས་དེབ་ཐེར་ནོར་བའི་ཕྲེང་བ་ལས། པོད་ལྔ་པ་ཞེས་པར་འདི་ལྟར་གསལ་ཏེ།
ཆུ་ཁྱི་ལོ་གྲོ་སྟོད་དུང་དཀར་དགོན་གྱི་འཚོ་འཛིན་དགེ་བའི་བཤེས་གཉེན་ངག་དབང་སྐལ་བཟང་ཞེས་རང་བྱུང་གྲུབ་པའི་བརྟུལ་ཞུགས་ལ་གནས་ཤིང་། བོད་ཕྱིའི་སྐྱེ་བོ་ཀུན་གྱིས་བླ་མར་བཀུར་བ། ཕྱོགས་ནས་ཕྱོགས་སུ་གྲགས་པའི་དྲིལ་ཆེན་སྙན་པར་འཁྲོལ་བ་དེ་ཉིད་ཀྱི་གམ་དུ་འཇམ་མགོན་བསྟན་པ་སྲུང་བ་ལ་གཡར་དམ་ཤིན་ཏུ་བཙན་པ་རྒྱལ་ཆེན་རྡོ་རྗེ་ཤུགས་ལྡན་གཟུགས་ཅན་མིའི་ཁོག་ཏུ་བརླམས་ནས། དེང་སྐབས་སྨད་ཧོར་ལྡང་བའི་དུས་ཡིན་པས་བཟློག་ཐབས་སུ་དབུས་ལྟེ་བའི་ཤར་དང་ནུབ་ཀྱི་མཆོད་རྟེན་ལ་ཉམས་གསོ་འཕྲལ་དུ་བྱེད་པ་གལ་ཆེ་ཞེས་རྡོ་རྗེའི་ལུང་གསལ་བར་བསྟན་པའི་ཚུལ་དེ་དགེ་བཤེས་ནས་གྲོ་མོ་སྤྱི་ཁྱབ་བརྒྱུད་༸གོང་ས་ཆེན་པོར་སྙན་སྒྲོན་ཞུས་པ་དང་། དེའི་ཚེ་རི་ཕིན་ནས་ཕྱི་རོལ་རྒྱལ་ཁག་གཞན་ལ་གཡུལ་གཤོམས་པའི་གཏམ་ཡང་ཡོད་པར་བརྟེན། འཕྲལ་དང་ཕུགས་ཀྱི་བདེ་དྭོག་ལ་དགོངས་བཞེད་རྒྱ་ཆེ་ཉེ་བར་འཁྲུངས་ཏེ་གངས་ལྗོངས་ཆབ་འབངས་སུ་གཏོགས་པའི་མི་ཕྱུགས་རེ་རེའི་ས་ནས་འབྲེལ་མཚོན་གྱི་ཁྲལ་དངུལ་སྣེ་སེལ་རེ་བསྡུ་བཞེས་བསྐྱངས་པའི་དངུལ་ཕུད་ལ་ཆ་རྐྱེན་མཛད་ནས།
ཞེས་དང་། ཡང་ཤོག་གྲངས་༦༤༨ལ་ལྷག་པར་གྲོ་མོ་དགེ་བཤེས་ལ་རྒྱལ་ཆེན་ཤུགས་ལྡན་གྱིས་ལུང་བསྟན་པའི་ཚུལ་གོང་དུ་སྨོས་པ་ལྟར་ཤར་གྱི་མཆོད་རྟེན་ཞེས་པ་ནི་དགའ་ལྡན་རྣམ་པར་རྒྱལ་བའི་གླིང་གི་རྟེན་གཙོ་གསེར་སྡོང་རིན་པོ་ཆེ་ཡིན་པར་ཐུགས་ངེས་འདྲོངས་ནས་འབྲོག་རི་བོ་ཆེར་ཆིབས་བསྒྱུར་ཐོག །རྗེ་རིན་པོ་ཆེའི་སྐུ་གདུང་རིན་པོ་ཆེ་ལ་དངོས་སུ་ཐོ་རེག་སྐྱོན་ཆགས་ཕྲ་མོ་ཙམ་ཡང་མ་ཤོར་བའི་ངོས་ནས།
ཞེས་སོགས་གསུངས་པ་འདི་ཁུངས་སུ་བྱས་ནས་དེ་དོལ་རྒྱལ་གྱིས་བོད་བསྟན་སྲིད་ལ་ཕན་པའི་སྒྲུབ་བྱེད་དུ་སྦྱར་འདུག་ཀྱང་། སྤྱིར་ན་དེ་ཙམ་ཞིག་བདེན་པ་ཡིན་དུ་ཆུག་ཀྱང་ཕན་པ་ལན་གཅིག་གིས་དོལ་རྒྱལ་ཆོས་སྲུང་ཚད་ལྡན་དང་། བོད་བསྟན་སྲིད་ལ་སྙིང་ནས་བརྩེ་བ་ཡིན་པ་སྒྲུབ་ག་ལ་ནུས་ཏེ། དགེ་བའི་བློ་རྣལ་མ་གཅིག་གཉིས་ཙམ་བདུད་ཀྱི་རྗེ་བོ་རྣམས་ལའང་ཡོད་པའི་ཕྱིེར་ཏེ། སངས་རྒྱས་ཀྱིས་འཕྲིན་ལས་མི་འཇུག་པའི་སེམས་ཅན་གཅིག་ཀྱང་མེད་པས། སེམས་ཅན་ཀུན་ལ་གཞན་ཕན་གྱི་བློ་སྣ་རེ་ཡོད་པས་དེས་དེ་དག་ཀུན་བྱང་ཆུབ་སེམས་དཔར་སྒྲུབ་མི་ནུས་པ་བཞིན་ནོ། །དོལ་རྒྱལ་གྱི་ཕན་གནོད་གཉི་ག་ཁོ་སྟེན་པ་པོ་ལ་འབྱུང་ཡང་། ཕུགས་སུ་གནོད་པ་མང་བས་དགག་བྱར་སྣང་ནས་དེ་བསྟེན་ན་མི་ལེགས་པའི་བླང་དོར་བཀའ་སློབ་ཀྱི་དགོངས་པ་ལེན་སྟངས་མ་ནོར་བ་དགོས་ཞེས་སྔོན་དུ་རང་ལུགས་ངོ་སྤྲོད་ཀྱི་ཚུལ་དུ་གཏན་ལ་ཕབ་སྟེ། ད་ནི་དེ་དག་གིས་ཇི་ལྟར་ཡི་དྭགས་བཀྲེས་སྐོམ་གྱིས་གདུང་བས་ཆུ་མཐོང་ན་དགའ་བ་ཆེན་པོ་སྐྱེ་བ་ལྟར་རྣམ་ཐར་གྱི་ཚིག་འགའ་འཐད་ཕྱོགས་སུ་སྣང་བ་ན་དགའ་བར་བྱས་ཏེ། རང་རེའི་༸རྒྱལ་དབང་ཐམས་ཅད་མཁྱེན་པ་དང་། བོད་མི་སྒྲིག་འཛུགས་གཉི་གར་སྐུར་བ་བཏབ་པ་ཡང་། ལོ་རྒྱུས་སོགས་ཀྱི་ཁུངས་མ་མཐོང་བ་དང་། མཐོང་རྒྱ་ཆུང་བ། ཁྱད་པར་རྣམ་ཐར་གྱི་ལོ་རྒྱུས་རྣམས་གོང་འོག་བསྒྲིགས་ནས་གོ་བ་མ་ལོངས་པའི་རྟགས་སུ་གསལ་བར་སྣང་བས། དེ་ལྟར་མིན་པ་ལེགས་པར་ཁུངས་དང་བཅས་ཏེ་མ་བཤད་ན་ཇི་ལྟར་བོད་ཀྱི་གཏམ་དཔེར། ལུག་གི་རིལ་མ་ལ་གཡག་གི་ངོ་སོ། ཞེས་པ་དང་མཚུངས་པར་འགྱུར་བས་ཁོ་བོས་ལེགས་པར་བཤད་ཀྱི་ཉོན་ཅིག
དེ་ཡང་སྤྱི་ནོར་༸གོང་ས་སྐུ་ཕྲེང་བཅུ་གསུམ་པ་ཆེན་པོ་ནི་འཕགས་མཆོད་འཇིག་རྟེན་དབང་ཕྱུག་བོད་སྐྱེ་འགྲོ་སྤྱིའི་བསོད་ནམས་གྱི་དཔལ་དང་ཞིང་མཆོག་དམ་པར་ཤར་བ། དེ་ཡང་བསམ་བཞིན་སེམས་ཅན་གྱི་དོན་ཐབས་མཁས་ཀྱི་སྒོ་ནས་མཛད་ཕྱིར་སྲིད་པ་བཟུང་ནས་དགེ་སློང་ངུར་སྨྲིག་གར་གྱི་རྣམ་པར་རོལ་ཞིང་། འཕགས་མཆོག་སྤྱན་རས་གཟིགས་ནི་མདོ་སྡེ་པདྨ་དཀར་པོ་སོགས་ལས་བོད་ཀྱི་ལྷ་སྐལ་དུ་ལུང་གི་ཟིན་པ། འཕགས་ཡུལ་གྱི་པཎྜིཏའི་རིགས་ཀྱི་བསྟན་བཅོས་རྣམས་སུ་ཡང་བོད་སྤྱན་རས་གཟིགས། རྒྱ་ནག་འཇམ་དཔལ་དབྱངས། རྒྱ་གར་སྒྲོལ་མའི་འདུལ་ཞིང་སོགས་སུ་བཞེད་པ་ལྟར་དོན་ལ་གནས་པས། བོད་སྲིད་པ་འཆགས་པ་ནས་བཟུང་ཆོས་རྒྱལ་ལོ་པཎ་རིམ་བྱོན་སོགས་འཕགས་པ་སྤྱན་རས་གཟིགས་ཀྱི་སྤྲུལ་པའི་རོལ་གར་མཐའ་ཡས་ཀྱང་། ཡོངས་སུ་གྲགས་པ་ཆོས་རྒྱལ་མེ་དབོན་རྣམ་གསུམ་དང་རྒྱལ་དབང་སྐུ་ཕྲེང་རིམ་བྱོན་རྣམས་ཡིན་པ་ནི་བོད་གངས་ཅན་གྱི་ལྗོངས་ཀྱི་མཁས་གྲུབ་ཀུན་གྱིས་མགྲིན་གཅིག་ཏུ་སྒྲོག་པས་ཡིད་ཆེས་པའི་གནས་ཁོ་ན་ཡིན་ལ། དེས་ན་འཇུག་པ་ལས།
སླར་ཡང་མི་གཡོའི་སྐུ་མངའ་ཁྱོད་ཀྱིས་སྲིད་གསུམ་བྱོན་ནས་སྤྲུལ་རྣམས་ཀྱིས། །
གཤེགས་པ་དང་ནི་བལྟམས་དང་བྱང་ཆུབ་ཞི་བའི་འཁོར་ལོའང་སྟོན་པར་མཛད། །
དེ་ལྟར་ཁྱོད་ཀྱིས་འཇིག་རྟེན་གཡོ་བག་སྤྱོད་ཅན་རེ་བའི་ཞགས་པ་ནི། །
མང་པོས་བཅིངས་པ་མ་ལུས་ཐུགས་རྗེས་མྱ་ངན་འདས་པར་བཀྲི་བ་མཛད། །
ཅེས་ཆོས་སྐུ་བརྙེས་ཟིན་ཀྱང་སླར་ཡང་དེ་ཁོ་ན་ཉིད་ལ་མཉམ་པར་བཞག་པ་ལས་མི་གཡོ་བའི་སྐུ་མངའ་བས་ས་འོག་ས་སྟེང་ས་བླའི་སྲིད་པ་གསུམ་དུ་བྱོན་ནས། སྤྲུལ་པའི་རོལ་གར་མཐའ་ཡས་པས་གདུལ་བྱ་རྣམས་བྱང་ཆུབ་ཞི་བ་མྱང་འདས་ཀྱི་གྲོང་ཁྱེར་དུ་འཇུག་པའི་ཆོས་ཀྱི་འཁོར་ལོ་སྐོར་བ་སོགས་ཀྱི་སྒོ་ནས་མཛད་པ་མཛད་པ་ལས། རང་ཅག་ཐ་མལ་པ་ལྟར་ཀུན་སློང་གི་རྟོག་པ་ཕྲ་མོ་ཙམ་ལ་ཡང་ལྟོས་མི་དགོས་ཤིང་། དེ་མི་དགོས་ན་སྒྲ་རྟོག་འཇུག་པ་གཅིག་པའི་གནད་ཀྱིས་གཞན་གྱི་ཀུན་སློང་གི་ངག་ལ་ཡང་མི་ལྟོས་པར་སེམས་ཅན་གྱི་དོན་རང་གི་ངང་གིས་མཛད་པ་ཁོ་ན་ཡིན་ཏེ། འཇུག་པ་ལས།
རྣམ་རྟོག་མི་མངའ་ཁྱོད་ཀྱིས་སྲིད་མཐའི་བར། །སྐད་ཅིག་དེ་རེ་རེ་ལ་སྤྱོད་སྣ་ཚོགས། །
ཅེས་པའི་ཐད་རྗེ་བདག་ཉིད་ཆེན་པོས་དགོངས་པ་རབ་གསལ་ལས།
རྣམ་པར་རྟོག་པ་མི་མངའ་བ་ཁྱོད་ཀྱིས་སྲིད་པ་འཁོར་བའི་མཐའི་བར་དུ། སྐད་ཅིག་རེ་རེ་ལ་སྤྱོད་པ་སྣ་ཚོགས་པ་ཇི་སྙེད་སྟོན་པ་དེ་སྙེད་ཀྱི་གྲངས་ནི། ཞེས་སངས་རྒྱས་ཟིན་ན་ཀུན་སློང་གི་རྣམ་པར་རྟོག་པའི་རྗེས་སུ་མི་འབྲང་བར་ཤེས་བྱ་ཐམས་ཅད་མངོན་སུམ་དུ་མཁྱེན་པས་སེམས་ཅན་གྱི་དོན་འབད་རྩོལ་ཅུང་ཟད་ལ་ཡང་མི་ལྟོས་པར་མཛད་ཅེས་གསུངས་ལ།
དེ་ཇི་ལྟར་ཡིན་ཞེ་ན། དཔེ་དང་བཅས་ཏེ་འཇུག་པ་རྩ་བ་ལས་གསུངས་པའི་ཕྱིར་ཏེ། དེ་ཉིད་ལས།
ཇི་ལྟར་རྫ་མཁན་སྟོབས་ཆེན་ལྡན་པས་འདིར། །ཡུན་རིང་ཆེས་འབད་པས་བསྐོར་འཁོར་ལོ་ནི། །
དེའི་རྩོལ་ད་ལྟར་སྐྱེས་པ་མེད་བཞིན་དུའང་། །འཁོར་བཞིན་བུམ་པ་ལ་སོགས་རྒྱུར་མཐོང་ལྟར། །
དེ་བཞིན་ད་ལྟ་སྐྱེས་རྩོལ་མེད་བཞིན་དུ། །ཆོས་ཀྱི་བདག་ཅན་སྐུ་ཉིད་ལ་བཞུགས་དེའི། །
འཇུག་པ་སྐྱེ་བོའི་དགེ་དང་སྨོན་ལམ་གྱི། །ཁྱད་པར་གྱིས་འཕངས་ལས་ཆེས་བསམ་མི་ཁྱབ། །
ཞེས་པ་ལྟར་འཕགས་པ་སྤྱན་རས་གཟིགས་ཀྱིས་སྔར་བསྐལ་ཆེན་གྲངས་མེད་གསུམ་གྱི་ཚོགས་ཀྱི་མཐུ་དང་རང་ཅག་སྐལ་ལྡན་གྱི་གདུལ་བྱའི་བསོད་ནམས་གཉིས་ཚོགས་པའི་མཐུ་ལས་མགོན་པོ་དམ་པ་༸སྐྱབས་མགོན་༸རྒྱལ་དབང་བཅུ་གསུམ་པ་ཆེན་པོའི་མཛད་པ་རྣམས་བོད་འབངས་ཀྱི་སྐལ་བར་ཤར་བ་ཡིན་པའི་གནད་དེ་ཤེས་ན། དྲེགས་པ་གཅིག་གཉིས་ཀྱི་ལུང་ཕུལ་བ་གསན་པས་༸རྒྱལ་བའི་མཛད་པ་ཆེས་ཆེར་དར་ཚུལ་སོགས་སྨྲ་བ་ནི་གསེར་ལ་ལྕགས་ཀྱི་ལྷན་པ་བརྒྱབ་ན་མཛེས་པར་སྨྲ་བ་དང་མཚུངས་པས། གོང་དུ་ལུག་གི་རིལ་མ་ལ་གཡག་གི་ངོ་སོ་ཞེས་པའི་དོན་ཡང་དེ་ལ་གོ་དགོས་ལ། དེ་ནི་ངེས་པ་དོན་གྱི་ཡིན་ལུགས་རང་ཅག་ཐ་མལ་པ་རྣམས་ཀྱི་སེམས་ལ་འཆར་དཀའ་བ་ལྟ་བུ་ཡིན་ལ། འོན་ཀྱང་ཐ་མལ་པའི་ཚུལ་བཟུང་ནས་སེམས་ཅན་གྱི་ཁམས་དང་འཚམ་པར་མཛད་པ་མཛད་པའི་སྐབས་མིའི་རྟེན་ཅན་གྱི་འཁོར་བློན་པོ་སོགས་ཀྱི་བསམ་འཆར་དང་། ལྷ་ཀླུ་འབྱུང་པོ་སོགས་ཁོག་ཏུ་བརླམ་པ་རྣམས་ཀྱི་ལུང་དུ་གྲགས་པའི་བསམ་འཆར་རྣམས་དགོངས་པའི་དཔྱད་གཞིར་མཛད་པ་ལ་འགལ་བ་མེད་ཀྱང་། ལྷ་ཀླུ་སོགས་ཀྱི་ངག་གི་རྗེས་སུ་འབྲང་པ་ལས་༸རྒྱལ་བའི་མཛད་པའི་ཟབ་རྒྱའི་ཆེ་བ་འདོན་པ་ནི་ཆོས་ཀྱི་གནད་མི་ཤེས་པའི་གཏམ་ཡིན་ལ།
ལྷག་པར་པོ་ཏ་ལ་དང་དགའ་ལྡན་གྱི་གསེར་སྡོང་རིན་པོ་ཆེར་ཞིག་གསོ་མཛད་པ་ཡང་རྣམ་ཐར་ནང་གསལ་ལྟར་ཡིན་པ་བདེན་མོད། དེ་ནི་དོལ་རྒྱལ་གྱིས་ལུང་ཕུལ་བའི་དབང་གིས་བྱུང་ཞེས་ཟེར་བའི་གཏམ་དེ་བདེན་མིན་དོགས་གཞིར་འགྱུར་ཚུལ་འོག་ཏུ་འཆད་ལ། འོན་ཀྱང་རེ་ཞིག་དེ་ཡིན་པའི་དབང་དུ་བྱས་ཀྱང་། དེ་ནི་དོལ་རྒྱལ་གྱིས་དེ་ལྟར་ལུང་ཕུལ་བ་དེས་རྐྱེན་ཙམ་བྱས་སྲིད་ཀྱང་། དོལ་རྒྱལ་ལས་བླ་ལྷག་༸རྒྱལ་དབང་སྐུ་ཕྲེང་རིམ་བྱོན་གྱི་ཆོས་སྲུང་ཚད་ལྡན་གནས་ཆུང་ཆོས་རྒྱལ་སོགས་ནས་ཀྱང་བཀའ་ལུང་ཕུལ་བས་ཀྱང་དེ་ལྟར་མཛད་པ་མིན་པར་ཇི་ལྟར་བསྒྲུབ། དེ་ཡང་༸རྒྱལ་དབང་ཐམས་ཅད་མཁྱེན་པའི་རྣམ་ཐར་ཞིབ་པར་གོང་འོག་སྒྲིག་སྟེ་མཇལ་ན། པོ་ཏ་ལ་དང་། དགའ་ལྡན་གྱི་གསེར་སྡོང་ཆེན་མོའི་ཉམས་གསོའི་གོང་ཉིད་དུ་བོད་བདེ་ཐབས་སུ་རིགས་ཀྱི་ཅོད་པན་ཡོངས་འཛིན་བྱམས་པ་རྒྱ་མཆོའི་ཞལ་སྔ་ནས་སྙིགས་ལྔའི་རྒུད་པ་དུས་མཐའི་རླུང་བཞིན་ལྡང་བའི་སྐབས་འདིར་ལྷག་པའི་ལྷ་གཞན་ལས་མཐུ་སྟོབས་ཁྱད་པར་འཕགས་པ་དཔལ་རྡོ་རྗེ་འཇིགས་བྱེད་ཀྱི་བསྙེན་ཆེན་ཐེངས་གཅིག་མ་མཛད་ན་ཕྱི་ནང་གི་བར་ཆད་མང་བས་འཕྲིན་ལས་ལམ་དུ་འགྲོ་བ་ཆེ་དཀའ་ལ། མཛད་ན་མཐའ་བཞིའི་རྒོལ་བ་གང་གིས་ཀྱང་གླགས་བལྟ་བར་མི་ནུས་ཤིང་། ཆོས་སྲིད་ཀྱི་མཛད་པ་མཐའ་དག་ལྷུན་གྱིས་འགྲུབ་པ་ཞིག་འོང་ཞེས་བཀའ་མངགས་ཞལ་ཆེམས་ཀྱི་ཚུལ་དུ་ཕེབས་པ་བཞིན། དགུང་གྲངས་ཞེ་གཅིག་༼༡༩༡༦༽སྐབས་འབྲུག་ལོ་ནས་བཟུང་བསྙེན་ཆེན་མཛད་པ་སོགས་ཀྱིས་མཐུ་ལས་བོད་འབངས་ཀྱི་བདེ་ཐབས་བསྒྲུབས་ཤིང་བགེགས་རིགས་ཀྱང་བཟློག་པ་ཡིན་པ་ནི་རྣམ་ཐར་དེ་གའི་ནང་གསལ་ལ། དེ་ཡང་༸རྒྱལ་དབང་འདིས་བསྙེན་ཆེན་མཛད་འགྱུར་དང་། དེ་ལྟ་བུའི་མཛད་པ་དེས་བོད་འབངས་ཀྱི་བགེགས་རིགས་བཟློག་པ་ནི་ཨོ་ཌཱི་ཡ་ནའི་སློབ་དཔོན་གྱི་འབྱུང་འགྱུར་གྱི་ལུང་གིས་ཟིན་པའང་ཡིན་པ་རྣམ་ཐར་དེ་གའི་ནང་གསལ་ཏེ།
ཐུབ་མཚན་ཅན་དང་དེ་ཡི་བཀའ་འབྲེལ་བ། །དགུང་དགུ་སོ་བདུན་སོ་དགུའི་བར་དུ་གསོས། །
གོ་བའི་བློན་དང་འགྲོགས་པའི་བློན་བཅས་ལ། །དྲང་པོ་ཡིན་མིན་གྲགས་པ་སྲུང་མས་དབྱེ། །
དྲང་པོར་བྱུང་མཚམས་ཐབས་ཀྱིས་རིམ་པར་འདུལ། །དེ་ག་བྱས་ན་བོད་མའི་བགེགས་རིགས་བཟློག །
གྲགས་མིང་དགུང་གྲངས་སོ་དགུ་རྫོགས་པའི་དུས། །བར་དུ་གཅོད་རྣམས་དེ་མཚམས་རིམ་པར་རྫོགས། །
གཤིན་རྗེའི་ལས་འབྲེལ་ལས་ཀྱི་རྒྱལ་པོ་བརྔན། །རྒྱ་གར་ཤར་ཕྱོགས་དག་པ་གསེར་གྱི་རི། །
མ་རྒྱུད་འཁོར་ལོ་སྡོམ་པའི་གནས་གཡོན་མདུན། །མཚོ་དཀར་བྲག་མདུན་ལྕགས་མཁར་དོན་དུ་ལས། །
སྡོམ་ལྡན་བཞི་སྡེ་ལོ་ངོ་དགུ་ཙམ་པར། །དགེ་སྡིག་དབྱེ་འབྱེད་རྒྱལ་པོའི་ཚོགས་རྣམས་བསྐུལ། །
མུ་ལེ་མཚོ་ལ་དམིགས་གཏད་ཡོད་ན་སྦ། །གོང་འཁོད་བསྒྲུབས་དང་དམིགས་གཏད་རྣམ་པ་གཉིས། །
པད་བཀོད་རཀྟའི་མཚོ་ངོས་ཡིན་ན་ལེགས། །དེ་དག་གྲུབ་མཐར་བོད་སྡེའི་བགེགས་ཀུན་སེལ། །ཞེས་འཛམ་གླིང་ལུང་བསྟན་མུན་སེལ་སྒྲོན་མེ་ལས་གསུངས་པའི་ཕྱིར། །
ཞེས་བྱུང་ཞིང་། དེའི་དོན་ཡང་ཆོས་རྒྱལ་མེས་དབོན་གསུམ་གྱི་རྣམ་ཐར་ལྟར་དྲང་པོར་སྲོང་བར་མཛད་པ་དང་། གཤིན་རྗེ་གཤེད་ཀྱི་བསྙེན་སྒྲུབ་ལས་གསུམ་དང་འབྲེལ་བཀའ་སྡོད་ལས་ཀྱི་རྒྱལ་པོ་དམ་ཅན་ཆོས་རྒྱལ་ལ་དབྱུག་གཏོར་གྱིས་མཆོད་པ་འབུམ་ཕྲག་མང་པོས་བརྔན་ནས་ལས་བཞིའི་འཕྲིན་ལས་སྒྲུབ་པར་བསྐུལ་བ་དང་། མ་རྒྱུད་འཁོར་ལོ་སྡོམ་པའི་གནས་མཆོག་ཙཱ་རི་ཏྲའི་ཉེ་འདབས་སྦས་ཡུལ་པདྨ་བཀོད་དང་། མ་གཅིག་རེ་མ་ཏིའི་བླ་མཚོ་མུ་ལེ་དིང་ཞེས་གྲགས་པར་ཐུགས་སྨོན་ཅན་གྱི་བུམ་གཏེར་སྦ་ཆོག་སོགས་ཐབས་མཁས་ཀྱི་སྦྱར་བ་སྣ་ཚོགས་ཤིག་མཛད་པས་མཐའ་བཞིའི་རྒོལ་བ་རིམ་གྱིས་ཞི་ནས་བསྟན་འགྲོ་བདེ་འཇགས་སུ་གནས་པར་འགྱུར་ཞེས་བྱུང་ཞིང་།
ཡང་རྣམ་ཐར་དེ་ཉིད་ལས། དེའི་མཐུ་ལས་ཕྱོགས་མཐའི་རྒྱལ་ཁམས་གཞན་དང་གཞན་དུ་འཁྲུག་རྩོད་སོགས་མི་ཤིས་པས་དུས་འདའ་ཡང་། ད་ལྟ་རང་ཅག་ཆོས་ལྡན་ཞིང་འདིར་འཐབ་རྩོད་འཁྲུག་ལོང་གིས་ནམ་མི་བདེ་བ་མེད་པར་རང་རང་གི་ཆོས་འབྱོར་མངའ་རིས་ལ་ཅི་དགར་སྤྱད་དུ་ཡོད་པ་ནི་༸སྐྱབས་མགོན་དམ་པ་འདིའི་བྱིན་མཐུ་གཟུགས་ཅན་བཞིན་དུ་མངོན་སུམ་མཐོང་ཆོས་སུ་གསལ་བ་ལ་གངས་ཅན་པ་ཀུན་གྱིས་ཡིད་ཆེས་ངེས་པ་ལེགས་པར་དྲངས་ནས་བཀའ་དྲིན་རྗེས་སུ་དྲན་པའི་གསོལ་འདེབས་དང་། རྟག་ཏུ་ཐུགས་དགོངས་འགྲུབ་ཐབས་ལ་སྙིང་ཐག་པ་ནས་བརྩོན་པར་རིགས་སོ། །
ཞེས་གསུངས་པ་འདིས་ཕྱོགས་མཐའ་རྒྱལ་ཁམས་གཞན་དང་གཞན་དུ་འཁྲུག་རྩོད་དེ་འཛམ་གླིང་དམག་ཆེན་དང་པོའི་༼༡༩༡༤ནས་༡༩༡༩བར་༽ འཇིགས་པས་ཉིན་མཚན་གྱི་དུས་འདའ་དགོས་པའི་དུས་སུ་རང་ཅག་བོད་ཁམས་འདིར་དམག་འཁྲུག་གི་རྐྱེན་ངན་རེ་ཞིག་མ་བྱུང་བ་ཡང་༸གོང་ས་ཐུགས་རྗེའི་བདག་ཉིད་དེའི་བྱིན་རླབས་དང་དེ་དུས་ཀྱི་བོད་འབངས་ཀྱི་བསོད་ནམས་གཉིས་ཚོགས་ཀྱི་མཐུ་ལས་ཡིན་མོད། དོལ་རྒྱལ་གྱིས་༸རྒྱལ་དབང་བཅུ་གསུམ་པས་བོད་བསྟན་སྲིད་ལ་བསྐྱངས་པའི་བཀའ་དྲིན་ལ་བསམ་ཤེས་མེད་པར་མགོན་པོ་གང་ཉིད་དགོངས་པ་རྫོགས་ལ་ཉེ་དུས་དགའ་བསུའི་ལུང་བརྒྱབ་པ་༸སྐྱབས་རྗེ་ཕ་བོང་ཁའི་རྣམ་ཐར་ནང་གསལ་བས། དེའི་ཕྱིར་ན་དོལ་རྒྱལ་གྱིས་བོད་ཁམས་བདེ་ཕྱིར་ལུང་ཕུལ་བ་དེ་ཡང་ཡིད་ཆེས་པར་དཀའ་ཡང་། རྣམ་ཐར་ནང་དེ་ལྟར་བྱུང་བ་ནི་རྣམ་ཐར་དེ་ཐོག་མའི་འབྲི་བ་པོ་༸སྐྱབས་རྗེ་ཕ་བོང་ཁ་ཡིན་ཞིང་། ཕུར་ལྕོགས་ཡང་སྲིད་རིན་པོ་ཆེ་སོགས་གཞན་རྣམས་ཀྱིས་མཇུག་རྫོགས་པར་བགྱིས་པ་ཡིན་པས། དེའི་ནང་གསལ་བའི་དོལ་རྒྱལ་དང་འབྲེལ་བ་དེ་དེ་དུས་ཀྱི་དོལ་རྒྱལ་སྟེན་མིའི་ཁྲོད་དུ་གྲགས་པ་ཞིག་༸རྒྱལ་བའི་རྣམ་ཐར་ནང་འགོད་པར་མཛད་པ་མངོན་ལ། དེ་ཐོག་མའི་མཛད་པ་པོ་༸སྐྱབས་རྗེ་ཕ་བོང་ཁ་ཡིན་པའི་ཁུངས་གཤམ་དུ་འགོད་པར་བྱའོ། །
དེ་ཡང་རྣམ་ཐར་དེར་གསལ་ལྟར་ལུང་ཕུལ་དུས་ནི་ཆུ་ཁྱི་ལོ་སྟེ། ཕྱི་ལུགས་༡༩༢༢ལོར་ཡིན་ཡང་། དོལ་རྒྱལ་ཚོགས་པའི་དྲ་རྒྱར་༡༩༣༢ལོར་བཤད་པ་ཡང་མ་བརྟག་པར་གཡམ་རྒྱུགས་ཀྱིས་རྒྱ་ཚོམ་དུ་ལོང་བའི་བགྲོད་ལྟར་ཕྱིན་པ་ཁོ་ནའོ། །
འོ་ན་རྩེ་ཕོ་བྲང་སོགས་ཉམས་གསོ་མཛད་པ་དོལ་རྒྱལ་གྱིས་ལུང་ཕུལ་བས་མིན་ན། དེ་ཇི་ལྟར་ཡིན་ཞེ་ན། དེ་ཡང་མགོན་པོ་གང་ཉིད་ཀྱིས་ནི་སྐྱེ་འགྲོ་སྤྱི་དང་བོད་འབངས་ཀྱི་བསོད་ནམས་ཀྱི་དཔལ་དུ་མཛད་པ་མཛད་པ་ཁོ་ན་དང་། དེ་ཡང་སྔོན་གྱི་ཐུགས་བསྐྱེད་ཀྱི་མཐུས་མཛད་པ་ཀུན་འབད་མེད་ལྷུན་གྱིས་གྲུབ་ཅིང་། སློབ་དཔོན་ཐུགས་རྗེ་ཆེན་པོ་དང་། མཁར་རྡོ་སྐུ་ཕྲེང་བཞི་པ་པདྨ་གར་རྡོར་གྱི་དག་སྣང་ལུང་བསྟན་གྱིས་ཀྱང་ཟིན་ལ། མཛད་པ་དེ་དག་ཀྱང་གདུལ་བྱའི་དོན་དུ་མཛད་པ་ཤ་སྟག་ལས་རང་དོན་གྱི་སྐབས་ཅུང་ཟད་ཀྱང་མེད་ཅིང་། དེ་ཡང་བོད་བལ་སོགས་བདེ་ཐབས་སུ་ས་རྟ་ལོར་༼ཕྱི་ལོ་༡༩༡༨༽བལ་ཡུལ་གྱི་སྲིད་ན་རྙེད་པར་དཀའ་བའི་མཆོད་རྟེན་རྣམ་གསུམ་ལ་ཉམས་གསོ་དང་། དེ་རྗེས་གནས་ཆུང་ཆོས་རྒྱལ་ཆེན་པོའི་བཀའ་ལུང་ལྟར་ལྷ་ལྡན་གྱི་ཕྱོགས་བཞིར་དམག་བཟློག་གི་ལྷ་ཁང་བཞི་གསར་བཞེངས་མཛད་དེ་དེ་དག་ཀུན་རབ་གནས་རྣམ་པར་དག་པའི་སྒོ་ནས་སྐྱེ་དགུའི་བསོད་ནམས་ཀྱི་ཞིང་མཆོག་དམ་པར་བསྐྲུན། རྗེ་ཉིད་དགུང་གྲངས་ཞེ་ལྔར་ཕེབས་དུས་ལྕགས་སྤྲེ་ལོར་༼༡༩༢༠༽ལྷ་ལྡན་གྱི་གཙུག་ལག་ཁང་གི་ཉེ་འདབས་དབང་ལྡན་ཕྱོགས་སུ་བདུད་འདུལ་མཆོད་རྟེན་དང་བྱང་ཆུབ་མཆོད་རྟེན་ཞིག་གསོ་དང་། ཡང་ཆུ་ཁྱི་༼༡༩༢༢༽ ལོར་རྩེ་ཕོ་བྲང་དང་། དགའ་ལྡན་གྱི་གསེར་སྡོང་ཆེན་མོ་གཉིས་ཉམས་གསོ་མཛད་པ་དང་། ཡང་རྗེ་ཉིད་དགུང་གྲངས་ཞེ་བརྒྱད་དུ་ཕེབས་པ་ཆུ་ཕག་ལོར་༼༡༩༢༣༽ལོར་ར་ས་འཕྲུལ་སྣང་གི་གཙུག་ལག་ཁང་དང་། རྒྱས་བཏབ་ར་མོ་ཆེ་གཙུག་ལག་ཁང་གཉིས་ཀྱི་ཉམས་གསོ་མཛད་པ་སོགས་ནི་མགོན་པོ་གང་ཉིད་ཀྱི་བོད་བསྟན་སྲིད་ཀྱི་བདེ་དོན་ཐུགས་ལ་བཅངས་ཤིང་དེ་ལ་དམིགས་པའི་ཐུགས་བསྐྱེད་རྨད་དུ་བྱུང་བས་དྲངས་པའི་མཛད་པའི་ཡ་རྒྱལ་དུ་གྱུར་བ་ལས། མགོན་པོ་དམ་པ་གང་ཉིད་ལ་ལྷ་ཀླུ་རྣམས་ཀྱི་གསར་དུ་ལམ་སྟོན་མཛད་པའི་སྟབས་ཀྱིས་མིན་པ་ནི། གང་གི་རྣམ་ཐར་ཞིབ་པར་མཇལ་བས་ཀྱང་མཆོད་རྟེན་དང་གཙུག་ལག་ཁང་སོགས་ཀྱི་ཞིག་གསོ། ༸རྒྱལ་བའི་བཀའ་འགྱུར་དང་བུ་སྟོན་སོགས་ཀྱི་གསུང་འབུམ་རྣམས་པར་གསར་དུ་སྤྲུན་པ་སོགས་ནི་གང་ཉིད་ཀྱིས་རིང་ནས་ཐུགས་ལ་བཅངས་བའི་རྒྱལ་བསྟན་པ་སྤྱི་དང་བྱེ་བྲག་བོད་ཀྱི་བསྟན་སྲིད་ཀྱི་ལེགས་ཐབས་སུ་མཛད་པ་ཁོ་ནར་སྣང་བས་ཀྱང་ཤེས་ནུས་སོ། །
འོ་ན་༸གོང་ས་སྐུ་ཕྲེང་བཅུ་གསུམ་པའི་རྣམ་ཐར་དེ་༸སྐྱབས་རྗེ་ཕ་བོང་ཁས་ཐོག་མར་ས་གཞི་རྟིང་ཚུགས་པར་མཛད་པ་ཡིན་པ་གང་ལས་ཤེས་ཞེ་ན། ༸གོང་ས་སྐུ་ཕྲེང་བཅུ་གསུམ་པའི་རྣམ་ཐར་ཕུར་ལྕོག་ཐུབ་བསྟན་བྱམས་པ་ཚུལ་ཁྲིམས་བསྟན་འཛིན་གྱིས་མཛད་པ་དེ་ཉིད་ཀྱི་མཇུག་དགེ་བའི་གཏམ་རྗོགས་བྱང་དུ་བསྔོ་བའི་སྔོན་གླེང་དེར་འདི་ལྟར་བྱུང་སྟེ།
མེ་གླང་ལོ་མཇུག་ནས་སླར་ཡང་སྔ་མའི་འཕྲོ་སྐྱོང་གིས་སྦྱོར་བ་ལ་ཞུགས་ཏེ་ཕྱིའི་མཛད་སྒོ་རྣམས་སྔོན་གྱི་རྣམ་ཐར་གྱི་ཚིག་འགྲོས་དང་བསྟུན་ནས་མཇལ་དེབ་གཞིར་བཞག་ངོས། གཟིགས་སྣང་དང་ལུང་བསྟན་ཁྱད་པར་ཅན་སོགས་ནང་གི་མཛད་པ་ངོ་མཚར་ཅན་རྣམས་བསྙེལ་བྱང་ཤོག་དྲིལ་ཁུངས་ཐུབ་རྣམས་སུ་ཇི་ལྟར་གསལ་བ་བཞིན་རང་བཟོའི་བསྲེ་ལྷད་མེད་པར་བཀོད།
ཅེས་གསུངས་འདུག་ན་དེར། སྔོན་གྱི་རྣམ་ཐར་གྱི་ཚིག་འགྲོས་དང་བསྟུན་ནས་མཇལ་དེབ་གཞིར་བཞག་ངོས། ཅེས་གསུངས་ལ་ལས་སྔོན་གྱི་རྣམ་ཐར་ཞིག་ཡོད་པར་སྣང་བས། དེ་ལྟ་བུའི་སྔོན་གྱི་རྣམ་ཐར་དེ་ཕུར་ལྕོག་རིན་པོ་ཆེ་རང་ཉིད་ཀྱིས་མཛད་ན་སྔོན་གྱི་རྣམ་ཐར་གྱི་ཚིག་འགྲོས་དང་བསྟུན་དགོས་ཀྱི་བཀའ་མོལ་མི་དགོས་པའི་ཕྱིར་ཏེ། མཛད་པ་པོ་གཅིག་གི་ཚིག་འགྲོས་སྔ་མ་དང་ཕྱི་མ་བསྟུན་པ་ལ་གོ་རྒྱུ་དེ་ཙམ་མེད་པས། ཤེས་ལྡན་ཞིག་ཡིན་ན་འདིའི་གཞི་རྩར་གཞན་ཞིག་གིས་མཛད་པའི་རྣམ་ཐར་གཞན་གཅིག་ཡོད་མུར་དེ་ལ་སླར་བསྣན་ནས་རྒྱས་སྤྲོས་མཛད་པའི་གོ་བ་ལེན་ཐུབ།
འོ་ན་དེ་ལྟ་བུའི་རྣམ་ཐར་སྔོན་མ་དེ་མཛད་པ་པོ་སུ་ཡིན་ཞེ་ན། དེ་ནི་༸སྐྱབས་རྗེ་ཕ་བོང་ཁ་ཡིན་ཏེ། དེ་ཉིད་ཀྱི་རྣམ་ཐར་དྲུང་བློ་བཟང་རྡོ་རྗེས་མཛད་པ་ལས་ཤོག་༤༧༣གྱི་རྒྱབ་ངོས་ཡིག་ཕྲེང་ཐ་མ་ནས་འདི་ལྟར་བྱུང་སྟེ།
སྔོན་རྗེས་དུ་མར་གསང་རྒྱ་ཧ་ཅང་དམ་པའི་ངང་ནས་༸གོང་ས་ཆེན་པོ་ཉིད་ཀྱི་རྣམ་པ་ཐར་པའི་སྐོར་བཀའ་རྩོམ་གནང་རྒྱུའི་མཛད་རྣམ་གྱི་ས་བོན་ཤོག་དྲིལ་མང་བ་ཞིག་ཀྱང་འབུལ་གནང་མཛད་པར། རྗེ་ཉིད་ཀྱི་ཞལ་ནས། དེ་རེས་ཀྱི་འདི་རྣམས་རང་གི་བླ་མའི་༼སྟག་བྲག་རིན་པོ་ཆེར་གོ༽བཀའ་ཡིན་ཕྱིར་ངལ་བ་ལྷུར་ལེན་གྱིས་ཅི་འགྲུབ་གང་འགྲུབ་རེ་མ་བགྱིས་ཐབས་མེད་ཡིན་འདུག འོན་ཀྱང་འདིའི་རིགས་རྣམས་༸གོང་ནས་མཁྱེན་ཚོར་གྱུར་ཚེ་ངོས་ཚོར་ལྟ་ཅི། ༸སྐྱབས་རྗེ་སྟག་བྲག་རིན་པོ་ཆེར་ཡང་ཉེན་ཀ་ཡོང་བས་གསང་རྒྱ་ཤིན་ཏུ་དམ་པོ་བྱ་དགོས་ཞེས་གསུངས་ཤིང་། དེ་དང་མཐུན་པར་ཉིན་མོའི་དབེན་འགོལ་གྱི་དུས་རྣམས་དང་། མཚན་མོར་མནལ་གྱི་གོ་སྐབས་འཕྲོག་པའི་སྐུ་ངལ་བ་དུ་མའང་ཉམས་སུ་བཞེས་ཏེ་བཀའ་འགྱུར་གྱིི་དཀར་ཆག་དང་། ༸གོང་ས་མཆོག་གི་མཛད་རྣམ་གྱི་ཐོག་ཐ་བར་གསུམ་ནས་གསར་རྩོམ་སྣ་ཚོགས་པ་རེས་མོས་ཀྱི་ཚུལ་དུ་ཐུགས་ཁུར་ལྷུར་བཞེས་བསྐྱངས། ཞེས་དང་།
ཡང་ཤོག་༤༨༢མདུན་ངོས་ཀྱི་ཕྲེང་བཞི་པའི་རྫོགས་མཚམས་ནས་འདི་ལྟར་བྱུང་སྟེ། ༸གོང་ས་མཆོག་གི་རྣམ་ཐར་དང་། བཀའ་འགྱུར་པར་གསར་གྱི་དཀར་ཆག་སོགས་བཀའ་རྩོམ་རིགས་བསྟུད་དུ་གནང་བའང་ལྐོག་གྱུར་མངོན་སུམ་གཟིགས་ཤིང་མི་འཇིགས་པའི་གདེངས་མངའ་བའི་རྣམ་ཐར་རྨད་དུ་བྱུང་བ་ཞིག་ཏུ་ཤེས་ནུས་ལ། སྐབས་འགར་སྟག་བྲག་རིན་པོ་ཆེའི་ཕྱག་སམ་ཕེབས་འབྲེལ་གློ་བུར་ཤོག་དྲིལ་མང་པོ་གསང་སྟབས་ཀྱིས་ཡར་མར་འབུལ་སྐྱེལ་དུ་ཁོ་བོ་ཅག་ནོར་གླིང་དུ་གནང་བ་ཡང་འགའ་ཙམ་བྱུང།
ཅེས་དང་། ཡང་ཤོག་༥༡༢མདུན་ངོས་ཕྲེང་བཞི་པའི་དབུར་འདི་ལྟར་བྱུང་སྟེ། ལོ་ཕྱི་ནང་འདི་དག་ཏུའང་གོང་གསལ་༸རྒྱལ་དབང་མཆོག་གི་རྣམ་ཐར་རྒྱས་པ་དང་། རྩེ་ཞོལ་བཀའ་འགྱུར་པར་གསར་གྱི་དཀར་ཆག་བཅས་ཀྱི་ཟིན་རྙིང་ཤོག་དྲིལ་ཉིས་བརྒྱ་ཙམ་ལ་འཕྲི་སྣོན་གྱི་ལྗགས་ཞུས་དང་། གསར་རྩོམ་ཁག་མང་པོ་གནང་རྒྱུ་བཅས་མཚན་མོའི་དུས་སུའང་ནམ་ཕྱེད་ཡོལ་ཙམ་བར་སྐུ་ངལ་བརྒྱ་ཕྲག་ལྷུར་བཞེས་མཛད་དེ་བླ་མའི་ཞབས་འདེགས་ཡིན་པས་སྐལ་བ་བཟང་ཞེས་ཡང་ཡང་ཕེབས།
ཅེས་དང་།
ཡང་ཤོག་༥༣༢རྒྱབ་ངོས་ཀྱི་ཕྲེང་གསུམ་པའི་དཀྱིལ་དུ་འདི་ལྟར་སྣང་སྟེ། ༸གོང་ས་རིན་པོ་ཆེའི་རྣམ་ཐར་སྐོར་གྱི་བཀའ་རྩོམ་དང་ཞུ་དག་གནང་རྒྱུ་ལམ་ཙམ་ཟིན་ནས་མཚན་ཞབས་སྟག་བྲག་རིན་པོ་ཆེའི་མདུན་དུ་རིམ་བཞིན་ཕྱིར་འབུལ་བསྐྱངས།
ཅེས་དང་།
ཡང་ཤོག་གྲངས་༥༣༥རྒྱབ་ངོས་ཕྲེང་གཉིས་པར་འདི་ལྟར་སྣང་སྟེ། བཀའ་འགྱུར་རིན་པོ་ཆེའི་དཀར་ཆག་སྐོར་ཡོངས་སུ་རྫོགས་པ་ལེགས་ཟིན་གྱིས་སྟག་བྲག་རིན་པོ་ཆེར་ཞུ་རྒྱུ་སྦྲགས་མར་འབུལ་གནང་སྐབས། བཤད་ཟུར་མདའ་སྐུར་༼མདའ་དཔོན་སྐུ་ངོར་ཞེས་པའི་བསྡུས་ཚིག་ཡིན།༽སྟབས་བདེའི་གསུང་ཤོག་སྩལ་བ་དགོས་པའི་དབང་དུ་འདིར་འགོད་ན། དད་དམ་བཀའ་དྲིན་མཁྱེན་བརྩེའི་གཏེེར་ཆེན་སྐུ་ངོ་མདའ་དཔོན་སྐུ་ཞབས་མཆོག་གི་ཞབས་དྲུང་དུ། ཤིན་ཏུ་སྤྲོས་བྲལ་ཟིང་ལོང་ཆེན་པོའི་ངང་ཞུ་གསོལ། འདི་མདུན་༸སྐྱབས་རྗེ་སྟག་བྲག་རིན་པོ་ཆེར་འབུལ་རྒྱུའི་རས་སྒྲིལ་གཅིག་ཡོད་པ་ངེས་འདྲོངས་འཕྲལ་འབུལ་བརྩེ་གཟིགས། ༼ཞེས་དང་། ཡང་གོང་གི་དེའི་མཇུག་དེ་མ་ཐག་ཏུ་གཤམ་གྱི་དེ་རྣམ་ཐར་འདིར་ཡོད་པ་ནི་སྟག་བྲག་རིན་པོ་ཆེར་ཕུལ་བའི་ཞུ་ཡིག་གང་ཡིན་པ་དེ་ཉིད་རྣམ་ཐར་ནང་དྲུང་བློ་བཟང་རྡོ་རྗེས་དྲངས་པ་འདྲ་སྟེ།༽ད་ཆ་བཀའ་འགྱུར་རིན་པོ་ཆེའི་དཀར་ཆག་ཞབས་ཞུ་ལེགས་པར་ཟིན། མི་རྗེ་༼སྟག་བྲག་རིན་པོ་ཆེ༽མཆོག་ཉིད་ལ་ལེགས་བཤད་ཀྱི་སྐྱེས་ཀྱི་ཚུལ་དུ་༸གོང་ས་མཆོག་གི་རྣམ་ཐར་ཡོངས་རྫོགས་ཀྱི་བར་སྐབས་ཚིགས་བཅད་དང་། དགེ་བསྔོའི་ཚིགས་བཅད་རྣམས་དཀྱུས་བསྒྲིགས་ཀྱིས་གཞུང་དུ་མེད་པའི་མཆན་བཀོད་པ་བཅས་འབུལ་ལམ་ཞུས་པ་དགྱེས་བཞེས།
ཅེས་གསུངས་པ་སྟེ། ༸སྐྱབས་རྗེ་ཕ་བོང་ཁའི་རྣམ་ཐར་ནང་ལན་གཅིག་གཉིས་མིན་པར་༸རྒྱལ་དབང་བཅུ་གསུམ་པའི་རྣམ་ཐར་ཡོངས་རྫོགས་དང་། དེའི་ནང་བར་སྐབས་ཀྱི་ཚིགས་བཅད། དགེ་བསྔོའི་སྨོན་ཚིག་རྣམས་༸སྐྱབས་རྗེ་ཕ་བོང་ཁས་མཛད་པ་ཤིན་ཏུ་གསལ་བར་གསུངས་པས་ཡིད་ཆེས་པའི་གནས་ཁོ་ན་ཡིན་ལ། འོན་ཀྱང་སྤྱི་ནོར་༸གོང་ས་བཅུ་གསུམ་པ་ཆེན་པོའི་རྣམ་ཐར་དེར་༸རྒྱལ་དབང་ཉིད་སྔོན་གྱི་སློབ་དཔོན་ཐུགས་རྗེ་ཆེན་པོའི་བཀའ་ལུང་གིས་ཟིན་ཚུལ། དེ་བཞིན་གསང་ཆེན་རྙིང་མའི་གཏེར་སྟོན་རྣམས་དང་ཆོས་འབྲེལ་དང་། དག་སྣང་གི་སྐོར་སོགས་མང་དག་ཕུར་ལྕོག་རིན་པོ་ཆེ་སོགས་མཛད་རྣམ་ཕྱོགས་སྒྲིག་པ་སྲིད་སྐྱོང་རྭ་སྒྲེང་རིན་པོ་ཆེས་གསར་བཙུགས་མཛད་པ་རྣམས་ནས་ཁ་སྣོན་གྱིས་བརྒྱན་ཏེ་ལེགས་པར་མཐར་སོན་པ་ཡིན་པས། མཛད་བྱང་དུ་༸སྐྱབས་རྗེ་ཕ་བོང་ཁའི་མཚན་མི་གསལ་ཡང་མཛད་པ་པོའི་གཙོ་གྲལ་ལ་༸སྐྱབས་རྗེ་འདི་ཉིད་ཡོད་པ་ཤིན་ཏུ་ནས་གྲུབ་བོ། །
དེས་ན་དོལ་རྒྱལ་དང་འབྲེལ་བའི་ཚིག་རྣམས་ཀྱང་རྗེ་ཕ་བོང་ཁའི་ཡིན་ཞིང་། དེ་ཡང་དེ་དུས་དོལ་རྒྱལ་སྟེན་མི་རྣམས་ལ་གྲགས་ཚོད་ཀྱི་གཏམ་དེ་༸གོང་ས་བཅུ་གསུམ་པའི་མཛད་པ་དང་བསྟུན་ནས་ཡོད་པས་ན། ༸སྐྱབས་རྗེ་ཕ་བོང་ཁས་ཐུན་མོང་སྣང་ངོར་དེ་དང་མཐུན་པར་ཡིད་ཆེས་པའི་ཚུལ་གྱིས་༸རྒྱལ་བའི་རྣམ་ཐར་ནང་བཀོད་པ་ཡིན་ཏེ། ཕུར་ལྕོག་རིན་པོ་ཆེ་ནི་དོལ་རྒྱལ་དང་གཏན་ནས་འབྲེལ་བ་མེད་པ་མ་ཟད་རྗེ་ཕ་བོང་ཁའི་དྲུང་ནས་ཆོས་འབྲེལ་མ་གསན་ཅིང་། ༸སྐུ་ཕྲེང་བཅུ་གསུམ་པའི་ནང་ཁོངས་ཀྱི་སློབ་མའི་གྲལ་དང་། དེ་བཞིན་༸སྐྱབས་རྗེ་ཕ་བོང་ཁ་དོལ་རྒྱལ་དང་འབྲེལ་བས་ཡིན་རུང་། ཤར་ཆོས་ཀྱི་བརྒྱུད་པ་དང་འབྲེལ་བ་རྒྱུ་མཚན་ལ་སྦྱར་ཏེ་བོད་ཀྱི་བླ་ཆེན་རྣམས་པས་༸སྐྱབས་རྗེ་ཕ་བོང་ཁ་ལས་ཆོས་འབྲེལ་མ་ཞུས་ན་ལེགས་པ་༸རྒྱལ་དབང་བཅུ་གསུམ་པའི་ཞལ་ཆེམས་ཡོད་ལུགས་༸རྗེ་ཕ་བོང་ཁའི་རྣམ་ཐར་ནང་གསལ་བ་ལྟར་ཡིན་པས། དེས་ན་རྣམ་ཐར་ནང་དོལ་རྒྱལ་དང་འབྲེལ་བའི་ཚིག་དེ་དག་ཕུར་ལྕོག་རིན་པོ་ཆེའི་མིན་ན་རྗེ་ཕ་བོང་ཁའི་ཡིན་པར་ཡང་ཤེས་པར་མི་དཀའོ། །
དེ་ཇི་ལྟར་བདེན་ཞེ་ན། རྗེ་ཕ་བོང་ཁའི་རྣམ་ཐར་དྲུང་བློ་བཟང་རྡོ་རྗེས་མཛད་པ་ལས་ཤོག་གྲངས་༦༣༨མདུན་ངོས་ཕྲེང་ལྔ་པའི་དཀྱིལ་ནས་འདི་ལྟར་བྱུང་སྟེ།
བར་དེར་ཕུར་ལྕོག་སྤྲུལ་སྐུས་རྭ་སྒྲེང་སྲིད་སྐྱོང་ལ་ཁྱེད་བོད་ཀྱི་བླ་ཆེན་ཚོས་སྐུ་ཞབས་ཕ་བོང་ཁ་པ་ལ་ཆོས་ཞུས་ན་གཏན་ནས་མི་འགྲིགས་པ་༸རྒྱལ་བ་སྐུ་གོང་མས་ངེད་ལ་ཞལ་ཆེམས་ཡོད། ཕ་བོང་ཁས་ཆོས་བརྒྱུད་ལ་ཤར་ཆེན་གྱི་བརྒྱུད་པ་འདྲེས་ཡོད་པས་ཁྱོད་ཚོ་བླ་ཆེན་ཚོས་ཆོས་འབྲེལ་ཞུ་བ་སོགས་བྱ་མི་རུང་ཞེས་ཡང་ཡང་གསུང་གིན་ཡོད་པས་སྲིད་སྐྱོང་རིན་པོ་ཆེ་ནས་རང་ཉིད་སྐུ་ཞབས་ཕ་བོང་ཁ་ནས་ཆོས་གཏན་ནས་མ་གསན་ན་ལེགས་ཞེས་ཉིན་མཚན་རིམ་བསྟུད་ཀྱིས་བཀག་འགེག་ནན་ཅན་ཨུ་ཚུགས་མཐར་བསྐྱེལ་དུ་གནང་བས་རྭ་སྒྲེང་ནས་མཛད་སྟབས་ཡེ་མ་བདེ་བའི་མུར་རྗེ་ཉིད་ཀྱི་དྲུང་ནས་སྨྱུང་གནས་སྤྲུལ་སྐུ་བརྒྱུད་ཕུར་བུ་ལྕོག་གིས་བཀག་འགོག་མཛད་པའི་སྐོར་འཕྲལ་འཕྲལ་དུ་གནང་ཞིང་། འོན་ཀྱང་ད་རེ་བཀའ་ཆོས་མ་ཞུ་ཀ་མེད་ཡིན་སྟབས་རྗེ་བླ་མ་མཆོག་ཉིད་ནས་དེར་ལྷོད་བཞུགས་མཛད་དགོས་བྱ་བའི་གསོལ་འདེབས་ཡང་ཡང་གནང་།
ཞེས་གསུངས་པ་ལྟར་༸རྒྱལ་དབང་གོང་མས་ཐོག་མར་གཟིགས་པ་ཆེས་ཆེར་མཛད་སའི་༸སྐྱབས་རྗེ་ཕ་བོང་ཁ་ལ་བར་དུ་༸རྒྱལ་དབང་རང་ཉིད་འཚོ་བཞུགས་སྐབས་བཀའ་ཆོས་གནང་རྒྱུའི་དམ་རྒྱ་གནང་བ་རྗེ་ཕ་བོང་ཁའི་རྣམ་ཐར་ནང་གསལ་གཞན་དུ་དྲངས་ཟིན་པ་ལྟར་དང་། མཐར་དགོངས་པ་གཞན་དུ་གཤེགས་ཟིན་ཀྱང་ནང་མའི་བུ་སློབ་རྣམས་ལ་༸རྒྱལ་དབང་བཅུ་གསུམ་པས་ཞལ་ཆེམས་དེ་ལྟར་མཛད་པ་ནི་དམ་སྲི་དོལ་རྒྱལ་དང་འབྲེལ་བས་ཡིན་པ་ནི་གཟུ་བོའི་བློས་དཔྱད་ན་ཤེས་པར་འགྱུར་ངེས།
གཞན་ཡང་དོལ་རྒྱལ་བོད་བསྟན་སྲིད་ལ་ཤ་ཚ་བཅང་མཁན་ངོ་མ་ཞིག་ཡིན་ན། བོད་ཀྱི་ཡོངས་རྫོགས་བསྟན་པའི་བདག་པོ་སྟེ་བོད་མིའི་ཆོས་སྲིད་གཉིས་ཀྱི་དབུ་འཁྲིད་བླ་ན་མེད་པ་༸རྒྱལ་དབང་ཐམས་ཅད་མཁྱེན་པ་བཅུ་གསུམ་པ་ཆེན་པོ་དགོངས་པ་མ་རྫོགས་པའི་སྔ་རོལ་དུ་དོལ་རྒྱལ་གྱིས་༸རྒྱལ་དབང་མཆོག་དགོངས་པ་རྫོགས་དུས་ཤེས་ཏེ། དགུ་རྫོགས་གནམ་གང་ཡིན་ད། ཞེས་སྐད་གསང་མཐོན་པོས་ལུང་བརྒྱབ་པ་དེ་ཇི་ལྟར་འགྲེལ། དེ་དུས་བོད་ལྷ་མི་ཡོངས་རྫོགས་མྱ་ངན་གྱིས་གདུངས་དུས་ཡིན་ཀྱང་། དོལ་རྒྱལ་དགའ་སྟེ་ལུང་སྐད་གསང་མཐོན་པོས་བརྒྱབ་པ་ནི། འདྲེའི་རང་བཞིན་གྱི་བྱ་སྤྱོད་ལས་སངས་རྒྱས་ཀྱི་བསྟན་པ་སྙིང་ལ་བཅང་མཁན་གྱི་དྲེགས་པ་ཕལ་པ་ཞིག་གིའང་སྤྱོད་ཚུལ་གཏན་ནས་མིན་པའི་ཕྱིར་ཏེ། དེ་ནི་ཤིན་ཏུ་སྨད་པའི་བྱ་བ་ཐ་ཤལ་དང་། ལས་ངན་ཤིན་ཏུ་མི་བཟད་པ་ཞིག་ཡིན་པའི་ཕྱིར། དེས་ན་དོན་ལ་དེ་དུས་དོལ་རྒྱལ་གྱིས་རང་གི་ངོ་བོ་དམ་སྲིར་དངོས་སུ་ཁས་བླངས་པ་ཡིན་ནོ། །
ཡང་ཅོལ་ཆུང་ཕྱི་གླིང་པ་སོགས་འགའ་རེས་ལོ་རྒྱུས་དེ་ལྟར་བདེན་ན་དེས་དོལ་རྒྱལ་༸རྒྱལ་དབང་བཅུ་གསུམ་པའི་དགོངས་པ་རྫོགས་དུས་ཤེས་མཁན་ཡིན་པས་རྟོགས་པ་༸རྒྱལ་དབང་ཉིད་ལས་ཁོ་མཐོ་བར་སྒྲུབ་བོ་ཞེས་སྨྲས་པ་ལ་འདི་ལྟར་བརྗོད་པར་བྱ་སྟེ། སྔོན་རྒྱ་གར་དུ་སྟོན་པ་མྱ་ངན་ལས་འདའ་དུས་འཁོར་གྱི་ཉན་ཐོས་སོགས་དགྲ་བཅོམ་པ་མང་པོས་མཁྱེན་ཏེ་དེའི་སྔོན་ནས་རང་རང་གི་སྐུ་ཚེའི་འདུ་བྱེད་བཏང་བར་ཉན་ཐོས་འོད་སྲུང་ཆེན་པོས་དེ་ལྟར་བྱས་ན་བསྟན་པར་གནོད་པས་བྱར་མི་རུང་བའི་བཀར་བཏགས་པའི་ལོ་རྒྱུས་ཡོད་པས། འཁོར་གྱི་ཉན་ཐོས་དེ་དག་སངས་རྒྱས་དངོས་ལས་ཀྱང་རྟོགས་པ་མཐོ་བར་ཁས་ལེན་ནུས་སམ། གཞན་ཡང་འཁོར་གྱི་ཉན་ཐོས་དེ་དག་ནི་རང་ཉིད་ལ་ཐར་པའི་ཡོན་ཏན་སོགས་མི་འཇིགས་པའི་སྤོབས་པ་དང་ལྡན་ཡང་བཀའ་དྲིན་གྱི་བདག་ཉིད་སྟོན་པ་ཐུགས་རྗེ་ཅན་སྐུ་མྱ་ངན་ལས་འདའ་རྒྱུའི་དུས་སྔོན་ནས་མཁྱེན་ཏེ། དུས་དེ་ཕྱིས་དངོས་སུ་མྱོང་བར་སྙིང་ནས་མི་བཟོད་པར་རང་རང་གི་སྐུ་ཚེའི་འདུ་བྱེད་བཏང་སྟེ་མྱ་ངན་ལས་འདས་ཀྱང་། དོལ་རྒྱལ་གྱི་ངང་ཚུལ་དེ་ལས་བཟློག་སྟེ་བོད་འདིར་བཀའ་དྲིན་གྱི་བདག་ཉིད་༸རྒྱལ་དབང་བཅུ་གསུམ་པ་དགོངས་པ་རྫོགས་དུས་སྔོན་ནས་ཤེས་ཏེ་དགའ་བསུ་ཞུས་པར་སོམས་དང་། ཁོ་འདྲེ་ངོ་མ་ཡིན་པ་ཡང་ཤེས་པར་མི་དཀའོ། །གཞན་ཡང་ཡི་དྭགས་སྡུག་པ་ཅན་དང་བདུད་སྡིག་ཏོ་ཅན་སོགས་ལ་མངོན་ཤེས་ཐན་ཐུན་སྔོན་གྱི་ལས་དབང་གི་མཐུས་འབྱུང་བས། དེ་ཙམ་ལ་ཡི་རྟོན་པར་མི་རུང་བའི་ཚུལ་གཤམ་དུ་ཡང་འཆད་པར་བྱའོ། །
༸གོང་ས་སྐུ་ཕྲེང་བཅུ་གསུམ་པས་དོལ་རྒྱལ་ལ་གཟིགས་ཚུལ་ངོ་མ་ནི་༸སྐྱབས་རྗེ་ཕ་བོང་ཁས་དོལ་རྒྱལ་ཁྱབ་སྤེལ་མཛད་པར་ཐུགས་མ་རངས་པར་སྐྱབས་རྗེ་ཕ་བོང་ཁའི་བཀའ་ཆོས་གནང་རྒྱུར་དམ་བསྒྲགས་མཛད་པ་རྗེ་ཕ་བོང་ཁའི་རྣམ་ཐར་ནང་གསལ་ལྟར་དང་། དེ་བཞིན་སྔར་སེ་ར་སྔགས་པ་གྲྭ་ཚང་དུ་དོལ་རྒྱལ་གྱི་འདྲ་སྐུ་ཞིག་དེ་ནས་ཕྱིར་དབྱུང་དགོས་པའི་བཀའ་སློབ་སྩལ་བ་མི་རབས་རྒན་པ་རྣམས་ལ་ཡོངས་སུ་གྲགས་པ་སྟེ། དེ་དག་གིས་ཀྱང་༸རྒྱལ་བ་ཐམས་ཅད་མཁྱེན་པས་དོལ་རྒྱལ་གྱི་ངོ་བོ་ཆོས་སྲུང་ཚད་ལྡན་ཞིག་ཏུ་གཏན་ནས་ངོས་འཛིན་མེད་པ་ནི་ཤིན་ཏུ་ནས་གསལ་ལོ། །
ཡང་སྲིད་སྐྱོང་རྭ་སྒྲེང་རིན་པོ་ཆེ་དང་སྟག་བྲག་རིན་པོ་རྣམ་གཉིས་ལ་རྗེ་ཕ་བོང་ཁས་ཆོས་འབྲེལ་གསན་ནས་བླ་སློབ་དུ་གྱུར་ནས་ཡོད་པ་རྗེ་ཕ་བོང་ཁའི་གསན་ཡིག་དང་རྣམ་ཐར་ནང་གསལ་ཡང་། དོལ་རྒྱལ་ཚོགས་པས་༸སྐྱབས་རྗེ་ཕ་བོང་ཁའི་སློབ་མར་བོད་ཀྱི་སྲིད་སྐྱོང་རྣམ་པ་གཉིས་ཀ་གྱུར་པ་སྨྲས་ཤིང་། བླ་མ་དེ་གཉི་གའི་དྲུང་ནས་རྗེ་ཕ་བོང་ཁས་ཆོས་འབྲེལ་གསན་པ་མ་ཤེས་པར་བབ་ཅོལ་དུ་ཆེ་བ་འདོན་མི་ཤེསཀྱང་དེ་ལྟར་སྨྲས་པ་ནི་རང་མཚང་ཕྱི་ལ་མངོན་པ་ལས་གཞན་དུ་ཅི་ཞིག་ཡིན་ཏེ། དེ་ཡང་ཕུགས་སུ་༸རྗེ་ཕ་བོང་ཁའི་ཆེ་བ་འདོན་འདོད་པ་ཙམ་མིན་པར་དོལ་རྒྱལ་ཚད་མར་སྒྲུབ་འདོད་ནས་ཡིན་པ་ལ། སྲིང་སྐྱོང་དེ་གཉི་ག་༸རྒྱལ་དབང་བཅུ་གསུམ་པ་ཆེན་པོའི་ནང་ཁོངས་ཀྱི་སློབ་མ་ཡིན་པས། དེས་ན་དོལ་རྒྱལ་འདྲེར་གཟིགས་མཁན་ཡིན་པ་དེའི་ཕྱིར་༸སྐྱབས་རྗེ་ཕ་བོང་ཁའི་ཆེ་བ་བླ་མ་དེ་གཉིས་དང་ཕན་ཚུན་བླ་སློབ་མཛད་པའི་སྟེང་ནས་སྨྲས་པ་ན། དོན་ལ་དོལ་རྒྱལ་འདྲེ་ཡིན་པ་ཡང་ཁས་ལེན་དགོས་པ་འགྱུར་བའི་ཕྱིར། རིགས་པ་སྨྲ་བ་ཡིན་ན་གནད་འདི་ཤེས་པར་མི་དཀའོ། །སྤྲོ་ན་༸སྐྱབས་རྗེ་ཕ་བོང་ཁ་དང་བོད་ཀྱི་སྲིད་སྐྱོང་རྣམ་གཉིས་ཕན་ཚུན་བླ་སློབ་ཡིན་པས། ཅི་སྟེ་བཤེས་གཉེན་སྟེན་ཚུལ་གྱི་ཐད་༸སྐྱབས་རྗེ་ཁྲི་བྱང་རིན་པོ་ཆེ་དང་དགོངས་པ་མི་མཐུན་པ་༸རྒྱལ་དབང་ཐམས་ཅད་མཁྱེན་པ་བཅུ་བཞི་པ་ཆེན་པོར་དམ་ཚིག་ལོག་པའི་རྒྱུར་འགྱུར་ན། རིགས་པ་དེས་༸སྐྱབས་རྗེ་ཕ་བོང་ཁ་སོགས་བོད་ཀྱི་བླ་ཆེན་ཕལ་མོ་ཆེ་ལ་ཉེས་པ་དེ་ཉིད་དུ་འགྱུར་བ་ཡང་ཁས་ལེན་དགོས། ཞེས་རིགས་པའི་ཕྲེང་བ་བར་མ་ཆད་ཀྱིས་དེ་དག་གི་ཧམ་བཤད་འགོག་སླའོ། །
སྲིད་སྐྱོང་རྭ་སྒྲེང་རིན་པོ་ཆེ་རྗེ་ཕ་བོང་ཁ་ནས་ཆོས་འབྲེལ་གསན་ཡང་། དོལ་རྒྱལ་ནི་འདྲེར་ངོས་འཛིན་མཁན་ཡིན་པ་ཡང་རྗེ་ཕ་བོང་ཁའི་རྣམ་ཐར་དྲུང་བློ་རྡོས་མཛད་པའི་ཤོག་༦༦༦ནང་འདི་ལྟར་བྱུང་སྟེ།
འདི་གའི་སྔོན་སྔ་ཕྱིར་རྭ་སྒྲེང་ནས་ཆོས་ལུགས་གྲུབ་མཐའ་ཆལ་ཆོལ་མང་པོ་གནང་ཚུལ་དང་། རྭ་སྒྲེང་དང་ཆབ་མདོ་མཚན་ཉིད་སྤྲུལ་སྐྲུ་བགྲོས་ཏེ་གེ་སར་གྱི་ལས་རིམ་གསར་རྩོམ་སོགས་ཀྱི་སྒོ་ནས་ཤུགས་ལྡན་སྲེག་གི་སྦྱོར་བ་རྩོམ་ཚུལ་རྗེ་ཉིད་ཀྱི་ཆབ་མདོར་བཀའ་རྩོམ་གནང་བ་འགའ་ལྷ་བཀའ་རྒྱ་མའི་མན་ངག་མང་པོ་གེ་སར་ལ་སྦྱར་བའི་ཆོས་སྐོར་འགའ་ཞིག་རྭ་སྒྲེང་སོགས་ཀྱིས་ཞུས་ཏེ་མཚན་སྤྲུལ་ནས་གསར་རྩོམ་བྱས་ཚུལ་སོགས་དཔེ་ཆ་དངོས་འབུལ་བཅས་དག་ཅིང་གསལ་བར་ཞུ་མིའི་རིགས་མང་དུ་བྱུང་བ་རྗེ་ཉིད་ཐུགས་མི་དགྱེས་པའི་རྣམ་པ་ཆེས་ཆེར་བཞེས།
ཞེས་པ་འདིས་རྭ་སྒྲེང་རིན་པོ་ཆེས་དོལ་རྒྱལ་ལ་དྲག་པོའི་ལས་སྦྱོར་མཛད་དགོས་དོན་ཅི་ལ་ཐུག་བསམ་ན་བོད་བསྟན་སྲིད་དང་འབྲེལ་ནས་ཡིན་པར་གདོན་མི་ཟ་བས། དོན་གྱིས་དོལ་རྒྱལ་བོད་གཞུང་མང་ལ་ཕན་ལས་གནོད་ཆེ་བ་ཡིན་པ་དེས་ཀྱང་གྲུབ་པའི་ཕྱིར་རོ། །
གཞན་ཡང་རྗེ་ཕ་བོང་ཁའི་བུ་སློབ་བརྒྱུད་འཛིན་པ་ངོ་མ་ཞིག་ཡིན་ན། རྗེ་ཕ་བོང་ཁས་༸རྒྱལ་དབང་སྐུ་ཕྲེང་བཅུ་གསུམ་པའི་གསུང་རྣམ་རྩོམ་པར་སྤྲོ་བ་ཆེས་ཆེར་བསྐྱེད་དེ་དེ་སྐལ་བཟང་གི་གོ་སྐལ་དུ་བརྩིས་ཤིང་། ༸་སྐྱབས་རྗེ་ཁྲི་བྱང་རིན་པོ་ཆེ་སོགས་ནང་ཁོངས་ཀྱི་ཞལ་སློབ་རྣམས་ལ་༸རྒྱལ་དབང་འདི་༸རྒྱལ་བ་བདུན་པ་ཆེན་པོ་ལས་མཛད་འཕྲིན་རྒྱས་པ་ཡོང་རྒྱུའི་རེ་འདུན་གྱིས་མ་འོངས་པར་སྲི་ཞུའི་གོ་སྐབས་འབྱུང་ན་ལྷག་བསམ་ཟོལ་མེད་གནང་དགོས་པའི་ཞལ་ཆེམས་མཛད་པ་༸སྐྱབས་རྗེ་ཁྲི་བྱང་རིན་པོ་ཆེའི་རང་རྣམ་ནང་གསལ་བ་ལྟར་ན། དོན་ལ་༸སྐྱབས་རྗེ་ཁ་བོང་ཁས་རང་རེའི་༸རྒྱལ་དབང་བཅུ་བཞི་པ་ཆེན་པོར་ཐུགས་བརྩེ་བ་ཆེན་པོའི་གཟིགས་ཚུལ་ཡོད་པ་དང་། དེ་བཞིན་༸རྒྱལ་དབང་གོང་མའི་ཡང་སྲིད་འཁྲུལ་བྲལ་ཡིན་མིན་གྱི་དོགས་གཞི་ཙམ་ཡང་མཛད་མྱོང་མེད་པའང་གྲུབ་ལ། དེ་ཡང་སྤྱིར་༸རྒྱལ་དབང་རིམ་བྱོན་ལས་ཡོངས་རྫོགས་བསྟན་པ་དང་འབྲེལ་བའི་མཛད་འཕྲིན་༸གོང་ས་བདུན་པ་ལས་ཀྱང་༸གོང་ས་ལྔ་པ་རྒྱས་པ་ཡིན་རུང་། ༸སྐྱབས་རྗེ་ཕ་བོང་ཁས་༸རྒྱལ་དབང་འདི་༸རྒྱལ་དབང་བདུན་པ་ཆེན་པོ་ལས་མཛད་པ་འཕྲིན་ལས་ཆེས་ཆེར་རྒྱས་པར་འབྱུང་རྒྱུར་གྱི་བཀའ་སློབ་སྩལ་བ་ནི། དགེ་ལྡན་པའི་བསྟན་པ་གཙོ་བོར་ཉམས་བཞེས་ཀྱི་མཛད་པ་དང་འབྲེལ་ནས་དགེ་ལྡན་པའི་བསྟན་པར་༸གོང་ས་སྔ་མ་གཤེགས་ཟིན་ཀུན་ལས་ཀྱང་༸རྒྱལ་དབང་བསྐལ་བཟང་རྒྱ་མཚོ་བཀའ་དྲིན་ཆེ་བ་ལ་དགོངས་པ་སྟེ། དེ་ལས་༸རྒྱལ་དབང་བཅུ་བཞི་པ་ཆེན་པོ་དགེ་ལྡན་པའི་བསྟན་པར་འཕྲིན་ལས་དང་བཀའ་དྲིན་ཆེ་བར་འབྱུང་འགྱུར་གྱི་བཀའ་ལུང་དེའི་གཏད་སའི་དགོངས་པ་དཔོག་ཤེས་ན། རྗེ་ཕ་བོང་གའི་བུ་སློབ་ངོ་མ་ཞིག་དང་དགེ་ལྡན་པ་ཚད་ལྡན་ཞིག་ཡིན་ན་ད་ལྟའི་༸རྒྱལ་དབང་འདི་ལ་ལྷག་པར་དད་གུས་དགོས་ཤིང་། དེ་ལས་ལྡོག་སྟེ་༸སྐྱབས་རྗེ་རྣམ་པ་གཉིས་ཀྱི་དབང་ལུང་མན་ངག་བརྒྱུད་འཛིན་གྱི་རྒྱལ་ཚབ་དམ་པའི་ཁྲིར་མགོན་པོ་ཐུགས་རྗེ་ཆེན་པོ་འདི་ཉིད་བཞུགས་ཀྱང་། ཞིང་མཆོག་དམ་པ་འདི་ལྟ་བུར་སྐུར་བ་འདེབས་ཤིང་མ་དད་པ་བྱེད་པ་ནི་རང་གི་བླ་མ་སྔ་མའི་ཞབས་འདྲེན་པ་ཁོ་ན་ཡིན་ལ། དེ་ཡང་རྗེ་གོང་མའི་མཛད་པའི་གཙོ་བོ་གང་ཡིན་མི་ཤེས་ཁར་རྟོག་བཟོའི་འདྲེ་གསོལ་གྱི་བརྒྱུད་པ་ལྷུར་ལེན་ཞིང་། སྟག་མཆོང་སར་ཝ་མཆོང་ན་ཝ་སྐེ་ཚིགས་ལོག་པར་འགྱུར་ངེས་ཀྱང་། དེ་མི་ཤེས་པར་ནད་ཡམས་ཀྱིས་སེམས་འཚོ་མ་ཟིན་པ་ལྟར་བྱས་ཏེ་རང་གི་འདི་ཕྱི་གཏན་གྱི་མདུན་མ་སྤྱིར་ནས་ཕུགས་ནས་ལེགས་སུ་འདོད་ཀྱང་རྣམ་དཔྱོད་རྣམས་ལས་སྒྲིབ་དང་། མི་ཤེས་པའི་རྨོངས་པ། དེ་བཞིན་ཕྱོགས་རིས་ཀྱི་དྲ་བས་སྒྲིབ་ཞིང་། མི་དགེ་བའི་བཤེས་གཉེན་གྱི་སླུ་བྲིད་འོག་ཚུད་པ་དང་ཚུད་འགྱུར་གྱི་སེམས་ཅན་ཉམ་ཐག་འདི་དག་ལ་མགོན་པོ་ཐུགས་རྗེ་ཅན་རྣམས་ཀྱིས་ལྷག་པར་ཐུགས་རྗེས་སྐྱོངས་བར་ཞུ་ཞེས། ༸སྐྱབས་རྗེ་རྣམ་པའི་སློབ་བརྒྱུད་དུ་གཏོགས་ཤིང་གངས་ཅན་གྱི་མགོན་པོ་༸རྒྱལ་དབང་ཐུགས་རྗེའི་བདག་ཉིད་སྐུ་ཕྲེང་བཅུ་བཞི་པ་ཆེན་པོའི་དངོས་སློབ་མིའི་རྟེན་ཅན་ས་ཡ་དུ་མར་གྱུར་པའི་ནང་ནས་སློབ་མའི་གྲལ་དུ་འཁོད་ཐུབ་ཙམ་གྱི་སྐལ་བ་ཅན་ཞིག་གིས་དོལ་རྒྱལ་ཚོགས་པའི་དྲ་རྒྱར་ཡོད་པའི་གཞན་སླུ་བྲིད་ཀྱི་འཆལ་གཏམ་གོང་གི་དེ་མཐོང་བར་གཏིང་ནས་མ་བཟོད་པར་གསལ་བཤད་ལུང་རིགས་ཀྱི་ཁུངས་དང་བཅས་ཏེ་བྲིས་པ་དགེ་བར་གྱུར་ཅིག